SunOnline: Olhun nufili2sofhaa ge fathuvaa!\nއަހްމަދުﷲ އަބްދުލްހާދީ 29 Dec 2020, 09:30\nމިނިސްޓްރީ އޮފް އިސްލާމިކް އެފެއާޒްގެ ފަތުވާ ކައުންސިލްގެ ބައްދަލުވުމެއްގެ ތެރެއިން. (ފޮޓޯ/ފަތުވާމަޖިލިސް)\n"ޒިނޭކޮށްގެން ލިބޭ ދަރިން ނިސްބަތްވާ ފިރިހެނަކު ހޯދުމަށް ޑީއެންއޭ ޓެސްޓު ހެދުމަކީ ހުއްދަ ނޫން ހަރާމް ކަމެކެވެ." މި ޖުމްލައަކީ ރާއްޖޭގައި ދީނާއި މުޖުތަމައުއާ ގުޅިފައިވާ އެހާމެ ހައްސާސް ބަހުސްއެއްގެ އެންމެ ފުރަތަމަ ޖުމްލަ އެވެ. މިއީ ދިވެހިރާއްޖޭގައި ދިނީ ލަފާދޭ އެންމެ މަތީ މަޖިލީސްކަމުގައިވާ މިނިސްޓްރީ އޮފް އިސްލާމިކް އެފެއާޒްގެ ސުޕްރީމް ކައުންސިލް ފޯ ފަތުވާއިން 2018 ވަނަ އަހަރު ނެރުނު ފަތުވާއެއްގައިވާ ގޮތެވެ.\nޑީއެންއޭ އަކީ ބާރު ދެރަ ގަރީނާއެއް ނޫނެވެ. ހެއްކަކަށް ނުވިޔަސް، ގަރީނާއެއްގެ ގޮތުގައި ބަލައިގަނެވޭނެ އެއްޗަކަށް ވެސް ނުވަނީ އެވެ. ސީދާ "ހަރާމް" ކަމެއް ކަމަށް ކަނޑައެޅީ އެވެ. ކައުންސިލްއިން މިގޮތަށް ނިންމިއިރު، އެ ނިންމުމަށް ވާސިލުވެފައިވާ ގޮތެއް، ސަބަބެއް ނުވަތަ ދީނީ ގޮތުން އޮންނަ ހިކުމަތެއްވެސް ހިމަނާފައެއް ނުވެ އެވެ. މައްސަލައަކީ އިސްލާމްދީނުގައި ހައްދަކާއި ގުޅިލާމެހިފައިވާ މައްސަަލައަކަށްވާހިނދު، ފަތުވާ ކައުންސިލްއިން ނެރުނު ދެ ސަފްހާގެ ފަތުވާއަކުން ފެނުނީ އެތައް ބާގަނޑުތަކެކެވެ. ފެންމަތިވީ އެތައް އެތައް ސުވާލުތަކެކެވެ.\nފޮރެންސިކް ސައިންސްގެ ދާއިރާއިން ދުނިޔޭގެ އެންމެ ކުރިއަރާފައިވާ ޓެކްނޮލޮޖީގެ އެއް އީޖާދުކަމުގައިވާ ޑީއެންއޭ ޓެސްތުތަކަކީ 99 އިންސައްތަ ސައްހަކަމެއް ހުންނަ ތަހުލީލެއްކަމަށް ސައިންސުން ސާބިތުކޮށްދެ އެވެ. ބަލިދެނެގަތުމަށާއި ކުށްކުރާ މީހުން ހޯދުމަށް ކަހަލަ އެތައް ކަމަކަށް އިތުބާރާ އެކު ޑީއެންއޭ ބޭނުންކުރެ އެވެ.\nވުމާއެކު ނަސަބު ކަށަވަރުކުރަން ޑީއެންއޭއަށް ނުބެލެންވީ ކީއްވެ ހެއްޔެވެ؟ އަދި ކައުންސިލްއިން އެއީ ކަނޑައެޅިގެން ހަރާމްކަމެއްގެ ގޮތުގައި ނިންމަންވީ ކީއްވެ ހެއްޔެވެ؟ ދުނިޔޭގެ އެހެން އިސްލާމީ ގައުމުތަކެކޭ އެއްގޮތަށް ޑީއެންއޭ ހެއްކެތް ގޮތަށް ބަލައިނުގަތަސް ގަރީނާއެއް ގޮތަށް ބަލައިނުގަނެވެންވީ ކީއްވެ ހެއްޔެވެ؟ ނަސަބު ކަށަވަރުކުރަން އޮންނަނީ އެންމެ ގޮތެއްް ހެއްޔެވެ؟ އަދި އެއާ ގުޅިފައިވާ ޒިނޭގެ ތުހުމަތެެއް ފެންމަތިވާ ހާލަތުގައި ދެން ވާންވީ ކިހިނެތް ހެއްޔެވެ؟ އަދި ފަތުވާ ކައުންސިލްއިން ނެރުނު މި ފަތުވާއަކީ ބަލައިގަނެވޭ ރަނގަޅަށް ދިރާސާކޮށްގެން ނެރެވިފައިވާ ފަތުވާއެއް ހެއްޔެވެ؟\nމިއީ އެންމެ ދެ ސޮފްހާގެ ފަތުވާއިން ފެންމަތިވި އެތައް ސުވާލެކެވެ.\nކައުންސިލްގެ މި ނިންމުމަކީ، ރާއްޖޭގެ ބައެއް ދީނީ އިލްމުވެރިންގެ މެދުގައިވެސް ހިޔާލު ތަފާތުވުންތަކެއް އުފެދުނު ކަމެކެވެ. ބައެއް އިލްމުވެރިން ފަތުވާ ކައުންސިލްގެ ނިންމުމަށް ތާއީދު ނުކުރައްވައި ޑީއެންއޭ އަކި ގަރީނާއެއް ގޮތަށް ބޭނުންކުރެވޭނެ އެއްޗެއްކަމަށްވެސް ވިދާޅުވެފަ އެބަ ހުއްޓެވެ. ގާނޫނީ ދާއިރާގެ ބައެއް ބޭފުޅުންވެސް ވަނީ މިކަމާއި މެދު ސުވާލުއުފައްދާފަ އެވެ.\nމި މައްސަލައިގައި ހެއްކެއްގެ ގޮތުގައި ޑީއެންއޭއަށް ބަރޯސާ ވުމަކީ ޝަރުއީގޮތުން އެހާ ބުރަދަން ހުރި ކަމެއް ނޫންކަމަށް ގިނަ އިލްމުވެރިން ދެކިވަޑައިގަންނަވާ ސަބަބަކީ ޑީއެންއޭގައި 99 އިންސައްތަ ކަށަވަރުކަމެއް ހުއްޓަސް އޭގެން ބޭރުން އެހެން ކަންކަމާ ހުރެ "ޝުބުހަ" ނުވަތަ ޝައްކު އުފެދޭތީވެ އެވެ. ދީނީ އިލްމުވެރިން ވިދާޅުވާ ގޮތުގައި ޒިނޭއާ ގުޅިފައިވާ މައްސަލައެއްގައި އެފަދަ ޝައްކެއް އޮތުމަކީ ސާބިތުކުރަން އޮންނަ ގޮތާއި ދުރުގޮތެވެ. އެންމެ އިންސައްތައެއްވިޔަސް އެކަން އޮންނަނީ އެގޮތަށެވެ. އޭގެ އިތުރުން ޑީއެންއޭއަށްވުރެ މާ ވަރުގަދަ އަދި "މާ އިތުބާރު ހިފޭ" ކަމެއް ދަރި ސާބިތުކުރުމަށް ދީނުގައި އޮންނާތީވެ އެއީވެސް އިތުރު ސަބަބެކެވެ.\n"(ދަރި ސާބިތުކުރަން އޮންނަ ގޮތަކީ) އެއީ ލިއާނު ކުރުން. މާނައަކީ ގިނަ ބަޔަކު އެއްވެ ތިބި ތަނެއްގައި އެންމެން ކުރިމަތީގައި، ފިރިހެން މީހާ ޖެހޭނީ ހަތަރު ފަހަރު މާތްﷲ ގަންދީ ހުވާކުރަން އަހަރެން މި ހަދަނީ ތެދޭ، އެއީ އަހަރެންގެ ދަރިއެއް ނޫނޭ. ދެން ފަސްވަނަ ފަހަރު މާތްﷲ ގަންދީ ހުވާކުރަމުން ބުނާނީ އަހަރެން މިހަދަނީ ދޮގުކަމުގައިވާނަމަ އަހަރެންގެ މައްޗަށް ލައުނަތްލައްވާށިއޭ، މިހެން. އެޔަށް ފަހު އަންހެންމީހާވެސް ހަމަ އެފަދައިން ހަތަރު ފަހަރު މާތްﷲ ގަންދީ ހުވާކުރާނީ އޭނާ އެހަދަނީ ދޮގޭ ބުނެފަ، ދެން ފަސް ވަނަ ފަހަރު ހުވާ ކުރާނީ އަހަރެން މިހަދަނީ ދޮގުކަމުގައިވާނަމަ މާތްﷲގެ ކޯފާ ހައްގުވެގެންވެއޭ، މިހެން. އެހިސާބުން އެ ދެ މީހުންގެ ކައިވެނި ހަރާމްވާނެ. އެހެންވީމަ މިއީ ވަކި ކުޑަ ކަމެއް ނޫން." ޑރ. އިޔާޒް ވިދާޅުވި އެވެ.\nމިގޮތަށް ދޮގު ހުވާކުރާ ބައެއް ފަހަރު މާތްﷲ ގެ އަޒާބު ވަގުތުންވެސް އެމީހަކަށް ލިބިފައިވާކަމަށް ޑރ. އިޔާޒް ފާހަގަކުރެއްވި އެވެ. ލިއާނުކޮށްފި ހާލަތެއްގައި ދަރިފުޅު ދެން ލެއްވިގެންދާނީ މަންމައަށް ކަމަށް ޑރ. އިޔާޒް ވިދާޅުވި އެވެ. އަދި އެ ހާލަތުގައި ކުއްޖާވެގެންދާނީ ޝަރުއީގޮތުން ބައްޕަ ނެތް ކުއްޖެއްކަމުގައި ވިދާޅުވަމުން ލިއާނު ކުރުމަށްފަހުގައި އަންހެންމީހާ ޒިނޭ ކުރިކަމަށް ބެލެވިދާނެކަމަށް ޑރ. އިޔާޒް ވިދާޅުވި އެވެ. އެހެންނަމަވެސް އެކަން ސާބިތުކުރެވޭނީ ހަމައެކަނި އަންހެން މީހާގެ އިއުތިރާފުން ނުވަތަ ހަތަރު ފިރިހެނުންގެ ހެކިބަހުންނެވެ. އެކަން ސާބިތުކުރަން އިތުރު އެއްޗެއް ހެއްކަކަށް ބޭނުންނުކުރެވޭނެ ކަމަށް އޭނާ ވިދާޅުވި އެވެ.\n"ބައެއްފަހަރު އެބަ ހުރި ޒިނޭ ނުކޮށްވެސް ދަރިމައިވެފަ. އެގޮތުން ބައެއްފަހަރު ފިރިހެނާގެ ދަރިފަނި ހޭކިފައި ހުންނަ ޖަންގިޔާފަދަ އަންނައުނު ލުމުންވެސް އެބަ ހުރޭ ދަރިމައިވެފަ. އެހެންވީމާ ލިއާނުކުރިޔަސް ސީދާ އަންހެނާ ޒިނޭ ކުރިކަމަށް ސާބިތުކުރެވޭނީ ޝަރުއީގޮތުން އެކަން އޮންނަ ގޮތަށް. އަދި އެއީ ވަރަށް ހަރުކަށި މިންގަނޑެއްގެ ދަށުން ޒިނޭ ސާބިތުކުރެވޭނީވެސް." ޑރ. އިޔާޒް ވިދާޅުވި އެވެ.\nޑރ. އިޔާޒް މިހެން ވިދާޅުވިނަމަވެސް ފާހަގަކޮށްލަންޖެހޭ ކަމަކީ ފަހުގެ ދިރާސާތަކުގެ އަލީގައި ދަރިފަންޏަކީ ހަށިގަނޑުން ބޭރުގައި އެހާ ގިނަ ވަގުތު ދިރިއޮންނަ އެއްޗެއް ނޫންކަން ދައްކުވައިދީފައިވާކަމެވެ.\nއިތުރަށް ވާހަކަދައްކަވަމުން ޑރ. އިޔާޒް ވިދާޅުވިގޮތުގައި ގިނަ ފިގުހު އެކަޑެމީތަކުންވެސް ޑީއެންއޭއަށް ބަރޯސާވުމަށް އެއްބަސްނުވަނީ ޑީއެންއޭއަކީ ހެއްކާއި އެއް ފެންވަރަށް ބަލައިގަންނަ އެއްޗެެއްކަމުގައި ނުވާތީވެ އެވެ. އެހެންނަމަވެސް އެއީ ގަރީނާ އެއް ކަމުގައިވާތީވެ، އެއީ ހެއްކަށްވުރެ ދަށް ފެންވަރުގައި ބަލައިގަނެވޭ އެއްޗެއްކަމުގައިވާތީވެ އެވެ.\nގިނަ އިލްމުވެރިން ފަހުގެ ސައިންސްގެ އީޖާދުތަކާއި ދިރާސާތައް ގަބޫފުޅު ނުކުރައްވާކަމަށާއި އަދި ޑީއެންއޭގެ މައްސަލައަކީ މިފަދަ އެއް މިސާލުކަމަށް ބުނާ ވާހަކަތަކަށް ޑރ. އިޔާޒް ވިދާޅުވީ އެއީ ހަގީގަތެއް ނޫންކަމަށެވެ. އަދި ޑީއެންއޭ އަށް ބަރޯސާނުވާން އޮންނަނީ ފަހަރެއްގައި ޑީއެންއޭގައި އެހެން މީހަކާ އެއްގޮތްކަމެއް ހުރުމާއި، އަދި އެ ތަހުލީލުކުރާ ލެބޯޓަރީއިން ގޯސްކޮށް ތަހުލީލުކުރުން ފަދަ ސަބަބުތަކަށް ބިނާކޮށްކަަމަށް ޑރ. އިޔާޒް ވިދާޅުވި އެވެ. އެހިސާބުން 99 އިންސައްތަ ޔަގީންކަން އޮތަސް، ޝުބުހައެއް އުފެދޭތީ ކަމަށް އޭނާ ވިދާޅުވި އެވެ.\n(ވ-ކ) ހޯމް މިނިސްޓަރު އިމްރަން އަބްދުﷲ، ދީނީ އިލްމުވެރިޔާ ޑރ. މުހައްމަދު އިޔާޒް، ޝޭޙް އަލީ ޒައިދު -- ސަން ފޮޓޯ/ ފަޔާޒު މޫސާ\nފާހަގަކޮށްލަންޖެހޭ ކަމަކީ ޑރ. އިޔާޒްގެ ވާހަކަފުޅުގައި އެއްވެސް އިރެއްގައި ޑީއެންއޭ ޓެސްޓުކުރުމަކީ ނަސަބު ކަށަވަރުކުރަން ހަރާމްކަމެއްކަމަށް ވިދާޅުވެފައިނުވާކަމެވެ. އެހެންނަމަވެސް ގަރީނާއެއްގެ ގޮތުގައި ޑީއެންއޭ ބޭނުންކުރެވިދާނޭކަމެވެ. ފަތުވާ ކައުންސިލްގެ ނިންމުމުގައި ސީދާ ހަރާމްކަމެއްކަމަށް ކަނޑައަޅާފައިވީ ނަމަވެސް އެއީ ގަރީނާއެއްގެ ގޮތުގައި ބޭނުންކުރެވިދާނެ އެއްޗެއްކަމަށް ޑރ. އިޔާޒް ވަނީ ވިދާޅުވެފަ އެވެ.\nޑީއެންއޭ އަކީ ހަރާމްކަމެއް ނޫންކަމަށް އަދި އެއީ ގަރީނާއެއްގެ ގޮތުގައި ބަލައިގެނެވެންޖެހޭ އެއްޗެއްކަމަށް ވަކާލާތުކުރައްވާ އިލްމުވެރިންގެ ތެރޭގައި އެންމެ ފާހަގަކޮށްލެވޭ އެއް ބޭފުޅަކީ ރާއްޖޭގެ ކުރީގެ ރައީސުލްޖުމްހޫރިއްޔާ އަދި ދީނީ އިލްމުވެރިޔާ މައުމޫން އަބްދުލް ގައްޔޫމް އެވެ.\nމި މައްސަލައާ ގުޅިގެން ރައީސް މައުމޫން ކުރެއްވި ޓްވީޓެއްގައި ވަނީ ކަމެއް ކުރުމަށް ވަކި ގޮތެއް ޝަރުއުގައި އަންގަވާފައި އޮތުމުން އެއީ ހަމައެކަނި އެކަން ކުރަން އޮންނަ ގޮތް ނޫންކަމަށް ވިދާޅުވެފަ އެވެ.\n"ކަމެއް ދެނެގަނެވޭނެ ގޮތް ޝަރްޢުގައި އަންގަވާފައި އޮތުމަކީ އެނޫން ގޮތްގޮތުން އެކަން ދެނެގަތުން މަނާކުރާކަމެއްނޫން. އިރު ހިނގާ ގޮތް ބަލައިގެން ނަމާދުގެ ވަގުތުތައް ދެނެގަންނާނެ ގޮތް ސުންނަތުން އެނގެން އޮތް ނަމަވެސް މިހާރު ނަމާދު ވަގުތު ބަލަނީ ފަލަކީ ހިސާބުން،" މައުމޫން ވިދާޅުވެފައިވެ އެވެ.\n"އެހެންކަމުގައިވާނަމަ ދަރިލެއްވުމުގައި ޑީއެންއޭ ސީކުއެންސް ގަރީނާއެއްގެ ގޮތުގައި ނުބެލެންވީ ސަބަބެއްނެތް. ފިންގަޕްރިންޓް ފަދަ ސައެންޓިފިކް ދަލީލުތައް ވެސް ޤަރީނާގެ ގޮތުގައި ޝަރީޢަތުން ބަލައިގަނޭ."\nރައީސް މައުމޫންގެ ވާހަކަފުޅުން އެނގޭކަމަކީވެސް ޑީއެންއޭ އަކީ ގަރީނާއެއްގެ ގޮތުގައި ބަލައިގަންނަން އެކަށީގެންވާ އެއްޗެއްކަމެވެ. އަދި ކަމެއް ކުރުމަށް އޮންނަނީ ހަމައެކަނި އެންމެ މަގެއް ނޫންކަމަށާއި އަދި ޓެކްނޮލޮޖީއާއިއެކު އިތުރު ގޮތްތައްވެސް ހޯދުމަކީ ދީނުގައި އޮންނަ އުސޫލެއްކަމެވެ.\nހަމަ މި ރާގަށް ވާހަކަދެއްކެވި އެހެން ދީނީ އިލްމުވެރިއެއްކަމުގައިވާ ޑރ. އަބްދުލް ގަފޫރު އަބްދުލް ރަހީމްވެސް ވަނީ ހައްގާއި ހިސާބަށް ވާސިލުވުމަށް އޮންނަނީ އެންމެ މަގެއް ނޫންކަން ފޭސްބުކްގައި މި މައުލޫއާއި ގުޅޭގޮތުން ލިޔުއްވި ޕޯސްޓެއްގައި ފާހަގަކުރައްވާފަ އެވެ. އަދި އެއީ އިސްލާމްދީނުގައިވެސް ކުރާ ކަމެއްގެ ގޮތުގައި ޑރ. އަބްދުލް ގަފޫރު ވަނީ ފާހަގަކުރައްވާފަ އެވެ.\n"ޚާއްސަ ގޮތެއްގައި ގިޔާފަތު (ފައިތިލައިގެ އެއްގޮތްކަން ބަލައި ބައްޕަ ކަނޑައަޅުން) އަންގައި ދެނީ، ޒިނޭގެ މައްސަލަތަކުގައި ވެސް، ހެކީގެ ގޮތުގައި އެހެނިހެން ގަރީނާތައް ބޭނުންކުރުމުގެ ފުރުސަތު އޮތް ކަމެވެ،" ޑރ. އަބްދުލް ގަފޫރު ލިޔުއްވި އެވެ.\n"އަސަރީ (ޓްރޭސް އެވިޑަންސްގެ) ގަރީނާތަކާއި އަދި ޑީއެންއޭ ފަދަ ގަރީނާތަކެވެ. ސަބަބަކީ ހެއްކާއި ގަރީނާގެ ބޭނުމަކީ ހައްގާއި ހަމައަށް ވާސިލު ވުމެވެ. ވަކި ގޮތަކަށް ހެކީގެ މައްސަލަ ނަންގަނެވިފައި އޮތުމަކީ ހައްގާ ހަމައަށް ވާސިލުވެވޭނީ ހަމައެކަނި އެ މަގުން ކަމުގައި ބަޔާންކުރުމެއް ނޫނެވެ."\nޒިނޭގެ މައްސަލަތައް ނުވަތަ ބޮޑު ހައްދެއް ކަނޑައެޅިފައިވާ މައްސަލައެއް މިގޮތަށް ސާބިތުކުރެވޭނަމަ ނަސަބު ކަށަވަރުކުރުމަށްވެސް ގަރީނާއެއްގެ ގޮތުގައި ޑީއެންއޭ ބޭނުންނުކުރެވެންވީ ސަބަބެއް ނެތްކަމަށް އޭނާ ދެކިލައްވަ އެވެ.\nއިތުރަށް މި މައުލޫއަށް ވާހަކަދެއްކި އިލްމުވެރިންވެސް ދެކެވަޑައިގަންނަވާ ގޮތުގައި ފަތުވާ ކައުންސިލްއިން އެފަދަ ގޮތަކަށް ފަތުވާއެއް ކަނޑައަޅައި ނެރެން ޖެހޭނީ ވަރަށް ބޮޑަށް އެ ނިންމުމުގެ ފަހަތުގައިވާ ސަބަބުތައް އާންމުންނަށް ސާފުކޮށްދިނުމަށްފަހު އެވެ.\nއެގޮތަށް ނިންމުން ހަމަނުޖެހޭކަން ދޭހަވާ އަނެއް ސަބަބަކީ ގިނަ އިލްމުވެރިން އެއީ ސީދާ ހަރާމްކަމެއްކަމަށް ކަނޑައެޅުމުގެ ބަދަލުގައި ޑީއެންއޭ އަކީ ގަރީނާއެއްގެ ގޮތުގައި ބޭނުންކުރެވިދާނެ އެއްޗެއްކަމަށް ދެކިލައްވާތީ އެވެ. އެނޫންގޮތަކަށް ނަމަ ޒަމާނީ ޓެކްނޮލޮޖީގެ ބާރުހުރި އީޖާދުތަކަށް އެ ދެވެނީ ބީރު ކަންފަތެކެވެ.\nއާންމު އާއިލާއެއް ހަވީރު ގަޑީގައި ޖުމްހޫރީ މައިދާނުގައި. -- (ސަން ފޮޓޯ/ފަޔާޒް މޫސާ)\nހަގީގަތުގައި ގިނަ އިލްމުވެރިން ބުރަ ވެއްލައްވާ ގޮތަކީ ޑީއެންއޭ އަކީ ހެއްކެއް ގޮތުގައި ބޭނުން ނުކުރެވޭ އެއްޗެއްކަމަށެވެ. ސަބަބަކީ މާތްﷲ މީގެ 14 ގަރުނު ކުރިން ބާވައިލެއްވި އެކަލާނގެ ކަލާމްފުޅުގައި ނަސަބު ކަށަވަރުކުރަން ވަކިގޮތެއް ކަނޑައަޅުއްވާފައި އޮތީމަ އެވެ. އޭގެ މައްޗަށް އިތުރު އެއްޗެއް ގެނައުމަކީ ޝަރުއީ ގޮތުން ބަލައިގަނެވޭނެ އެއްޗެއް ނޫންކަމެވެ. ސަބަބަކީ މީހެއްގެ ހެކިބަހަކީ ދީނީގޮތުން މާ ބުރަދަން ހުރި އެއްޗަކަށްވާތީ އެވެ. އެހެންނަމަވެސް ގަރީނާއެއްގެ ގޮތުގައި ނޫނީ ސާފުކޮށް ބުނާނަމަ ހެއްކަށް ބާރުދޭ އެއްޗެއްގެ ގޮތުގައި ބޭނުންކުރެވިދާނެ ކަމެވެ. މިއީ ދުނިޔޭގެ އެހެން އިސްލާމި ގައުމުތަކުގައިވެސް ކުރާ ކަމެކެވެ. އޭގެ ތެރޭގައި މެދުއިރުމަތީގެ ގިނަ ގައުމުތަކެއްވެސް ހިމެނެ އެވެ.\nޒިނޭ އާއި ނަސަބު ކަށަވަރުކުރުމަކީ ގުޅިފައިވާކަމެއް ކަމުގައިވާހިނދު މިފަދަ މައްސަލަތައް ސާބިތުކުރަން ގަރީނާއެއްގެ ގޮތުގައި ޑީއެންއޭ ބޭނުންކުރެވިދާނެކަމަށް ގިނަ އިލްމުވެރިން އެއްބަސްވެ އެވެ. އަދި ދީނުގައި ކަނޑައާޅާފައި އޮންނަ ގޮތް ނޫން އިތުރު ހެއްކެއް ނުގެނެވުނު ނަމަވެސް މިފަދަ އީޖާދުތަކަކީ ގަރީނާއެއްގެ ގޮތުގައި ހެއްކަށް ބާރުދޭ އެއްޗެއްގެ ގޮތުގައި ބޭނުންކުރަން ދީނީ ގޮތުން ރަނގަޅު އެއްޗެއްކަމަށް އަދި ހަރާމްކަމެއް ނޫންކަމަށް ދެކިލައްވާ އިލްމުވެރިން ރާއްޖޭގައި މަދެއް ނޫނެވެ.\nފަތުވާ ކައުންސިލުން މިފަދަ ހައްސާސް މައްސަލަތަކުތައި ޒިންމާދާރުކަމެއް ނެތި ނެރޭ މިފަދަ ދެ ސަފްހާގެ ފަތުވާއަކުން ފަރުވާ ލިބުމުގެ ބަދަލުގައި އާންމުންގެ ތެރޭގައި ބޮޑެތި މައްސަލަތަކެއް ކުރިމަތިވާނެތީ، ގިނަ އިލްމުވެރިން ދެކިލައްވާ ގޮތުގައި އެފަދަ މަޖިލީހަކުން ކުރުން އެކަށީގެންވާ ކަމެއްނޫނެވެ. އެފަދަ ފަތުވާއެއްގެ ސަބަބުން ނުރައްކާތެރި އެތައް ކަމެއް މުޖުތަމައުއަށް ކުރިމަތިވެ ބައިބައިވުން އުފެދި ފިތުނަފަސާދައަށް ގައުމު ވެއްޓިދާނެކަމަށްވެސް އިލްމުވެރިން ދެކިލައްވަ އެވެ. ފަތުވާއެއް ނެރޭނަމަ އެއީ ބޭރުގެ އިލްމުވެރިން ލިޔުއްވައި ޝާއިއު ކުރައްވާފައިވާ ފަތުވާތައް ހަމައެކަނި ތަރުޖަމާކޮށް ދިވެހި ބަހުން ނެރުއްވުމުގެ ބަދަލުގައި ފުރިހަމަ އަދި ދިރާސާކޮށް، ވަގުތާއި ތަނާއި ހާލަތަށް ރިއާޔަތްކޮށް، އާންމުންނަށް އެ މައްސަލަ އޮޅުންފިލުވާދެވޭފަދަ ފަތުވާއަކަށް ވާންޖެހޭކަމަށް އިލްމުވެރިން ވިދާޅުވެ އެވެ.\nމި ކަމާ ގުޅިގެން ފަތުވާ ކައުންސިލްގެ ބަހެއް ހޯދަން މަސައްކަތް ކުރި ނަމަވެސް ކާމިޔާބެއް ނުވި އެވެ. އެކަމަކު އާންމުންގެ މެދުގައި ދީނީ ކަމެއްގައި ބޮޑު ބަހުސެއް ހިނގާ ނަމަ، ފަތުވާ މަޖިލީހުން އެކަމެއް އޮޅުން ފިލުވައިދިނުން އެއީ ނަމެއް ކަމެއް ހެއްޔެވެ؟


Ronaldo ge furathama matchun Juventus ah undhagoo molheh\nރޮނާލްޑޯގެ ފުރަތަމަ މެޗުން ޔުވެންޓަސް އުނދަގޫ މޮޅެއް\nރެއާލް މެޑްރިޑް ދޫކޮށް މި ސިޒަންގައި ޔުވެންޓަސްއަށް ބަދަލުވި ކްރިސްޓިއާނޯ ރޮނާލްޑޯ ޔުވެންޓަސްއާ އެކު ކުޅުނު ފުރަތަމަ މެޗުގައި ކިއޭވޯ ވެރޯނާއާ ދެކޮޅަށް އުނދަގޫ މޮޅަކުން ޔުވެންޓަސް ސަލާމަތް ވެއްޖެ އެވެ.\nނުވަ އަހަރަށް ފަހު، ރެއާލް މެޑްރިޑް ދޫކޮށް ޔުވެންޓަސްއަށް ބަދަލުވި ރޮނާލްޑޯއަށް އޭނާގެ ފުރަތަމަ މެޗުގައި ލަނޑެއް ޖެހިފަ އެއް ނުވެ އެވެ. ޔުވެންޓަސް މެޗު ކާމިޔާބު ކުރީ 3-2 ންނެވެ. ނަމަވެސް ރޮނާލްޑޯ ވަނީ ނުރައްކާތެރި ހަތަރު ހަމަލާއެއް ކިއޭވޯގެ ގޯލަށް އަމާޒުކޮށް ފޮނުވާލާފަ އެވެ. އެ ބޯޅަަތަކަށް ހުރަސް އެޅީ ކިއޭވޯގެ ތަޖުރިބާކާރު ކީޕަރު ސްޓެފާނޯ ސޮރެންޓީނޯ އެވެ.\nޔުވެންޓަސްގެ ސާމީ ކެދީރާ ވަނީ މެޗު ފެށިގެން ތިން ވަނަ މިނެޓްގައި އެ ޓީމަށް ލީޑް ނަގައިދީފަ އެވެ. ފުރަތަމަ ހާފު ނިމުމުގެ ކުރިން މާޔޫޝް ސްޓެޕެންސްކީ ވަނީ ކިއޭވޯއަށް ނަތީޖާ ހަމަހަމަ ކޮށްދީފަ އެވެ. މެޗުގެ 58 ވަނަ މިނެޓްގައި ކިއޭވޯއަށް ލިބުނު ޕެނަލްޓީއެއްގައި އިމެނުއާލަ ޖަކިރީނީ ވަނީ އެ ޓީމަށް ލީޑް ނަގައިދީފަ އެވެ.\nކިއޭވޯ ލީޑްގައި އޮވެ މެޗުގެ އެންމެ ފަހު 15 މިނެޓާ ހަމަޔަށް ދިޔަ އެވެ. ޔުވެންޓަސްއަށް ނަތީޖާ ހަމަހަމަ ކުރެވުނީ ނެގ ކޯނަރެއް، ދިފާއު ކުރަން އުޅުމުގެ ތެރޭގައި ކިއޭވޯގެ މަޓީއާ ބާނީ އަތުން ބައިކޮޅަށް ލަނޑު ވަނުމުންނެވެ.\nޔުވެންޓަސްއަށް ތިން ޕޮއިންޓް ލިބުނީ ހަމަކިރިޔާ އެވެ. އެ ޓީމުން ޖެހި ތިން ވަނަ ލަނޑާމެދު ކިއޭވޯގެ ކުޅުންތެރިން ސުވާލު އުފެއްދި އެވެ. މެޗުގެ 93 ވަނަ މިނެޓްގައި ޔުވެންޓަސްގެ ފެޑްރީކޯ ބާނަޑިޝީ ފޮނުވާލި ބޯޅަ ޔުވެންތަސްގެ ކުޅުންތެރިން ދިފާއު ކުރީ ގޯލް ލައިން އެތެރެވިފަހުންނެވެ. އެ ލަނޑު ގޯލެއް ކަމަށް ނިންމީ ގޯލްލައިން ޓެކްނޮލަޖީގެ އެހީގަ އެވެ.\nގޯލްގެ ލައިންގެ އެތެރެއަށް ވަނުމުން، ކިއޭވޯގެ ކުޅުންތެރިން ދެން ޝަކުވާ ކުރީ އެ ލަނޑު ޖެހުމުގެ ކުރިން، ރޮނާލްޑޯ، ކީޕަރަށް ފައުލުކޮށްފައިވާ ކަމަށެވެ. ވީޑިއޯ އެސިސްޓެންޓް ރެފްރީ (ވީއޭއާރް) ޓެކްނޮލަޖީން ބެލުމަށް ފަހު ރެފްރީ ނިންމީ ފައުލެއް ހިނގާފައި ނުވާ ކަމަށެވެ.


"މަމްސް ގިލްޓް": ދަރިއެއްގެ އުފަލާއި މައެއްގެ ހިތުގެ ކެކުޅުން\n9 އޮކްޓޯބަރު 2021 - 10:45 3\nދަރިންގެ ކަންކަމާއި ގޭތެރޭގެ ޒިންމާތަކާއި ފިރިމީހާ އަށް އަދާކޮށްދޭން ޖެހޭ ވާޖިބުތަކުގެ އިތުރަށް ވަޒީފާގެ މަސްއޫލިއްޔަތު އަންހެނަކު އުފުލަނީ ކިހިނެއް ކަމާ މެދު ސުވާލު އުފެދިދާނެ އެވެ. އަމިއްލަ ނަފްސަށް ވުރެ ބޮޑަށް ޖާނާއި މާލުން ގުރުބާން ވަނީ އެ ދަރިންގެ މުސްތަގުބަލަށްޓަކަ އެވެ. އަގު ނުކުރެވޭ މި މާތް ގުރުބާނީގެ ފަހަތުގައި ފަރުދާވެވިފައި އޮތީ އެ މަންމަ އުފުލާ އުދާސްތަކާއި ހިތުގެ ކެކުޅުންތަކެވެ.\nމިއީވެސް އަހަރެމެން ދައްކަން ބޭނުން ނުވާ ވާހަކަ އެކެވެ. އެހެނަސް މިކަމެއް ދިމާނުވާ މައެއްގެ އަދަދު، އަތުން ގުނާލެވޭ ހާ މަދެވެ. ދަރިން ގާތުގައި ގޭގައި ހުންނަ މަންމައަކަސް ނުވަތަ ދަރިންނަށްޓަކައި ހިތާ ދެކޮޅަށް ވަޒީފާ އަދާކުރާ މީހަކަސް، ހިތުގައި ފުނިޖެހި އުތުރި އަރާ އެއްސުވާލަކީ "އަހަންނަކީ ރަނގަޅު މަންމައެއް ބާވަ އެވެ؟"\nމާސްޓާސް އޮފް ކައުންސެލިން ހާސިލްކޮށް ނަފްސާނީ ދުޅަހެޔޮކަމަށް ހޭލުންތެރިކުރުވުމުގެ މަސައްކަތް ކުރާ ހައްވާ ލީޝާ (ލީޝް) ބުނިގޮތުގައި "މަމްސް ގިލްޓް" އަކީ އަމިއްލަ ނަޒަރުގައި ތިމާއަކީ ރަނގަޅު މަންމައެއްގެ ގޮތުގައި ނުދެކުމެވެ. ގިނަ ފަހަރު އެއީ އަން ރިއަލިސްޓިކް އެކްސްޕެކްޓޭޝަންސް ތަކަކުން ނުވަތަ އެހެން މީހުން ދެކޭގޮތްތަކެއްގެ ސަބަބުން، އުފެދޭ އަސްލެއް ނެތް މިންގަނޑުތަކެއްގެ ސަބަބުން ވާގޮތެކެވެ.\nމަންމައާއި ދަރިފުޅު އެކުގައި--\n"މަމްސް ގިލްޓް" މެދުވެރިވަނީ ކީއްވެ؟\nއަހަރެމެންގެ ތެރޭގައި "މަމްސް ގިލްޓް" އެހާ އާންމުވުމަކީ ހައިރާންވާންޖެހޭ ވަރުގެ ކަމެއް ނޫނެވެ. ޒުވާން އުމުރުގައި މަންމައަކަށް ވާ އަންހެނުން ގިނަވަމުންދާއިރު، ހަމަޖެހިގެން އުޅެވޭވަރުގެ ދިރިއުޅުމެއް ބިނާކުރުމަށްޓަކައި އެކެއްގެ އާމްދަނީ އަކުން މިއަދު ފުއްދާނުލެވެ އެވެ. އެއާއެކު ދަރިފުޅަށް ތިން މަހުގައި ނުވަތަ ހަ މަހުގައި މަންމަ ވަޒީފާއަށް ނުކުންނަ ހިސާބުން މި މައްސަލަ ކުރިމަތުވުން ގިނަ އެވެ. ނުވިތާކަށް ކުދިންގެ ސްކޫލު ގަޑިއާ ރަސްމީ ވަގުތުތަކާއި ދިމާނުވެ، ދަރިންނާ އެކުގައި ހޭދަކުރެވޭ ވަގުތު މަދުވުމަކީވެސް މިފަދަ އިހުސާސްތައް ކުރިމަތިވާ ބޮޑު އެއް ސަބަބުކަމުގައި ލީޝް ބުންޏެވެ އެވެ.\nމިގޮތުން ގިނަ މަންމައިންނަށް ދިމާވާ އެންމެ ބޮޑު މައްސަލައަކީ ފިއާ އޮފް މިސިން އައުޓް (ފޯމޯ) އެވެ. އޮފީހުގައި ހުއްޓަސް ގިނަ ވަގުތު ނުތަނަސްވެފައި އިނދެވެނީ ދަރިފުޅުގެ ފުރަތަމަ ފިޔަވަޅު، ފުރަތަމަ ބަސް ފަދަ މުހިންމު މައިލްސްޓޯންތައް މިސްވެދާނެ ތީ އެވެ. އަނެއްކޮޅުން ގޭގައި ހުރެގެން ވަޒީފާ އަދާކުރާނަމަ އުނދަގޫވެ ހާސްވަނީ ވަޒީފާގެ ކަންކަމަށް ދޭންޖެހޭ ސަމާލުކަން ނުދެވިގެނެވެ.\nހަމައެއާއެކު ސޯޝަލް މީޑިއާގެ ދަޅަތައް ފެނި އެހެން މީހުންގެ ދިރިއުޅުމާއި ތިމާގެ ދިރިއުޅުން އަޅާކިޔޭ ގޮތްވުމުންވެސް މި މައްސަލަ ދިމާވެ އެވެ. ދަރިފުޅަށް ދޭންޖެހޭ ވަގުތާއި ސަމާލުކަން ދެވޭތޯއާ އެހެން މީހުންގެ ދަރިން ހެދިބޮޑުވެ ކުރިއަރާހެން ތިމާގެ ދަރިފުޅުވެސް ކުރިއަރައިގެން ދޭތޯ ފަދަ ސުވާލުތައް ކުރެވި އަމިއްލަ ނަފްސަށް އޮންނަ އިތުބާރު ފަނޑުވެ އެވެ.\n"ގޭގައި ހުންނަންޏާ އަދި އެކްސްޕެކްޓޭޝަންސް މާ ބޮޑު. އަހަރެމެން އަންހެނުންގެ އުފެދުމުގައިވެސް އެބަހުރި މި ނާޗަރިން. އެހެންވީމަ އަބަދުވެސް ބޭނުންވޭ "ޕާފެކްޓް މަންމަ" އަކަށްވާން. އެކަމަކު ހަނދާންކުރަންޖެހޭ އެއްވެސް ކުއްޖަކީ މެނުއަލްއަކާ އެކީ އަންނަ ކުއްޖެއް ނޫން ކަން،" ލީޝް ބުންޏެވެ.\nމަންމަ ދަރިފުޅު ގޮވައިގެން މަސައްކަތްކުރަނީ---\n"މަމްސް ގިލްޓް" ހުންނަނަމަ ކުރެވިދާނެ ކަންތައްތައް\nމިފަދައިން ކުރެވޭ އިހުސާސްތަކާއި ފިކުރު ތަކަކީ ހަމައެކަނި ތިމާގެ ހިތުގައި ފުނިޖަހާ ފަސްއަޅާފައި ހުންނަ ވާހަކަތަކެވެ. ގިނަފަހަރު މިކަންކަން އިތުބާރުކުރެވޭ މީހެއް ގާތުގައި ކިޔައިދިނުމުން ލުއެއް ލިބޭއިރު ތިން ކުދިންގެ މަންމަ ލީޝް ކިޔައިދީފައި މިވަނީ އޭނާގެ ޕްރޮފެޝަނަލް ހިޔާލާ އަމިއްލަ ތަޖުރިބާގައި "މަމްސް ގިލްޓް" ކުޑަކުރުމަށް ކުރެވިދާނެ ކަންތައްތަކެވެ.\nމިކަން ދެނެގަނެ ގަބޫލުކުރޭ\nކޮންމެ ކަމަކުން އަރައިގަންނަން ޖެހުނަސް އެންމެ މުހިންމީ އެއީ ގޯސްކޮށް ހިނގާކަމެއްކަން އަމިއްލަ އަށް ގަބޫލުކުރުމެވެ. ކުއްލި ކުއްލި އަށް ކުދިކުދި ކަންކަމާ މާ ބޮޑަށް ރުޅި އާދެވި، ނޫނީ ދަރިފުޅާއި ދުރުގައި ގިނަ ވަގުތުތަކެއް ހޭދަކުރަންޖެހުމުން ހާސް ބޮޑުވެ އުނދަގޫވާނަމަ އެދެނީ ސިގްނަލްތަކެކެވެ. ދުވާލު ހަތަރުދަމު ކުދިންގެ ކަންކަމާ އުޅުމަށްފަހު އެކަނިވުމުން ތިމާގެ އަމިއްލަ ނަފްސު ކޮބައިތޯ ސުވާލުކުރެވި އުދާސްވާނަމަ އެ ބުނެދެނީ ތިމާ ގެ ދިރިއުޅުމުގެ މިސްރާބު އަދި އެންމެ ރަނގަޅު ނޫންކަމެވެ. އެހެންމީހުންގެ ދަރިން ފެންނަ ކޮންމެ ފަހަރަކު އަމިއްލަ ދަރިފުޅަށް ދެވޭ ލޯތްބާއި ކޮށްދެވޭ ކަންތައްތަކާއި ދޭތެރޭ ސުވާލު އުފެދޭނަމަ އެއީވެސް ގޯހެކެވެ.\nކޮންމެ ދުވަހަކީ އެންމެ ބަރާބަރަށް ދާނެ ދުވަހެއް ނޫން\nކޮންމެ ދުވަހަކީ އެމީހަކު ކުރަން ބޭނުންވި ހުރިހާ ކަމެއް އެންމެ ފުރިހަމައަށް ހާސިލްވާނެ ދުވަހެއް ނޫނެވެ. ބައެއް ދުވަސްދުވަހަކީ ވަރަށް އަންޕްރޮޑަކްޓިވް ދުވަހަކަށްވެސް ވެދާނެ އެވެ. އެކަމަކު އެއީ ވެސް ދިރިއުޅުމުގެ ބައެއްކަން އަމިއްލައަށް ދަނެ އެކަން ކުދިންނަށްވެސް ދަސްކޮށްދޭން ޖެހެ އެވެ.\nދަރިފުޅުގެ ހުރިހާ ކަމެއް އެކަނި ކުރަން ނޫޅޭ\nއަހަރެމެންނަށް ހީވެފައި އޮންނަ އެންމެ ބޮޑު އެއް ކުށްހީ އަކީ ދަރިފުޅުގެ ހުރިހާ ކަންކަމަކީ ހަމައެކަނި މަންމަގެ ޒިންމާއެއް ކަމެވެ. ފަހަރެއްގައި ދަރިފުޅު ތަންކޮޅެއް ބޮޑުވުމުން އެކަނި މެނޭޖް ކުރެވުނަސް، ގިނަ ދަރިން ތިބޭނަމަ އަދި ފިރިމީހާއަކީ ވެސް ވަޒީފާއަށް ދާންޖެހޭ މީހެއްނަމަ ހުރިހާކަމެއް ކޮނޑުއަޅައިގެން އެކަނި އުޅުމުގެ ބަދަލުގައި އެހީ ހޯދުމަކީ ތިމާގެ ނަފްސާނީ އަދި ޖިސްމާނީ ދުޅަހެޔޮކަމަށްވެސް ކުރެވިދާނެ މުހިންމު ކަމެކެވެ.\nކުދިން ދުޅަހެޔޮވަނީ ބަސްއަހާ މަޑުމައިތިރި ވެގެން އެކަންޏެއް ނޫން\n"ދަރިފުޅާ ބަސް އަހާބަލަ، މަޑުން ހުރެބަލަ" މިއީ އެންމެ ގިނައިން އަހަރެމެންނަށް ދަރިން ގާތުގައި ބުނެވޭ ކަންކަމެވެ. ހީކުރެވިފައި އޮންނަނީވެސް އެންމެ ރަނގަޅު ކުދިންނަކީ އަބަދުވެސް ބުނިކަމެއް ބުނިގޮތަކަށްކޮށް މަޑުމަޑުން ތިބޭ ކުދިންކަމަށެވެ. އެހެންނަމަވެސް އުމުރާ ގުޅޭހެން އަޑުގަދަކޮށް، އަމިއްލަ ހިޔާލު ފާޅުކޮށް، ހަލަނި ވުމަކީ އެކުދިން ގޯސްވުމެއް ނޫނެވެ. ނުވިތާކަށް ބޭނުންވާ ކަމެއް ނުވެގެން ދޭތެރެއަކުން ބޮޑާހާކާލާ އެ ރޯ ރުއިމުންވެސް އަންގައިދެނީ ދަރިފުޅު ހެދިބޮޑުވަމުން ދާކަމާއި އޭނާގެ ދުޅަހެޔޮކަމެވެ. އަމިއްލަ އަށް ކަންކަން ހިއްސާކުރަން މަސައްކަތްކުރާ ކަމެވެ. އެހެންކަމުން ދަރިފުޅު މިހެން އުޅުމަކީ މަންމަ ގޯސްވާ، ނުވަތަ ދެވޭ ތަރުބިއްޔަތުގެ ބަލިކަށި ކަމެއް ނޫންކަމުގައި ދަންނަން ޖެހެ އެވެ.\nގޭތެރޭގެ ކަންކަމުގައި ކުދިންވެސް ބައިވެރިކުރޭ\nގޭތެރޭގެ ކަންކަމުގައި އަވަދިނެތި އުޅޭ ވަގުތު ދަރިފުޅަށް ފުރިހަމަ ސަމާލުކަމެއް ފަހަރެއްގައި ނުދެވިދާނެ އެވެ. ކުޑަ ކުއްޖަކަށް މިކަންކަން ކިޔައިދޭން އުޅުމުގެ ބަދަލުގައި ދަރިފުޅު ގޮވައިގެން އެފަދަ މަސައްކަތްތައް ކޮށްލުމުން ދެމައިންގެ ގުޅުން އިތުރަށް ވަރުގަދެވެ ޝައުގުވެރި މަޖާ މާހައުލެއްގައި ގިނަ ހުނަރުތަކެއް ދަރިފުޅަށް ދަސްކޮށްދެވޭނެ އެވެ.\n"އެ ކުއްޖެއް ލައްވާ އެކުއްޖެއްގެ ޒިންމާ ނަގުވަންވީ. ވަރަށް ގިނަ މީހުންގެ ކަންބޮޑުވޭ ގޭތެރޭގެ ކަންކަން ކުރާއިރު ދަރިފުޅު ޓީވީ ކައިރި ބޭންދޭތީ. ހުރިހާ މަސައްކަތެއް ނިންމާފައި ދަރިފުޅަށް އެޓެންޑްވާއިރު މީހާ ހުންނަނީ އެގްޒޯސްޓްވެފައި. އޭގެ ބަދަލުގައި ހަނޑޫ ދޮންނައިރު ނޫނީ ފުއްމޮޑޭއިރު ކުއްޖާ އަށްވެސް އެތިކޮޅެއްދީ އެކީގައި މިކަންކަން ކުރެވިދާނެ. އޭރަށް އެ ގިލްޓްވެސް ދާނެ. އަދި ކުއްޖާއާ ދެމެދު އޮންނަ ކަނެކްޝަން ރަނގަޅުވެ ވޮކެބިއުލަރީ ވެސް މުއްސަނދިވޭ" ލީޝް ބުންނެވެ.\nގިނަ ކުދިން ތިބޭ އާއިލާއެއްނަމަ ކޮންމެ ކުއްޖަކަށް ވަކިން ވަގުތުކޮޅެއް ހުސްކުރުމަކީ ވަރަށް މުހިންމު ކަމެކެވެ. މަދުވެގެން ދުވާލަކު 10 މިނިޓު ދަރިފުޅު ކައިރީގައި އިށީނދެ އޭނާގެ ދުވަސް ދިޔަ ގޮތާއި ބެހޭގޮތުން ސުވާލުކޮށްލުކޮށް ވާހަކަ ދައްކާލުމަކީ ކުއްޖާގެ ނަފްސާނީ ދުޅަހެޔޮކަމަށްވެސް ހެޔޮ އަސަރުތަކެއް ކުރާ ކަމެކެވެ.\nގިލްޓް ފްރީ ސެލްފް ޓައިމް\nލީޝް ބުނާގޮތުން އަމިއްލަ ނަފްސަށް އޯގާތެރިވެ އަޅައިލައިގެން މެނުވީ ދަރިންނަށް ރަނގަޅު ބެލެނިވެރިއަކަށް ނުވެވޭނެ އެވެ. އެހެންކަމުން ކޮންމެ މަންމައަކުވެސް ދަރިފުޅުގެ ހާލަތާއި ދޭތެރޭ ވިސްނާލަން ނުޖެހި އަމިއްލަ ނަފްސަށް ހާއްސަކޮށް ވަގުތުހޭދަކުރަން ދަންނަން ޖެހެ އެވެ. މިގޮތުން ހަފްތާއަކު އެއް ދުވަހު ނަމަވެސް ބޭރަށް ނުކުމެލާ، ސާފު ވައި ޖައްސާލަ ހިނގާލާ ހެދުމަކީ ދިރިއުޅުމާއި މެދު ހިތުގައި ފުނިޖެހިފައި ހުރި ޝަކުވާތަކުން ސިކުނޑި ދުރުކޮށްދީ ރިފްރެޝްކޮށްދޭނޭ ކަމެކެވެ.\n"ކުދިން އުފަންވަނީ އެކުދިން ބަލަންޖެހޭ ގޮތުގެ މެނުއަލް އަކާއި އެއްކޮށެއް ނޫން. ކޮންމެ ކުއްޖަކާއި އެކު މަންމަވެސް ހަމަ އަލުން އުފަންވާ ކަހަލަ. އަހަރެމެން ބޭނުންވަނީ އެކަމަކު ޕާފެކްޓް ވާން. މައްސަލަ މިދިމާވަނީ އެކަން އެޗީވް ނުވާތީ،" ލީޝް\nމިފަދަ ކަންކަމުންވެސް ލުއި އިހުސާސް ނުވާނަމަ އެހީ ހޯދުން މުހިންމެވެ. ލީޝް އިތުރަށް ބުނިގޮތުގައި ކޮންމެ އަންހެނަކީ ވެސް ހަޔާތުގައި އެކި ތޮފިތައް އަޅަންޖެހޭ މީހަކަށްވާއިރު، ވަގުތާއި ހާލަތާ ގުޅޭހެން އެމީހެއްގެ ތޮފި ބަދަލުކުރަން ދަސްކުރަންވާނެ އެވެ.


ލޯބި އޭގެ އަސްލުގައި 14 – Esfiya\nލޯބި އޭގެ އަސްލުގައި 14\n“ލިޔާ. އައިމް ސޮރީ.” އާލިކްގެ އަޑު އާލިޔާގެ ކަންފަތާއި ހަމައަށް ފޯރިއެވެ. ވަގުތުން އޭނާގެ ފިޔަވަޅު ތަކަށް ހުއްޓުމެއް އައެވެ. ނަމަވެސް ފަސް އެނބުރި އާލިކް އާއި ދިމާއަށް ބަލައެއް ނުލައެވެ.\n“އައި ރިއަލީ އޭމް ސޮރީ، ލިޔާ.” ދެވަނަ ފަހަރަށް އާލިކް ބުނި އަޑު އިވުނެވެ. ދެން ވެސް އާލިޔާއަށް ހަމަ ހުރެވުނީއެވެ. ވާންވީ އުފާކަމެއް ނުވަތަ ދެރަކަމެއް އާލިޔާ އަކަށް ނޭނގުނެވެ. ދެން ހިތްހަމަޖައްސާލަންވީ ކަމެއް ރުޅިއަންނަން ވީ ކަމެއް ވެސް ނޭނގުނެވެ. މަޢާފު ގަބޫލު ކުރަންވީ ހެއްޔެވެ؟ ނުވަތަ މަޢާފު ނުކޮށް އަބަދަށް ހުންނަން ވީ ހެއްޔެވެ؟\nކޮންމެއަކަސް ހަޤީގަތް އެނގެން އޭނާ ބޭނުންވެއެވެ. އާލިކް އެހާ ކުއްލިގޮތަކަށް އަންގާނުލައި ދިޔައީ ކީއްވެ ކަމެވެ. ކޮންތާކަށް ކަމެވެ. އާލިޔާއަށް ވިސްނުނީ އާލިކްގެ ޖަވާބަށް ބެލުމަށް ފަހު މަޢާފު ކުރަންވީ ކަން ނުވަތަ ނޫންކަން އާލިޔާ ނިންމާށެވެ.\nމަޑުމަޑުން އާލިޔާ އާލިކާއި ދިމާއަށް އެނބުރުނެވެ. އޭނާގެ ހިތުގައި ބޮޑު ހައިޖާނުގަނޑެއް އުފެދިފައިވީ ނަމަވެސް އޭނާގެ މޫނުމަތިން އެއްވެސް އަސަރެއް ފެންނާކަން ނެތެވެ. އެ މޫނުމަތީގައި އުފާވެރިކަމެއް ވެސް އަދި ހިތާމަވެރި ކަމެއް ވެސް ފެންނާކަށް ނެތެވެ. އިނގިރޭސިން ބުނާނަމަ ‘ބްލޭންކް ފޭސް’ އެކެވެ. ނުވަތަ ‘އިމޯޝަން ލެސް ފޭސް’ އެކެވެ.\n“ކީއްވެ؟” އާލިޔާގެ އަތްފައި ތުރުތުރު އަޅަމުން ދިޔަ ނަމަވެސް އެކަން އާލިކަކަށް އޭނާ ނުދައްކައެވެ. އޭގެ ބަދަލުގައި އޭނާގެ ރާގުން އިވިގެން ދިޔައީ ހަރުދަނާ ކަމެވެ. ކެރުމެވެ. އޭނާ ބޭނުންވީ އޭނާ އަކީ މިހާރު، ކުރިން އަބަދު ހަނގާގެ ޝިކާރައަކަށް ވެފައި ބިތް ޖެހިފައި އިންނަ އާލިޔާ ނޫންކަން ދައްކާދޭށެވެ. އޭނާ ދައްކާދޭން ބޭނުންވީ އަކީ އަމިއްލަ ފައިމައްޗަށް ތެދުވެ ހުރި ކެރޭ އަންހެނެއް ކުއްޖެއް ކަމެވެ.\n“ކީއްވެ ދިޔައީ؟ އަހަރެން މަޢާފު ކުރާނީ ހަޤީގަތް އެނގުމަށް ފަހު.” އާލިޔާ ބަލާލީ ސީދާ އާލިކްގެ ލޮލަށެވެ. އޭނާގެ ކިބައިން ފެނިގެން ދިޔައީ ސާބިތު ކަމެވެ.\n“އޭގެ ކުރިއަކުން އާލިކަށް ނުލިބޭނެ އަހަރެންގެ މަޢާފު ކީއްކުރަން ޒައްރެއްގެ މިންވަރުގެ ސިންޕަތީއެއްވެސް އަހަރެންގެ ކިބައިން ނުލިބޭނެ.” އާލިޔާ ހަރުކަށި ކަމާއެކު ބުނެލިއެވެ.\nއާލިކް ދެރަވިއެވެ. އާލިޔާ އޭނާއާއި ދިމާއަށް ނަމުން ގޮވީމައެވެ. އޭނާ އުންމީދު ކޮށްގެން ހުރީ ދެންވެސް އާލިޔާ އޭނާ އާއި ވާހަކަ ދައްކާނީ ‘އާލް’ ކިޔައިގެން ކަމަށެވެ.\n“އައި ކާންޓް ޓެލް ޔޫ. ލިޔާ.. އައިމް ސޮ-”\n“ސޭވް އިޓް! ދެޓްސް އިނަފް! އާލިކް ތީ ތިހާ ފިނޑިމީހެއް ކަމަކަށް ދުވަހަކުވެސް ހިއެއް ނުކުރަން. އެން ލިސެން. އާލިކް ތިއިން އެއްވެސް ޙަޤީގަތެއް ނުކިޔާދޭ ހިނދަކު އަހަރެން ވެސް ހުންނާނީ އަހަރެންގެ ގޮތުގައި. އަހަރެންގެ މަޢާފު ޙައްޤުވި ދުވަހަކުން އަހަރެން ދޭނަން. އެކަމަކު އޭގެ ކުރިން.. އެދުވަސް އައިސް ޖެހެންދެން އަހަރެންނަކީ އައިންތު އާލިޔާ ހާލިދު ކަން ހަނދާން ބަހައްޓާތި.” އެހެން ބުނެފައި އާލިޔާ އެތަނުން ދާން ހިނގައިގަތެވެ.\n‘އޭނާ އަކީ އައިންތު އާލިޔާ ހާލިދެއް ނޫނެވެ. އޭނާ އަކީ އީވާންސްއެއް ނޫނެވެ.’ އާލިޔާ ހިތާ ހިތުން ބުނެލިއެވެ. ‘ނަމަވެސް އާލިކަށް އެކަން އަންގާކަށް ނުޖެހެއެވެ.’\nއާލިކް ހުރި ގޮތަށް ހުއްޓެވެ. އޭނާގެ މޭގައި ވޭން އަޅަމުން ދިޔައެވެ. “އައިމް ސޮރީ ލިޔާ. އައި ރިއަލީ ވިޝް އައި ކުޑް ޓެލް ޔޫ.. ބަޓް އިފް އައި ޑޫ ދެޓް.. ޔޫ ވިލް ލޫޒް އެވްރީތިން ޔޫ ހޭވް ގޮޓް. ލައިކް އައި ޑިޑް.” އޭނާ މަޑުމަޑުން ބުނެލިއެވެ. އޭނާ އެންމެ ދެރަވީ އާލިޔާ އޭނާ އަކީ އަދިވެސް ހާލިދުގެ ދަރިއެއް ކަމަށް ބުނީމައެވެ. އާލިޔާ އަށް ހަޤީގަތް އެނގުނު ދުވަހަކުން އޭނާ ވެސް ހަޤީގަތް ކިޔާދޭން އަލިކް ނިންމިއެވެ. ހާލިދު މެން އެވާހަކަ އާލިޔާ ގާތު ބުނާ ދުވަހަކަށް އޭނާ އިންތިޒާރު ކުރާނެއެވެ.\nނަމަވެސް އާލިކަށް ނޭނގުނު ކަމަކީ އެދުވަސް އައިސް ފަހަނަ އަޅައި ގޮސްފި ކަމެވެ. އާލިޔާ އޭނާ އަކީ ހާލިދުގެ ދަރިއެއްކަމަށް ބުނީ ހަޤީގަތް އެނގިހުރެ ކަމެވެ. މިއީ އާލިޔާއަށް އާލިކްގެ ހަޤީގަތް ކިޔާދޭން އެންމެ ރަނގަޅު ވަގުތު ކަމެވެ.\nއާލިޔާ ދިޔަ ގޮތަށް ދިޔައީ ކެންޓީނަށެވެ. އޭރު އެތާނގައި މަދު ކުދިންތަކެއް ތިއްބެވެ. އެއީ ލަންޗް ގަނޑިއެއް ނޫނެވެ. ނަމަވެސް ކެންޓީނުގައި އަބަދުވެސް ކޮންމެވެސް ބަޔަކު ތިބޭނެއެވެ. އެއްލި ކަޅިއަކުން އާލިޔާއަށް ފެނުނީ މޭޒެއް ދޮށުގައި އިށީނދެލައިގެން ތިބި ދެ ލޯބިވެރިންނެވެ. ދެމީހުން އަތް ގުޅުވާލައިގެން ތިބި އިރު ތިބީ އެކަކު އަނެކަކުގެ ބޮލުގައި ބޯ ޖައްސާލައިގެނެވެ. ދެމީހުންގެ މޫނުމަތިން ވެސް ފެންނަނީ ހިނިތުންވުމެކެވެ.\n‘ފޭކް’ އާލިޔާ ހިތާ ހިތުން ބުނެލިއެވެ.\n“ޑޫ ޔޫ ބިލީވް އިން ލަވް؟” ފަހަތުން އަޑެއް އިވިގެން އާލިޔާ ފަސް އެނބުރި ބަލާލިއެވެ އަދި ބުމަ އަރުވާލިއެވެ. “ވަޓް އާ ޔޫ ޑުއިން ހިޔާ؟” އާލިޔާ އެއްސެވެ. ޔާޒަން އޭނާ ހިފައިގެން އައި ދެ ކޮފީ ތަށި މޭޒުމަތީ ބަހައްޓާލިއެވެ. “އާލިޔާ މިތަނަށް ވަންތަން ފެނުނީމަ އައީ. މައި ފޭވް ސްޓޫޑެންޓްގެ ހާލު ބަލައިލަން.” ޔާޒަން ޖެއްސުމަށް ބުންޏެވެ. އަދި އާލިޔާގެ ކުރިމަތިން އިށީނެވެ. “ކޮފީ ބޮން ދޯ؟”\n“ޔެޕް.” އާލިޔާ އެތަނުން އެއް ކޮފީ ތަށި ނެގިއެވެ.\n“ސޯ ޑޫ ޔޫ ބިލީވް އިން ލަވް؟” ޔާޒަން އަހާލިއެވެ. “އައި ތޯޓް ޔޫ އާ މައި ޓީޗާ.” އާލިޔާ ރައްދު ދިނެވެ. “އައި އޭމް. ނައު ބުނެބަ.” ޔާޒަން އަނެއްކާވެސް އެއްސެވެ.\n“ޑޯންޓް ޔޫ ތިންކް އިޓްސް އިނެޕްރޮޕްރިއޭޓް ޓު ޓޯކް ޓު ޔުއާ ސްޓޫޑެންޓް އެބައުޓް އިޓް؟” އާލިޔާ އެއްމިޔަކަނުން ހީލިއެވެ. “ވެލް ބިސައިޑް ބީއިން ޔުއާ ޓިއުޝަން ޓީޗާ.. އައިމް އެ ފެލޯ ސްޓޫޑެންޓް ހިޔާ.” ޔާޒަން އޭނާގެ ކޮފީ ތަށިން ކޯވަރެއް ބޯލިއެވެ.\n“ފަސްޓް ޔޫ އާންސާ. ޑޫ ޔޫ ބިލީވް އިން ލަވް؟” އާލިޔާ އެހީ ޔާޒަން ގާތުގައެވެ. “ޔެސް. އައި ޑޫ. ކަޒް އިޓް އިޒް ވަޓް ލައިފް އިޒް އެބައުޓް. ލަވް އެން ހެޕިނެސް.”\nއާލިޔާ މޫނު މައްޗަށް ގޮތެއް ހަދާލިއެވެ.\n“ޔުއާ ޓާން. އާލިޔާ. ޑޫ ޔޫ ބިލީވް އިން ލަވް؟” އަނެއްކާ ވެސް ޔާޒަން އާލިޔާ ގާތު އަހާލިއެވެ.\n“ނޯ. އައި ޑޯންޓް.” މިފަހަރު ވަގުތުން އާލިޔާ ޖަވާބު ދިނެވެ.\n“ވައި؟ ކީއްވެ؟” ޔާޒަން ޝައުޤުވެރިކަމާއެކު އަހާލިއެވެ.\n“ބިކޯޒް ލަވް އިޒް ފޭކް. އެއީ ޙަޤީގަތެއް ނޫން. ބިލާހެއް. ވާހަކަތަކާއި ފެއާރީ ޓޭލްސްގަ ހިނގާ ކަންކަން. އެއީ ކުޑަކުދީންނަށް ކިޔާދޭ އެއްޗެއް. މުޅިން ދޮގު ވާހަކަތަކެއް! ލޯބި… އެހް. އެއީ ބޮޑު ފްލޯކް ވާހަކަ އެއް…” އާލިޔާ އެހެން ބުނުމުން ޔާޒަން ބުމަ އަރުވާލިއެވެ.\n“ޔާޒަން. ލެޓް މީ ޓެލް ޔޫ ދިސް. ޔޫ ކޭމް ފްރޮމް ދި ރޯންގް ސައިޑް އޮފް ލައިފް. ޔޫ ކޭމް ފްރޮމް ދި އަންރިއަލިސްޓިކް ސައިޑް. ބަޓް އައި ކޭމް ފްރޮމް، ސްޓިލް ލިވް އެން ވިލް އޯލް ވޭސް ލިވް އެން ބިލޯންގް އިން ދިސް ސައިޑް އޮފް ލައިފް. ދި ރިއަލް ސައިޑް. މީ ހަގީގީ ދުނިޔެ އަކީ. ދިރިއުޅުމަކީ. ލޯތްބެއް ނޫން އޮންނަނީކީ. ފޭކް އެން ހޭޓް.” އާލިޔާ ބުންޏެވެ.\n“ހުމްމްމް. އެހެން؟ އެންމެ ރަނގަޅު. ގަބޫލު ކުރަންތަ ހެޕީ އެންޑިން…” ޔާޒަންގެ ބަސް އަނގައިގައި އޮށްވައި އާލިޔާ ވާހަކަ ދައްކަން ފެއްޓިއެވެ.\n“ނޫން. ނޮޕް. ނަޑަ! ތީ އަނެއް ފްލޯކު. ޔާޒަން. ލައިކް އައި ސެއިޑް ބިފޯ… ލަވް އެން ހެޕީ އެންޑިންގްސް ޑޯންޓް އެގްޒިސްޓް. އެއީ ހުވަފެނީ އާލަމްތަކުގަ ވާކަންކަން. ސްޓޯރީސް.. ފެންޓެސީސް ގަ. މީސްމީހުންގެ ދިރިއުޅުމަށް ބަލައިލާފަ ބުނެވިދާނެ ވަރަށް ހެޕީ ބައެކޭ. އެކަމް ލޯތަކަށް ފޮރުވިފައި އޮންނަ ޙަޤީގަތެއް ނޭނގޭނެ އެކަކަށް ވެސް. ހަޤީގަތް އިންނަނީ ފަސް އެޅި ވަޅުލެވިފައި. އެންމެންގެ ލޯތަކަށް ވަންހަނާ ވެފަ.\n“ދި ހޭޓް.. ދި ޕެއިން.. ދި ބިޓްރޭޔަލް.. ދި ސަފަރިން.. ދި ސޭޑްނެސް.. ދި ކޯލްސް ފޯ ހެލްޕް.. އިޓްސް އޯލް ލޮކްޑް އިން ވަން ޕްލޭސް ސޯ ނޯވަން ކޭން ސީ. ދި ސްމައިލްސް.. ދި ލާފްޓާ.. ދޭ އާ އޯލް ފޯސްޑް. ދޭ އާ ފޭކް. މީހުން ހައްލަން ވެގެން އެހެން ހަދަނީ.” އާލިޔާ ޔާޒަންގެ ލޮލަށް ބަލައިލިއެވެ.\n“ބިސައިޑްސް… އަހަރެމެން އެންމެން ވެސް ކޮންމެވެސް ދުވަހަކުން މަރުވާނެ. ގިނަ މީހުން އެތަކެއް ވޭނެއްގައި އުޅެފަ ސްމައިލް ވާނެ ފުރުސަތު ވެސް ނުލިބި… ޔާޒަން. ތިންކް އެބައުޓް އޯލް ދިސް. ހެޕީ އެންޑިން އިޒް ނަތިން ބަޓް އެ ޕީސް އޮފް ޝިޓީ ލައި! ދެޓްސް ދި ސޭޑް ޓްރުތް. އެކްސެޕްޓް އިޓް. ލައިފް އިޒްންޓް އޯލް ރެއިންބޯސް އެންޑް ޔުނިކޯންސް.”\n“ޔޫ އާ ސޯ އިންޓެރެސްޓިން، އާލިޔާ. ލެޓްސް ޕްލޭ އެ ގޭމް. ޝޯލް ވީ؟” ޔާޒަން ދަތް ދޮޅީގައި އަތް ވިއްދާލަމުން އަހާލިއެވެ. “ނޮޓް އެގްޒެކްޓްލީ އެ ގޭމް. ދިސް އިޒް އެ ސީރިއަސް ވަން. ސޯ އާ ޔޫ އިން އޮރ އައުޓް؟”\n“އައިމް އިން.” އާލިޔާ ވެސް ޔަޒާން އާއި ދިމާއަށް ބަލައިލިއެވެ. “އައި ނެވާ ބެކް އައުޓް އޮފް އެ ގޭމް. ސޯ ވަޓް އިޒް ދިސް އެބައުޓް؟”\n“އައި ވިލް ޝޯ ޔޫ އެން މޭކް ޔޫ ބިލީވް ދެޓް ހަގީގީ ލޯތްބި އެން އުފާވެރިކަމަކީ ތެދެއްކަން. ޔޫ ވިލް ޕްރޫވް މީ ދެޓް ލަވް އެން ހެޕިނެސް އިޒް ނަތިން ބަޓް ފޭކް. ބަޓް ދެޓް ހޭޓް އިޒް ވަޓް އެގްޒިސްޓްސް. މިއަހަރު ތެރޭ އެކަން އަހަރެންނަށް ކުރެވިއްޖެއްޔާ ޖެހޭނެ އަހަރެން ބުނާ ކަމެއް ކުރަން.” ޔާޒަން އާލިޔާ އާއި ކައިރި ވެލިއެވެ.\n“ތިކަން ކާމިޔާބު ނުވެއްޖެއްޔާ؟ ވަޓް އިފް އައި ވިން؟” އާލިޔާ ކޮފީތަށި އެއްނޭވާއިން ހުސްކޮށްލުމަށްފަހު ގޮނޑިން ތެދުވަމުން ޔާޒަން އާއި ކައިރިވެލިއެވެ.\n“ދެން އައި ވިލް ހޭވް ޓު ޑޫ ވަޓް ޔޫ އާސްކް މީ ޓު ޑޫ.” ޔާޒަން ޖަވާބު ދިނެވެ.\n“ޑީލް؟” އާލިޔާ ސަލާމަށް އަތް ދިއްކޮށްލިއެވެ. “ޑީލް.” ޔާޒަން އޭނާގެ އަތުގައި ހިފައި ސަލާމް ކުރިއެވެ. ދެމީހުންގެ ތުންފަތްމަތީގައި ވެސް ހިނިތުންވުމެއް ވިއެވެ.\n“ދެން ގެޓް ރެޑީ ޓު ބީ މައި ޕެޓް ޑޯގް ފޯ ދި ރެސްޓް އޮފް ދި އިޔާ، ނިއު ބޯއި!” އާލިޔާ ދުރަށް ހިނގައިގަންނަމުން ގޮވާލިއެވެ. “ޑޯންޓް ބީ ސޯ ކޮންފިޑެންޓް އާލިޔާ. ވީ ޑޯންޓް ނޯ ވަޓް ދި ފޭޓް ހޯލްޑްސް! އިޓް މައިޓް ބީ މީ ހޫ ވިންސް އެޓް ދި އެންޑް!” ޔާޒަން ވެސް ގޮވާލިއެވެ.\n‘ދިސް އިޒް ގޮނާ ބީ ފަން. އައި ވިލް ޓީޗް ހިމް ހައު ފޭކް.. ލައިފް ރިއަލީ އިޒް.’ އާލިޔާގެ ހިތަށް އެރިއެވެ.\nHi guys I’m sorry for not writing ehaa gina dhuvas vandhen.. Iwas kinda busy.. Hope ު guys love this part.\nމަޖާ ލޯބި April 27, 2014\nކަރުނަ ނުހިކޭ ދެލޮލުން މަގޭ!!!\nހިތާމަ ކުރުވާހަކަ May 21, 2019


ައެޗްޕީއޭ އިން ބޭއްވި ނިއުސް ކޮންފަރެންސްގައި އޭޑީކޭގެ ކުޑަކުދިންގެ ޑޮކްޓަރު ނިޔާފް ވާހަކަ ދައްކަވަނީ. --ފޮޓޯ: ހުސެއިން ވަހީދު/ މިހާރު\nބިރުގަންނަންވީ ހާލަތަކަށް ނުދޭ، ރައްކާތެރިވާންވީ: އެޗްޕީއޭ\n13 މާޗް 2017 - 14:02 25 comments\nރާއްޖޭގެ އެކި ސަރަހައްދުތަކުގައި އާދަޔާހިލާފަށް ފެތުރެމުންދާ ހުމާއި އަރިދަފުސްރޯގާއާ އެކު އެޗްވަންއެންވަން އަށް ބައެއް މީހުން ޕޮޒިޓިވްވި ނަމަވެސް ބިރުގަންނަންވީ ހާލަތަކަށް ނުދާ ކަމަށް ހެލްތު ޕްރޮޓެކްޝަން އޭޖެންސީ (އެޗްޕީއޭ) އިން މިއަދު ބުނެފި އެވެ.\nރާއްޖޭގައި ސްވައިން ފްލޫ ފެތުރޭތީ ރައްޔިތުން ކަންބޮޑުވުންފާޅުކުރަމުން ދަނިކޮށް، އައިޖީއެމްއެޗާއި އޭޑީކޭގެ ޑޮކްޓަރުންނާ އެކު އެޗްޕީއޭ އިން ބޭއްވި ނިއުސް ކޮންފަރެންސްގައި ކުޑަކުދިންގެ ހާއްސަ ޑޮކްޓަރު ޑރ. އަބްދުﷲ ނިޔާފް ވިދާޅުވީ ސްކޫލްތައް ބަންދުކޮށް، ތަންތަނަށް ފުރުން މަނާކޮށް، އިމަޖެންސީ އިއުލާންކުރާ ހާލަތަކަށް ނުދާ ކަމަށެވެ. މިހާރު އޮތް ހާލަތަކީ، "ވަރަށް ކަންބޮޑުވާން ޖެހޭ ހާލަތަކަށް ބެލުން ރަނގަޅު ނޫން ކަމަށާއި އެޗްވަންއެންވަން އަކީ މިހާރު ނުރައްކާތެރި ބައްޔެއް ނޫން ކަމަށް" ވެސް އޭނާ ވިދާޅުވި އެވެ.\nއެޗްޕީއޭ އިން ބުނިގޮތުގައި، އިންފުލުއެންޒާ އަށް ޓެސްޓުކުރުމުގެ ނިޒާމް 2015 ވަނަ އަހަރު ރާއްޖޭގައި ގާއިމްކޮށް 2016 ގެ ނިޔަލަށް އެޗްވަންއެންވަން އަށް 475 މީހުން ޓެސްޓުކުރި އެވެ. ދެ އަހަރުގެ ތެރޭގައި އެޗްވަންއެންވަން އަށް ޕޮޒިޓިވްވީ 16 މީހުން ނަމަވެސް މި އަހަރުގެ މިހާތަނަށް 208 މީހަކު ޓެސްޓުކުރިއިރު 27 މީހުން ޕޮޒިޓިވްވެފައިވާ ކަމަށް އެތަނުން ބުންޏެވެ.\n"ކުރީ އަހަރުތަކަށް ވުރެ ރޭޓު ގިނަ ކަން އަޅުގަނޑުމެންނަށް ވެސް ފާހަގަކުރެވޭ،" ނިޔާފް ވިދާޅުވި އެވެ.\nނިޔާފް ވިދާޅުވީ އެޗްވަންއެންވަން އަށް ވަކި ހާއްސަ ފަރުވާއެއް ވެސް ދޭން ނުޖެހޭ ކަމަށެވެ. ބައެއް މީހުންގެ ގައިން އަލާމާތްތައް ފެނި، އެ މީހުންގެ ޓެސްޓުތައް ހަދަން ނަގާ މުއްދަތުގައި ވެސް ބޭސްދީގެން ރަނގަޅުވާ ކަމަށް އޭނާ ވިދާޅުވި އެވެ.\n"ރާއްޖޭގައި މި ފެންނަނީ މުޅިން އާ ބާވަތެއްގެ ބައްޔެއް ނޫން، މި ފެންނަނީ ފެތުރެމުންދާ ބައްޔަކަށް ވި ނަމަވެސް ގިނައީ ނުރައްކާތެރި މަރުހަލާގައި ތިބި މީހުން ނޫން. އާއްމުކޮށް ފެތުރިގެންދާއިރު ވެސް އާދައިގެ ފަރުވާތަކަކުން ރަނގަޅުވެގެން ދޭ. ހާއްސަ ފަރުވާ ދޭން ޖެހޭ ކުދިންނަށް ނުވަތަ މީހުންނަށް އެ ފަރުވާ ދެވޭނެ ގާބިލްކަން ވެސް އަޅުގަނޑުމެންގެ އެބަހުރި،" ނިޔާފް ވިދާޅުވި އެވެ.\nހުމާއި ރޯގާއާ ގުޅޭގޮތުން އައިޖީއެމްއެޗުގައި ބޭއްވި ޕްރެސް ކޮންފަރެންސްގައި އައިޖީއެމްއެޗާއި އޭޑީކޭގެ ޑޮކްޓަރުންގެ އިތުރުން އެޗްޕީއޭގެ އިސް ބައެއް ބޭފުޅުން ބައިވެރިވެވަޑައިގަންނަވަނީ. --ފޮޓޯ: ހުސެއިން ވަހީދު/ މިހާރު\nއޭނާ ވިދާޅުވި ގޮތުގައި ހުން އަންނަ ކޮންމެ މީހަކު އިންފުލުއެންޒާ އަށް ޓެސްޓުކުރާކަށް ނުޖެހޭނެ އެވެ. އެ ޓެސްޓު ހަދާނީ، ނުރައްކާތެރި ހާލަތަކަށް ބަލި މީހާ ގޮސްދާނެ ކަމަށް ފެންނަ އަލާމާތްތަކާ އެކު ޑޮކްޓަރުގެ ލަފާގެ މަތިން ކަމަށާއި އެ ޓެސްޓަށް ޕޮޒިޓިވް ވިއަސް ވަކި ހާއްސަ ބޭހެއް ދޭން ނުޖެހޭ ކަމަށެވެ.\n"އިންފުލުއެންޒާ އަށް ޕޮޒިޓިވްވެ ނުރައްކާތެރި ހާލަތަށް ގޮސްދާނެ ކަމުގެ އަލާމާތްތައް ފެންނަން ހުރި ނަމަ އެކަނި، ހާއްސަ ބޭހެއް ދޭން ޖެހޭނީ،" ނިޔާފް ވިދާޅުވި އެވެ.\nއެޗްވަންއެންވަން އަކީ މާބޮޑު ނުރައްކަލެއްގެ ގޮތުގައި ވިސްނައި، އެންމެން ހޮސްޕިޓަލަށް ޖަމާވެއްޖެ ނަމަ، ބަލި އިތުރަށް ފެތުރުމުގެ ފުރުސަތު ބޮޑުވެ، ފަރުވާ ކޮންމެހެން ދޭން ޖެހޭ މީހުންނަށް އަޅާނުލެވުމުގެ ފުރުސަތު ބޮޑުވާނެ ކަމަށް އޭނާ ވިދާޅުވި އެވެ.\nނިޔާފް ވިދާޅުވީ ސްކޫލްތައް ބަންދުކުރުމާ ގުޅޭގޮތުން ކަމާއިދާރާގުޅޭތަކުން މަޝްވަރާކޮށްފައިވީ ނަމަވެސް އެކަން ކުރަން އަދި ނުފެންނަ ކަމަށެވެ. އެއީ، ސްކޫލްތައް ބަންދުކޮށްގެން އެކަނި ބަލިފެތުރުން ނުހުއްޓޭނެތީ ކަމަށާއި ދަރިފުޅު ބަލިވެއްޖެ ނަމަ އެންމެ ރައްކާތެރި ގޮތަކީ ދަރިފުޅު ސްކޫލަށް ނުފޮނުވުން ކަން ބެލެނިވެރިންނަށް އެނގެން މުހިއްމު ކަމަށް އެއަށްވުރެ މުހިއްމު ކަމަށް ވިދާޅުވި އެވެ.\nހާއްސަ ސަމާލުކަން ދޭން ޖެހޭ ކަންކަން:\n- އަރިދަފުސްރޯގާ ޖެހިއްޖެ ނަމަ ކެއްސާ، ކިނބިހި އަޅާއިރު އަނގަމަތީގަ އާއި ނޭފަތުގައި ކުޑަ ރުމާލެއް ނުވަތަ ޓިޝޫއެއް ފަދަ އެއްޗެއް އެޅުން.\n- ސައިބޯނިލައިގެން އަތްދޮވުން ފަދަ ކަންކަމަށް ސަމާލުކަން ދިނުން.\n- ރޯގާޖެހި ކެއްސާނަމަ މީހުން އެއްވެ އުޅޭ ތަންތަނަށް ނުދިއުން، ހާއްސަކޮށް މިފަދަ ތަންތަނަށް ކުޑަކުދިން ނުގެންދިއުން،\n- ރޯގާޖެހިފައިވާ ނަމަ ކުޑަކުދިން ކައިރިއަށް ނުދިއުމާއި އެ ކުދިން އުރައި ނުހެދުން.\n- ދުންފަތުގެ ދުމުން ކުޑަކުދިން ރައްކާތެރިކުރުމަށް ގޭތެރޭގައި ދުންފަތުގެ އިސްތިއުމާލްނުކުރުން.\nހުން އަދި އަރިދަފުސްރޯގާ ޖެހިއްޖެ ނަމަ ގޭގައި ދެވިދާނެ ފަރުވާ\n- ގިނައން ދިޔާތަކެތި ބޭނުންކުރުން، އަރާމުކުރުން، ހުން ގަދަ ނަމަ ގައިގައި ފެން ހޭކުން، ޕެރެސިޓަމޯލް ފިޔަވައި އެހެން ބޭހެއް ބޭނުން ނުކުރުން. ބަލީގައި ތިން ދުވަހަށް ވުރެ އިތުރުވާނަމަ ޑޮކްޓަރެއްގެ ލަފަ އާއި އިރުޝާދު ހޯދުން.\nއައިޖީއެމްއެޗުގެ ކުޑަކުދިންގެ ޑޮކްޓަރު ނިޔާޝާ އިބްރާހިމް ވިދާޅުވީ ރާއްޖޭގައި މި ފެތުރެނީ ބާޑް ފްލޫ ނުވަތަ ސްވައިން ފްލޫއޭ ކިޔަސް އެޗްވަންއެންވަން އަކީ ބާޑް ފްލޫއެއް ނޫން ކަމަށެވެ. ބާޑް ފްލޫއަކީ އެޗްފައިވް ކަމަށާއި މި ފެތުރެނީ އެ ވައްތަރެއް ނޫން ކަމަށް ވެސް އޭނާ ވިދާޅުވި އެވެ.\nފްލޫ ކްލިނިކްތަކާއި ޓާސްކްފޯހެއް އެކުލަވާލައި ރައްޔިތުންނަށް މައުލޫމާތު މައުލޫމާތު ދިނުން ފަދަ ކަންކަން ކުރިއަށް ގެންދަނީ، ނިޔާޝާ ވިދާޅުވި ގޮތުގައި، މިހާރު އޮތް ހާލަތުން، ވެސް ކަމާބެހޭ އިދާރާތައް ސީރިއަސްވެ، ރައްކާތެރިވުމުގެ ފޔަވަޅު އަޅާތީ އެވެ.\nއިތުރު ލިޔުންތައް ސިއްހަތު އައިޖީއެމްއެޗު އޭޑީކޭ ހޮސްޕިޓަލް ދޫނި ރޯގާ ސްވައިން ފްލޫ ހެލްތު ޕްރޮޓެކްޝަން އެޖެންސީ\nއެހެން ބަލިތަކުގެ މީހުންނަށް ވެސް ވެކްސިން ޖަހަނީ\nހަތަރު ދުވަސް ތެރޭގައި 1000 މީހުން ފަރުވާ ހޯދައިފި


Nidhumuge Kurin Kuranjehey Muhimmu4Kameh ނިދުމުގެ ކުރިން ކުރަންޖެހޭ މުހިންމު4ކަމެއް – Ilm Nidhumuge Kurin Kuranjehey Muhimmu4Kameh\nނިދުމުގެ ކުރިން ކުރަންޖެހޭ މުހިންމު4ކަމެއް\nނިންޖަކީ އިންސާނާގެ ފުރާނަ އޭނާގެ ހަށިގަނޑުން ވަކިވާ ވަކިވުމެކެވެ. އެހެންކަމުން ނިދިން ހޭލައިގެން ނަބިއްޔާ ޞައްލަﷲ ޢަލައިހި ވަސައްލަމަ ކުރައްވާ ދުޢާތަކުގެ ތެރޭގައި ވިދާޅުވެއެވެ. ((الْحَمْدُ لِلَّهِ الَّذِي أَحْيَانَا بَعْدَ مَا أَمَاتَنَا وَإِلَيْهِ النُّشُورُ)) މާނައީ: “އެންމެހާ ޙަމްދު ތަޢުރީފެއް ޙައްޤުވެގެންވަނީ ﷲ އަށެވެ. އެކަލާނގެއީ އަޅަމެން މަރުގެންނެވުމަށްފަހު، އަޅަމެންނަށް ދިރުންދެއްވި ރަސްކަލާނގެއެވެ. އަދި (ކަށްވަޅުތަކުން) ތެދުވެގެން ދިޔުންވަނީ އެކަލާނގެ ޙަޟްރަތަށެވެ.”\nނިދުމުގެ ކުރިން ކުރަންޖެހޭ މުހިންމު އެތައްކަމެއް ރަސޫލާ ޞައްލަﷲ ޢަލައިހި ވަސައްލަމް ވަނީ ބަޔާންކޮށްދެއްވާފައެވެ. ނަމަވެސް އަޅުގަނޑުގެ މި ލިޔުމުގައި ބަޔާންކޮށްލަން ބޭނުންވަނީ އޭގެތެރެއިން ހަތަރު ކަމެކެވެ. އެއީ:\nއަލިފާނުން އެއްޗެއް ދިއްލާފައިވާނަމަ އެ އެއްޗެއް ނިވާލުން\nގޭގައި އަލިފާނުން އެއްޗެއް ދިއްލާފައިވާނަމަ އެ އެއްޗެއް ނިވާލުމަށް ރަސޫލާ ޞައްލަﷲ ޢަލައިހި ވަސައްލަމް ވަނީ އިރުޝާދު ދެއްވާފައެވެ. ޖާބިރުގެފާނުގެ ކިބައިން ރިވާވެގެންވެއެވެ. އެކަލޭގެފާނު ޙަދީޘްކުރައްވާފައިވެއެވެ. ((أَطْفِئُوا الْمَصَابِيحَ بِاللَّيْلِ إِذَا رَقَدْتُمْ)) މާނައީ: “ތިޔަބައިމީހުން ރޭގަނޑުގައި ނިދާ ކަމުގައި ވާނަމަ ނިދާ ވަގުތުގައި ތިޔަބައިމީހުން ބައްތިތައް ނިވާށެވެ! (ބައްތީގެ މުރާދަކީ އަލިފާނުން ރޯކޮށްފައިވާ އެއްޗެއް ނަމަ އެއެއްޗެއް ނިވުން) އަދި ތިޔަބައިމީހުން ގޭގެ ދޮރުތައް ލައްޕާ ތަޅުލާށެވެ.”\nޢިލްމުވެރިން ވިދާޅުވެފައިވެއެވެ. ބައްތިތައް ނިވުމަށް އިރުޝާދެއްވާފައިވަނީ މީދާ ފަދަ ދިރޭ އެކި ޖަނަވާރުގެ ކިބައިން ރައްކާތެރިވުމަށްޓަކައެވެ. އެހެނީ މީދަލަކީ ޙަރަމުގައި ވެސް މެރުން ހުއްދަ އެއްޗެކެވެ.\nޖާބިރުގެފާނު ރިވާކުރައްވާފައިވެއެވެ. ރަސޫލާ ޞައްލަﷲ ޢަލައިހި ވަސައްލަމްގެ އަރިހުގައި މަދީނާގެ ގެއެއް އަނދާ ހުލިވިކަމަށް ދެންނެވުމުން ޙަދީޘްކުރެއްވިއެވެ. “މި އަލިފާނަކީ ތިޔަބައިމީހުންގެ ޢަދާވާތްތެރިއެކެވެ. ތިޔަބައިމީހުން ނިދާ ކަމުގައިވާނަމަ އަލިފާން ނިވާށެވެ.”\nގޭގެ ދޮރުތައް ލެއްޕުން\nރަސޫލާ ޞައްލަﷲ ޢަލައިހި ވަސައްލަމް ޙަދީޘްކުރައްވާފައިވެއެވެ. ((أَطْفِئُوا الْمَصَابِيحَ بِاللَّيْلِ إِذَا رَقَدْتُمْ، وَغَلِّقُوا الأَبْوَابُ)) މާނައީ: “ތިޔަބައިމީހުން ރޭގަނޑުގައި ނިދާ ކަމުގައި ވާނަމަ ނިދާ ވަގުތުގައި ތިޔަބައިމީހުން ބައްތިތައް ނިވާށެވެ! އަދި ތިޔަބައިމީހުން ގޭގެ ދޮރުތައް ލައްޕާ ތަޅުލާށެވެ.”\nމުސްލިމްގެ ރިވާޔަތެއްގައިވެއެވެ. ((وَأَغْلِقُوا الأَبْوَابَ وَاذْكُرُوا اسْمَ اللَّهِ فَإِنَّ الشَّيْطَانَ لاَ يَفْتَحُ بَابًا مُغْلَقًا)) މާނައީ: “އަދި ގޭގެ ދޮރުތައް ލައްޕާށެވެ! އަދި ﷲ ގެ އިސްމުފުޅު ޒިކުރު ކުރާށެވެ! އެހެނީ ހަމަކަށަވަރުން (ﷲ ގެ އިސްމުފުޅު ކިޔާ) ލައްޕާފައިވާ ދޮރެއް ޝައިޠާނާއަކަށް ނުހުޅުވޭނެއެވެ.”\nމި ބަޔާންވެދިޔަ ޙަދީޘްފުޅުން ދުނިޔެވީ ފައިދާއަކާއި އުޚްރަވީ ފައިދާއެއް ވާކަމަށް ޢިލްމުވެރިން ވިދާޅުވެއެވެ. އެގޮތުން:\nދުނިޔެވީ ފައިދާ: ވަގުން ނުވަތަ ސިޙުރުވެރިން ފަދަ ގެއްލުންދޭ މީހުންގެ ކިބައިން ގެގާއި ގޭގެ އަހުލުވެރިން ސަލާމަތްކުރުން.\nދީނީ ފައިދާ: ޝައިޠާނާގެ ކިބައިން ގެގާއި ގޭގެ އަހުލުވެރިން ސަލާމަތްކުރުން.\nކަންވާރަކީ ޚާއްޞަކޮށް ކާބޯތަކެތި އެޅުމަށް ނުވަތަ ކެއްކުމަށްޓަކައި އަޅުގަނޑުމެންގެ ގޭގައި ގެންގުޅޭ ތަކެއްޗެވެ. މީގެތެރޭގައި ތެލި، ދޮލަނގު ނުވަތަ ރުނބާ ފަދަތަކެތި ހިމެނޭނެއެވެ. ރަސޫލާ ޞައްލަﷲ ޢަލައިހި ވަސައްލަމް ޙަދީޘްކުރައްވާފައިވެއެވެ. ((غَطُّوا الإِنَاءَ وَأَوْكُوا السِّقَاءَ فَإِنَّ فِي السَّنَةِ لَيْلَةً يَنْزِلُ فِيهَا وَبَاءٌ لاَ يَمُرُّ بِإِنَاءٍ لَيْسَ عَلَيْهِ غِطَاءٌ أَوْ سِقَاءٍ لَيْسَ عَلَيْهِ وِكَاءٌ إِلاَّ نَزَلَ فِيهِ مِنْ ذَلِكَ الْوَبَاءِ)) މާނައީ: “ތިޔަބައިމީހުން ކަންވާރުތަކުގައި މަތިޖަހާށެވެ! (އެބަހީ: ނިދުމުގެ ކުރިން މަތިޖަހާށެވެ.) އަދި ފެންއަޅައިގެން ގެންގުޅޭ އެއްޗެހީގެ މަތި އައްސާށެވެ! ފަހެ ހަމަކަށަވަރުން އިންސާނާގެ މައްޗަށް ވަބާތައް (ބަލާވެރިކަމާއި، މުޞީބާތްތައް، އާފާތްތައް) ފައިބާ ރެއެއް ކޮންމެ އަހަރެއްގައިވެސް ވެއެވެ. އެއްވެސް ކަންވާރެއްގައި މަތި ނުޖަހާ ހުރެއްޖެނަމަ، އަދި އައްސާ އެއްޗެއްގައި ވާގަނޑު މޮހާލާފައި ނާއްސާ ހުރެއްޖެނަމަ، އެރޭގައި އެ ފައިބާ ވަބާގެ ތެރެއިން ބައެއް އެއަށް ފައިބާނެއެވެ.”\nނިދަން އެނދަށް އެރުމުގެ ކުރިން އެނދު ފޮޅާލުން\nއަބޫހުރައިރާގެ ކިބައިން ރިވާވެގެންވާ ޙަދީޘްފުޅެއްގައިވެއެވެ. “ތިޔަބައިމީހުންކުރެ މީހަކު އޭނާގެ އެނދަށް އަރަން ގަސްތުކުރާ ހިނދުގައި (އެނދަށް އެރުމުގެ ކުރިން) އޭނާގެ އިޒާރުގެ އެތެރޭފުށުން އެނދު ފޮޅާލާށެވެ. އެހެނީ އޭނާ ތެދުވުމަށްފަހުގައި އެ އެނދަށް އަރާފައި އޮވެދާނެ އެއްޗެއް އޭނާއަކަށް ނޭނގޭނެއެވެ.” އަދި މިގޮތަށް އެނދު ފޮޅާލުމުގައި ﷲ ގެ އިސްމުފުޅު ޒިކުރު ކުރުމަށް ވެސް ރިވާވެގެން އައިސްފައިވެއެވެ.\nމީގެ ސަބަބުން އަހަރެމެންނަށް ލިބޭ ފައިދާތަކުގެ ތެރޭގައި އެނދުގައި ކަށިޖަހާ ބާވަތުގެ ނުރައްކާތެރި ސޫތްޕެއް ފަދަ އެއްޗެއް އޮތްނަމަ އެ އެއްޗަކުން، ނުވަތަ ސިހުރުވެރިއެއްގެ ސިހުރެއް އޮތްނަމަ އެ އެއްޗަކުން ސަލާމަތް ވެގެންދާނެއެވެ. މީގެ އިތުރުން މައުނަވީ އެއްޗެއް (އަހަރެމެންގެ ލޮލަށް ނުފެންނަ ޖިންނި ޝައިޠާނުންފަދަ އެއްޗެހި) އޮތްނަމަ ވެސް ﷲ ގެ އިރާދަފުޅުން އެ އެއްޗެއްގެ ކިބައިން ވެސް ސަލާމަތްވާނެއެވެ.\nރަސޫލާ ޞައްލަﷲ ޢަލައިހި ވަސައްލަމް ދެއްވާފައިވާ އިރުޝާދުތަކަކީ އެ ކަންކަމުގައި ހިފައިފި ކަމުގައިވާނަމަ ދެ ދުނިޔޭގެ ބާއްޖަވެރިކަން އަހަރެމެންނަށް ލިބިގެންދާނެ ފަދަ ކަންކަމެވެ.\nމަޢުލޫމާތު ނަގާފައިވަނީ އައްޝައިޚް އަޙްމަދު ސަމީރުގެ “مع الله” ގެ ދަރުހަކުން.


ތަރުބިއްޔަތު – DhiSalafiyyah\nއަހަރެމެންގެ ދަރިން ނުކިޔަމަންތެރި ނުވުމަށްޓަކައި … (28)\nހަތަރުވަނަ ކަންތައް: ކުއްޖާއަށް ވާރުތަކޮށްފައި ހުންނަ ނުބައި އާދަތައް ރަނގަޅުކޮށް، ހަމަ މަގަށް އެޅުވުމާއި އަދި ހެޔޮ އާދަތައް އަށަގަންނުވައި އެއާދަތައް ހަރުލެއްވުން އިންސާނުންނަކީ މަޢުދަން ފަދަ އެއްޗެކެވެ. ކޮންމެ ކުއްޖަކުވެސް އުފަންވެގެން އަންނައިރު އެކުދިންގެ ކިބައިގައި މޮޅެތި ސިފަތައް ހުންނާނެއެވެ. އަދި އުނި ސިފަތައްވެސް ހުންނާނެއެވެ. މިކަމަކީ މިއީ މައިންބަފައިންގެ ކިބައިން ވާރުތަވެގެން އައިސްފައި ހުންނަ ކަންކަމެވެ. އެހެންކަމުން، އެކުދިންގެ ކިބައިގައިވާ މަޢުދަންތައް ނެގުމަކީ މައިންބަފައިން ކުރަންޖެހޭ ކަމެކެވެ. އެއީ އެކުދިންގެ ކިބައިގައިވާ އަގުބޮޑު މަޢުދަންތައް…\n26/02/2022 އަދަބާއި އަޚްލާޤު, ތަރުބިއްޔަތުއަލް އުޚްތު އުއްމު ރައްޔާން\nއަހަރެމެންގެ ދަރިން ނުކިޔަމަންތެރި ނުވުމަށްޓަކައި … (27)\nތިންވަނަ ކަންތައް: ދީނާއި ދުނިޔަވީ ކަންކަމުގެ ޢިލްމު އުނގެނުން މި މަރުހަލާގައި ހިމެނިގެންދާނީ ކުދިންނަށް، އަސާސީ ކަންކަން ދަސްކޮށްދިނުމާއި، އަދި ރިވެތި އަޚްލާޤީ ސިފަތައް ދަސްކޮށްދިނުމާއި، އަދި އިޖުތިމާޢީ ކަންކަމާ ގުޅުންހުރި ކަންކަމުގައި އެކުދިންނަށް އިރުޝާދު ދިނުމެވެ. މިފަދަ ކަންކަން ކުޑަކުދިން ދަސްކުރާނީ ނަމޫނާ ދައްކުވައިދީގެންނެވެ. މައިންބަފައިން ރޯދަ ހިފާނަމަ، ދަރިން ރޯދަހިފާނެއެވެ. އަދި ރޯދަ ހިފުމުން އެކުރެވޭ އިހުސާސަކީ ކޮބައިތޯ ސުވާލުކޮށްލެވިދާނެއެވެ. ބައްޕަ ޖަމާޢަތުގައި ނަމާދަށް ދާނަމަ، ދަރިފުޅުވެސް ބައްޕައާއެކު ދާ ހިތްވާނެއެވެ. އަދި އެދާ…\n23/02/2022 އަދަބާއި އަޚްލާޤު, ތަރުބިއްޔަތުއަލް އުޚްތު އުއްމު ރައްޔާން\nއަހަރެމެންގެ ދަރިން ނުކިޔަމަންތެރި ނުވުމަށްޓަކައި … (26)\nދެވަނަ ކަންތައް: ނުބައި ކަންތައްތަކުގެ މައްޗަށް ހެޔޮކަންކަން ކުރި ހޯދުން ކުއްޖާ ދުނިޔެއަށް އުފަންވުމުން، ﷲ އޭނާއަށް ދެ މަގަށް މަގު ދައްކަވައެވެ. އެއީ ހެޔޮ މަގާއި ނުބައި މަގަށެވެ. އިންސާނާ އޭނާގެ އަމިއްލަ ނަފްސަށް ދޫކޮށްފިނަމަ، އޭނާގެ މައްޗަށް ނުބައިކަމުގެ މަގު ކުރި ހޯދައެވެ. އޭނާގެ ކިބައިގައި ޢަދާވާތްތެރިކަން ބޮޑުވެއެވެ. އަދި އަމިއްލަ އެދުން ބޮޑުވެއެވެ. އަދި ކަންކަމުގައި އަވަސް އަރުވައިގަންނަ، އަނިޔާވެރި އަދި ޖާހިލު މީހަކަށްވެދެއެވެ. އެހެންކަމުން، ހެޔޮކަމުގެ މަގު، ނުބައިކަމުގެ މަގުގެ މައްޗަށް…\n20/02/2022 އަދަބާއި އަޚްލާޤު, ތަރުބިއްޔަތުއަލް އުޚްތު އުއްމު ރައްޔާން\nއަހަރެމެންގެ ދަރިން ނުކިޔަމަންތެރި ނުވުމަށްޓަކައި … (25)\nތަރުބިއްޔަތުކުރުމަށް ތައްޔާރުވެފައިވާ ޙާލުގައި އުފަންވެފައިވާ ކުއްޖާއާއި މެދު ކަންކުރުމުގައި މައިންބަފައިންގެ ކިބައިން އެދެވިގެންވަނީ ކޮންކޮން ކަންތައްތަކަކަށް ހެއްޔެވެ؟ ފުރަތަމަ ކަންތައް: ކުއްޖާގެ ފިތުރަޠު ރައްކާތެރިކޮށް ދެމެހެއްޓުން ދަރިން ތަރުބިއްޔަތުކުރުމުގައި މައިންބަފައިންގެ އެންމެ އިސް ވާޖިބަކީ ދަރިން އިސްލާމްދީނުގެ މަތީގައި ތަރުބިއްޔަތުކުރުމެވެ. ﷲ އެއްކައުވަންތަ ކުރާ މުއުމިނެއްގެ ގޮތުގައި ދަރިފުޅު އުފަންވާ ގޮތުގައި ﷲ ލެއްވުމީ، އެއީ އެކަލާނގެ އަޅުގަނޑުމެންނަށް ދެއްވާފައިވާ ވަރަށް ބޮޑު ނިޢުމަތެކެވެ. އެކުއްޖެއްގެ ކިބައިގައި ހުރި ކަމެއް ނެތި ދިޔަ ނުދީ ހިފެހެއްޓުމަކީ، ނެތް…\n08/12/2021 އަދަބާއި އަޚްލާޤު, ތަރުބިއްޔަތުއަލް އުޚްތު އުއްމު ރައްޔާން\nއަހަރެމެންގެ ދަރިން ނުކިޔަމަންތެރި ނުވުމަށްޓަކައި … (24)\nދަރިން އުފަން ވަނީ ތަރުބިއްޔަތު ލިބިގަތުމަށް ތައްޔާރުވެފައިވާ ހާލުގައި ކަމާއި، ވަރަށް މަތިވެރި ތަރުބިއްޔަތެއްގެ މަތީގައިކަން އެނގޭތަ؟ ދަރިން ތަރުބިއްޔަތުކުރުމުގައި އެންމެ އިސްކަންދޭންޖެހޭ ކަންކަމުގެ މައްޗަށް ދަރިން ތަރުބިއްޔަތުކުރުމަކީ ވަރަށް ފަސޭހަކަމެކެވެ. އެއީ އިސްލާމްދީނުގެ މަތީގައި އެކުދިން ތަރުބިއްޔަތުކުރުމާއި، ޞައްޙަ ޢަޤީދާގެ މައްޗަށް އެކުދިން ތަރުބިއްޔަތުކުރުމެވެ. “ކޮންމެ ކުއްޖަކުވެސް އުފަންވަނީ ފިޠުރަތުގެ މަތީގައި” ކަމަށްވާއިރު، ﷲ ސުބުޙާނަހޫ ވަތަޢާލާ ވަނީ އަހަރެމެންނާ މި ބުރަ އަދި ބޮޑު މަސްއޫލިއްޔަތު ހަވާލުކުރެއްވިއިރު، އެދަރީންގެ ހިތްތަކުގައި އީމާންތެރިކަން ލައްވާފައެވެ. އަދި…\n05/12/2021 އަދަބާއި އަޚްލާޤު, ތަރުބިއްޔަތުއަލް އުޚްތު އުއްމު ރައްޔާން\nއަހަރެމެންގެ ދަރިން ނުކިޔަމަންތެރި ނުވުމަށްޓަކައި … (23)\nދަރިން ތަރުބިއްޔަތުކުރުމަކީ ވަރަށް ބުރަ މަސައްކަތެއްތަ؟ ނޫނީ އެއީ، އެކަމުގައި ކާމިޔާބުވުން، ހަމައެކަނި އެކަމުގެ މާހިރުންނަށާއި، ފަންނުވެރިންނަށް އެކަނި ޚާއްސަވެފައިވާ ކަމެއްތަ؟ އަޅުގަނޑަށް އަޑުއިވިފައިވާ އަދި ފެނިފައިވާ މަންޒަރުތަކަށް ބަލާލާއިރު، އަޅުގަނޑަށް ފާހަގަވެފައިވަނީ އަހަރެމެންގެ މައިންބަފައިންނާއި ކާބަފައިންނަށް، ދަރިން ތަރުބިއްޔަތުކުރުމަކީ ވަރަށް ފަސޭހަކަމެއް ކަމަށެވެ. އެމީހުންނަށް، އެމީހުންގެ ދަރިންގެ ޒިންމާތަކާއި މަސްއޫލިއްޔަތު ފުރިހަމައަށް އަދާކުރެވޭނެ ކަމުގެ ފުރިހަމަ ޔަޤީންކަން އޮތެވެ. ކުރީ ޒަމާނުގައިވެސް އަދި ވަރަށް ފަހަކާ ޖެހެންދެންވެސް ގިނަ މައިންބަފައިން އެމީހުންގެ ދަރިން ތަރުބިއްޔަތުކުރަމުން ގެންދިއައީ…\n25/09/2021 އަދަބާއި އަޚްލާޤު, ތަރުބިއްޔަތުއަލް އުޚްތު އުއްމު ރައްޔާން\nއަހަރެމެންގެ ދަރިން ނުކިޔަމަންތެރި ނުވުމަށްޓަކައި … (22)\n3- ޓެކްނޮލޮޖީގެ އެކިއެކި އާލާތްތައް، އެއްވެސް ބެލެހެއްޓުމެއްނެތި ދަރިންގެ ބާރުގެ ދަށުގައިވުން. ޒަމާނީ ކުރިއެރުންތަކާ ފައިހަމަކުރުމަށްޓަކައި އަހަރެމެން ޓެކްނޮލޮޖީގެ އެކިއެކި އާލާތްތައް ބޭނުން ކުރަން ފަށައިފީމެވެ. ޓެކްނޮލޮޖީގެ އެކިއެކި ވަސީލަތްތައް އަހަރެމެން އެކުދިންގެ އަތް މައްޗަށް ދޫކޮށްލީ އެކުދިންނަށް އޭގެ ކަންތައްތައް އަހަރެމެންނަށްވުރެ ބޮޑަށް އެނގޭ ގޮތުގައެވެ. މިއީ ވަރަށް ބޮޑު ފަސާދައެކެވެ. އެހެންނަމަވެސް އަހަރެމެން މިވަނީ ކޮންމެ ކުއްޖެއްގެ އަތަށް ފޯނެއް ދީފައެވެ. ކީއްވެ ހެއްޔެވެ؟ ކުޑަކުއްޖަކަށް ފޯނުން ކުރާނެ ފައިދާއަކީ ކޮބައި ހެއްޔެވެ؟ އެއިން…\n16/08/2021 އަދަބާއި އަޚްލާޤު, ތަރުބިއްޔަތުއަލް އުޚްތު އުއްމު ރައްޔާން\nއަހަރެމެންގެ ދަރިން ނުކިޔަމަންތެރި ނުވުމަށްޓަކައި … (21)\n4- މާއްދިއްޔަތަށް މާބޮޑު އަހައްމިއްޔަތުކަން ދިނުން އަހަރެމެންގެ ދަރިންނަށް މާއްދީ ތަކެތި ނުލިބޭނަމަ އެކުދިންގެ ދިރިއުޅުމަކީ އުފާވެރި ދިރިއުޅުމަކަށް ނުވާ ހިސާބަށް މިއަދުގެ ޙާލަތު މިވަނީ ގޮސްފައެވެ. އަހަރެމެން މިވަނީ އަހަރެމެންގެ ދަރިންނާއި މާއްދީ ތަކެތި ގުޅުވާލާފައެވެ. އެކުދިންނަށް އަގުބޮޑު ރީތި ކާރެއް ނުލިބޭނަމަ، ނުވަތަ ޔޫރަޕުގެ ގައުމުތަކަށް ދަތުރު ނުދެވޭނަމަ، ނުވަތަ އަގުބޮޑު ރެސްޓޯރެންޓުތަކުން ނުކެވޭނަމަ، އަދި އަގުބޮޑު ހަދިޔާ ނުލިބޭނަމަ އެކުދިންގެ ހިތްތަކަށް އުފާވެރިކަމެއް ނުލިބެއެވެ. އަޅާލުން މިއަދު ދެވެނީ މާއްދިއްޔަތަށެވެ. ފައިސާ އަގުބޮޑު…\n13/08/2021 އަދަބާއި އަޚްލާޤު, ތަރުބިއްޔަތުއަލް އުޚްތު އުއްމު ރައްޔާން\nއަހަރެމެންގެ ދަރިން ނުކިޔަމަންތެރި ނުވުމަށްޓަކައި … (20)\n4- ދަރިންގެ މައްޗަށް މާމައިންނާއި ކާފައިންގެ ބާރު ކުޑަވުމާއި، ބޮޑުބޭބެއިންނާއި ބޮޑުދައިތަމެންގެ ބާރުވެސް ނެތިކޮށްލުން. މިގޮތަށް ކަންތައްކުރަނީ މައިންބަފައިންނަށް، އެމީހުންގެ ދަރިން ތަރުބިއްޔަތުކުރުމުގައި ވެވޭ އިހުމާލު ކުޑަވީމައިތޯއެވެ. އަދި އެމީހުންގެ ދަރިންގެ ކުރިމަތީގައި އެމީހުންގެ ބަސްނުވިކޭ އިރު، ދަރިންނަށް ރަނގަޅު ގޮތް ދައްކައިދީ، އަދި ފައިދާހުރި ގޮތުގައި އެކުދިންގެ ކަންކަމުގެ ތެރެއަށް ވަނުން، އެމީހުން މިވަނީ މާމަމެންނާއި، ކާފަމެންނާއި ޢާއިލާގެ ބޮޑެތި މީހުންނަށް މަނާކޮށްފައެވެ. މާމަމެންނާއި ކާފަމެން އެމީހުންގެ ކާފަދަރިން، އެމީހުންގެ ދަރިންނަށް ކިޔަމަންތެރިވެ، އޯގާތެރިވުމަށް މަގު…\n04/06/2021 އަދަބާއި އަޚްލާޤު, ތަރުބިއްޔަތުއަލް އުޚްތު އުއްމު ރައްޔާން\nދީނީ ޙައްދުފަހަނައަޅައިދިއުން ހުއްޓުވުމުގައި ބެލެނިވެރިންގެ ދައުރު\nދަރިއަކު ދީނަށް ލޯބިޖެހި ނަމާދު ޤާއިމުކޮށް، ނަބިއްޔާ ﷺ ގެ ސުންނަތްތަކަށް ލޯބިކުރާ މަންޒަރު ފެނުމަކީ މައިންބަފައިންގެ ހިތަށް ފިނިކަން ލިއްބައިދޭނެ ކަމެކެވެ. އެއީ ކޮންމެ މަޔަކާއި ބަފަޔަކު ދެކެން ބޭނުންވާނެ މަންޒަރެކެވެ. ނަމަވެސް އެ ދަނޑިވަޅުގައި މައިންބަފައިން ނުވަތަ ބެލެނިވެރިން ސަމާލުވާންޖެހޭ ވަރަށް މުހިންމު ނުކުތާއެއް އެބަވެއެވެ. އެނުކުތާއަށް ސަމާލުކަން ނުދެވިއްޖެނަމަ ހިތަށް ލިބުނު ފިނިކަން ހިތި ވޭނަކަށް ވެދާނެއެވެ.\n22/05/2021 އަދަބާއި އަޚްލާޤު, ތަރުބިއްޔަތުއައްޝައިޚް އަޙްމަދު ރިމާޒް\nއަހަރެމެންގެ ދަރިން ނުކިޔަމަންތެރި ނުވުމަށްޓަކައި … (19)\nމިއީ ދަރިންވެސް އެމީހުންގެ މައިންބަފައިންނާ ދެކޮޅުވެރިވުމަށްޓަކައި ދައްކާ ބަހަނާއެވެ. މައިންބަފައިން މިވަނީ މިކަން ގަބޫލުކޮށް، ދަރިންގެ ކުރިމަތީގައި ބަސްހުއްޓި އަދި އެދަރިންގެ ކުރިމަތީގައި މައިންބަފައިންނަކީ ބަސްވިކޭ ބަޔަކަށްވުމުން މަހުރޫމުވެގެންނެވެ.\n17/01/2021 އަދަބާއި އަޚްލާޤު, ތަރުބިއްޔަތުއަލް އުޚްތު އުއްމު ރައްޔާން\nއަހަރެމެންގެ ދަރިން ނުކިޔަމަންތެރި ނުވުމަށްޓަކައި … (18)\nބައެއް މައިންބަފައިން، އެމީހުންގެ ދަރިންގެ އުޅުން އިޞްލާޙުކުރުން ދޫކޮށް، އެކުދިންގެ އަމިއްލަ ޚިޔާލަށް އަދި ބޭނުންގޮތަކަށް ނިންމުންތައް ނިންމަން ދޫކޮށްލައެވެ. މިގޮތަށް އެބައިމީހުން ކަންކުރަން މެދުވެރިވާ ސަބަބުތަކަށް އަލިއަޅުވާލާނަމެވެ. 2- ކުޑަކުދިންގެ ބުއްދީގެ ވިސްނުމަށް އިޙްތިރާމުކުރުމުގައި ހައްދު ފަހަނައަޅައި ދިއުން: މިގޮތުން ކޮންމެ ކަމެއްގައި އަހަރެމެން ދަރިފުޅު ކައިރީ އެދަރިފުޅުގެ ޚިޔާލު ހޯދަމެވެ. އަދި އޭނާ އެކަމަކާމެދު ދެކޭގޮތް ބުނުމަށް އޭނާއަށް ހިތްވަރުދެމެވެ. ގިނަ ކުޑަކުދިންނަކީ ގިނަ ކަންކަމާބެހޭ ގޮތުން މާގިނަ މަޢުލޫމާތު ނޭނގޭ ކުދިންނެވެ. އަދި…\n29/11/2020 އަދަބާއި އަޚްލާޤު, ތަރުބިއްޔަތުއަލް އުޚްތު އުއްމު ރައްޔާން\nއަހަރެމެންގެ ދަރިން ނުކިޔަމަންތެރި ނުވުމަށްޓަކައި … (17)\nބަޔާންކުރެވުނު ފަދަ ވިސްނުން ގެންގުޅުމަކީ، މައިންބަފައިންނަށް އިޙްސާންތެރިވުމާއި ހެޔޮކޮށް ހިތުމުގެ މިވިސްނުން އެއްކޮށް މުގުރާލާ ކަމެކެވެ. މިސާލަކަށް؛ އަހަރެމެން މިބުނަނީ އެކުދިން ބޮޑެތިވެ، ބުއްދިހުރި ބަޔަކަށް ވާތީ އެކުދިންގެ މައްޗަށް މައިންބަފައިންނަށް އެއްވެސް ބަލަދުވެރިކަމެއް ނޯންނާނެ ކަމަށެވެ. އެހެންވެއްޖެނަމަ ދެން އޮތީ “ތިޔަބައިމީހުންނީ3މީހުން ކަމުގައިވާނަމަ އެކަކު ވެރިއަކަށް ހަދާށެވެ.” މިބާބުގެ ދަށުން މައިންބަފައިންނަށް ލިބިދޭ ބަލަދުވެރިކަމެވެ. ކޮންމެ ގެއަކަށްވެސް، އެގޭގެ ވެރިއަކާއި، ގޭގެ ކަންކަމުގެ މައްޗަށް ބާރުވެރިކަމާއި، ޤަވާޢިދުތައް ބޭނުންވެއެވެ. ވީމާ މި މަޤާމަށް…\n17/11/2020 އަދަބާއި އަޚްލާޤު, ތަރުބިއްޔަތުއަލް އުޚްތު އުއްމު ރައްޔާން\nތިރީގައި މިބަޔާންކުރެވެނީ މިޖީލުގެ ކުދިން މައިންބަފައިންގެ ކިޔަމަންތެރިކަމުގެ ދަށުން ވީއްލިގެން ދިއުމަށް މެދުވެރިވި މައިގަނޑު ސަބަބުގެ ތެރެއިން ތިންވަނަ ސަބަބެވެ. އެއީ: 3- ދަރިންގެ މައްޗަށް މައިންބަފައިންގެ ބާރު ނުހިނގުން ބައެއް މައިންބަފައިން އެމީހުންގެ ދަރިންގެ އުޅުން އިޞްލާޙުކުރުން ދޫކޮށް، އެކުދިންގެ އަމިއްލަ ޚިޔާލަށް އަދި ބޭނުންގޮތަކަށް ނިންމުންތައް ނިންމަން ދޫކޮށްލައެވެ. މިގޮތަށް އެބައިމީހުން ކަންކުރަން މެދުވެރިވާ ސަބަބުތަކަށް އަލިއަޅުވާލާނަމެވެ. (1) ކުޑަކުދިންނަށް އަމިއްލަ މިނިވަންކަން ދިނުމަކީ މަތިވެރި މޮޅު ގޮތެއް ކަމުގައި ދުށުން! ފަހުގެ ނަޒަރިއްޔާތަކުން…\nއަހަރެމެންގެ ދަރިން ނުކިޔަމަންތެރި ނުވުމަށްޓަކައި … (15)\nތިރީގައި މިބަޔާންކުރަނީ މިޖީލުގެ ކުދިން މައިންބަފައިންގެ ކިޔަމަންތެރިކަމުގެ ދަށުން ވީއްލިގެން ދިއުމަށް މެދުވެރިވި މައިގަނޑު ސަބަބުގެ ތެރެއިން ދެވަނަ ސަބަބެވެ. އެއީ: ބައެއް ގެތަކުގައި ދަރިންނަށް ތަރުބިއްޔަތު ދޭނެ ފަރާތެއް ނެތުން. ބައެއް ގެތަކުގައި، ދަރިން ތަރުބިއްޔަތުކުރުމަށް ދޭންޖެހޭ ޙައްޤު ޤަދަރެއް ނުދެއެވެ. އަދި އެކަމަށް ސަމާލުކަމެއްވެސް ނުދެއެވެ. ފަހަރެއްގައި އެހެން އެވަނީ އެމީހުންނަށް ތަރުބިއްޔަތަކީ ކޮބައިކަން ރަނގަޅަށް ނޭނގޭތީ ކަމަށްވެދާނެއެވެ. އެހެންވެ، އެފަދަ މައިންބަފައިން ދަރިންނަށް ހަމައެކަނި ކާންބޯންދީ، އަންނައުނު ދީ، ބޯހިޔާވަހިކަން ފޯރުކޮށްދެއެވެ. އެމީހުން…\n15/10/2020 އަދަބާއި އަޚްލާޤު, ތަރުބިއްޔަތުއަލް އުޚްތު އުއްމު ރައްޔާން\nއަހަރެމެންގެ ދަރިން ނުކިޔަމަންތެރި ނުވުމަށްޓަކައި … (14)\n3. ކުޑަކުދިން ކުރާ ސުވާލުތަކަށް ޖަވާބު ނުދީ ރެކިގަތުން: އަދި ޖަވާބު ދޭއިރުގައި ވެސް ރަނގަޅަށް ޖަވާބު ނުދީ ދޮގުހަދައިގެން ޖަވާބު ދިނުމެވެ. ބައެއް މައިންބަފައިން އެމީހުންގެ ދަރިން ކައިރީ ދޮގު ހަދައި، އެކުދިންގެ ޅަސިކުނޑި މަޖަލަކަށް ނަގައެވެ. މީގެ ސަބަބުން އެކުދިން މަޢުލޫމާތު ހޯދަން ފަށަނީ ރަޙުމަތްތެރިންގެ ކިބައިންނާއި، އިންޓަނެޓުންނެވެ. މީގެ ސަބަބުން އެކުދިންނަށް ގޯސް ޖަވާބުތައް ލިބި، އެ ޖަވާބުތަކާމެދު ރުހެއެވެ. އެކުދިންގެ ރަހުމަތްތެރިންނާއި ގާތްގުޅުން އުފެދި، އަދި އަލުން މައިންބަފައިންނާއި ސުވާލުކުރާކަށްވެސް ނޫޅޭނެއެވެ.…\n12/10/2020 އަދަބާއި އަޚްލާޤު, ތަރުބިއްޔަތުއަލް އުޚްތު އުއްމު ރައްޔާން


#10yearsChallenge : Islaamee Qaumuthah Sunnaafathi | Dhiislam\nމާޒިން ހުސައިން ޖެނުއަރީ 18, 2019\nސޯޝަލް މީޑިއާގެ ވަސީލަތްތަކުގައި މިހަފްތާ ތެރޭގައި ހުމެއްހެން ފެތުރިގެން މިދަނީ "10 ޔިއަރ ޗެލެންޖް" އަދި "ގްލޯއަޕް ޗެލެންޖް" ހެޝްޓެގްގައި ފާއިތުވި 10 އަހަރު ތެރޭގައި އައިސްފައިވާ ބަދަލުތައް ދައްކުވައިދޭ ފޮޓޯތަކާއި މަންޒަރުތަކެވެ. ދިރިއުޅުމުގެ އެތައް ރަހަތަކެއް ދައްކުވައިދިން މިފޮޓޯތަކުން އުފަލާއި ހިތްހަމަޖެހުމުގެ އިހްސާސްތަކެއް ކުރެވުނުއިރު އެންމެ ހިތްދަތިވެ އެކަމަކާއި މެދު އެންމެ ބޮޑަށް ފިކުރު ހިންގުނު ކަމަކަށްވީ ވޭތުވެދިޔަ 10 އަހަރު ތެރޭގައި އިސްލާމީ ޤައުމުތަކުގެ ހާލަތު ފެންނަ ފޮޓޯތަކެވެ.\nޚާއްސަ ގޮތެއްގައި 2011 ވަނަ އަހަރު މެދުއިރުމަތީގައި އަރަބި ބަހާރުގެ ތެރެއިން ހިނގަންފެށި ހަމަނުޖެހުންތަކާއެކު އިސްލާމީ ޤައުމުތައް ސުންނާފަތި ވެފައިވާ މަންޒަރުތަކަކީ ލޮލުން ކަރުނަ ފާއްދާލާފަދަ ހިތްދަތި މަންޒަރު ތަކެކެވެ.\nޓިއުނީޝިއާއަށް ޖެހެންފެށި އަރަބި ބަހާރުގެ ހޫނު ވައިރޯޅިއާއެކު އެޤައުމާއި މެދުއިރުމަތީގެ އެހެން ޤައުމުތައް ކަމުގައިވާ ލީބިޔާ، މިޞްރާއި އަދި ޔަމަނުގެ ދުވަސްވީ ވެރިކަންތައް މުލުން ލުހިގެން ދިޔައިރު ސޫރިޔާފަދަ ޤައުމުތައްވެސްވަނީ އެވައިރޯޅިގައި ސުންނާފަތިވެފައެވެ. ޤައުމުތަކުގެ ސަރުކާރުތަކާއި ރައްޔިތުންނާއިމެދު ހަނގުރާމަތައް ފެށިފައިވާއިރު އެމެރިކާ އާއި ހުޅަނގުގެ ޤައުމުތަކުން ހަތިޔާރު ތަހްލީލްކުރާ ލެބޯޓްރީތަކަކަށް އިސްލާމީ ޤައުމުތަކުގެ ބިމާއި އެބިމުގައި ދިރިއުޅެމުންދާ މުސްލިމުންވަނީ ހަދާފައެވެ.\nމަތީގައިވާ ފޮޓޯއިން ތިޔަ ފެނިވަޑައިގަންނަވަނީ ކާނާލް މުއައްމިރުލް ޣައްޒާފީގެ ދައުރުގައާއި އެއިގެ ފަހުގައި ލީބިޔާގެ ހާލަތެވެ.9މަސްދުވަހުގެ ހަޅުތާލަށްފަހު އެޤައުމުގައި 42 އަހަރުވަންދެން ވެރިކަންކުރި ޣައްޒާފީގެ ވެރިކަން ނިމުމަކަށް ގެނެސް ވޭތުވެދިޔަ 10 އަހަރު ތެރޭގައި ޤައުމު ވެއްޓިފައިވާ އަނދަވަޅު މިދެފޮޓޯއިން ކިތަންމެ ރަނގަޅަކަށްވެސް ސިފަކުރެވެއެވެ. ހަމަނުޖެހުމާއި، ހައިހޫނުކަމާއި ފަޤީރުކަމުގެ ހާއްޔަކަށް މުޅި ލީބިޔާ މިއަދުވަނީ ވެފައެވެ.\n2011 ވަނަ އަހަރު ސޫރިޔާގައި ފެށުނު ހަމަނުޖެހުންތައް ބޮޑު ހަނގުރާމައަކަށް ބަދަލުވެ މިއަދު ސޫރިޔާ ދެކެމުންދާފަދަ ހާލަތު އޭރު ތަޞައްވަރުކުރެވުނީ ކިތައް މީހުންނަށް ކަމެއް ނޭނގެއެވެ. އެހެން ނަމަވެސް ސޫރިޔާގައި ކުރެވެމުންދިޔައީ ޖަންގަލީގެ ވެރިކަމެއްކަން އެއީ ކަށަވަރު ކަމެކެވެ. ވެރިޔާގެ ނަމާ ކުރާކަންތަކުގެ ޙަޤީޤަތް ވަރަށްބޮޑަށް މިއޮތީ ދިމާވެފައެވެ. ނަމަކީ އަސަދެވެ. އާދެ! ސިންގާއެވެ. ސިންގާއަކީ ޖަންގަލީގެ ރަސްގެފާނޭ ބުނާތީއަހަމެވެ. މިޖައްލާދުގެ ޝިކާރައަކަށް އެތައް ހާސް މުލިސްމުންނެއް ހަދާފައިވާއިރު އެހެން ޖަންގަލީގެ ވެރިކަންތަކުންވެސް ދިޔައީ އެބަޔަކަށް ދެވެންއޮތް އެންމެ މަތީ ދަރަޖައަކަށް އެހީތެރިކަން ދެމުންނެވެ. އެއިގެ ތެރެއިން އެއްބަޔަކީ ރަޝިޔާއެވެ. ރަޝިޔާގެ އެހީތެރިކަމާއެކު އަސަދު އެޤައުމުގެ ރައްޔިތުންނާއި ދެކޮޅަށް އެތަކެއް ކެމިކަލް ހަމަލާތަކަކާއި ބާރުގަދަ ހަތިޔާރުތައް ބޭނުންކޮށްފައިވާއިރު 500،000 އެއްހާ މީޙުންވަނީ ސޫރިޔާގެ ހަނގުރާމައިގައި މަރުވެފައެވެ. ރެފިއުޖީންގެ ގޮތުގައި އެތައް މިލިއަން ބަޔަކު ޤައުމު ދޫކޮށް ގޮސްފައިވާއިރު ޤައުމު ސުންނާފަތި ކޮށްލާފައިވާ މިންވަރު މަތީގައިވާ ފޮޓޯއިން ދޭހަވެއެވެ.\nމީގެ އިތުރުން އިރާޤާއި މިޞްރާއި ޔަމަނުގެ ހާލަތުވެސް މިވީ 10 އަހަރު ތެރޭގައި ވަނީ ގޯހުން ގޯހަށް ގޮއްސައެވެ. ޣާޒާގެ ރައްޔިތުން އިޒްރޭލުގެ ޙިޞާރުގައި ބަންދުވެފައި ތިބޭތާ 10 އަހަރުވެފައިވީއިރު ކަޝްމީރުގައި އިންޑިއާ ސަރުކާރުން މުސްލިމުންނަށް ދެމުންދާ އަނިޔާތަކަށްވެސް ނިމުމެއް އައިސްފައިނުވެއެވެ.\nޑރ. މޫސާ އަންވަރު ހަސަން7ގަޑިއިރު ކުރިން


Chelsea Ge Coach Kamun Conte Vaki Kohfi - Vaguthu\nޗެލްސީގެ ކޯޗުކަމުން ކޮންޓޭ ވަކިކޮށްފި\nޗެލްސީގެ ކޯޗުކަމުން އެންޓޯނިއޯ ކޮންޓޭ ވަކިކޮށްފިއެވެ.\nޗެލްސީގެ ކޯޗުކަމުން ކޮންޓޭ ވަކިކުރިއިރު އޭނާ އެ ކްލަބާއެކު ހަދާފައިވާ ކޮންޓްރެކްޓްގައި ބާކީ އަދި އެއް އަހަރު އެބައޮތެވެ.\nޗެލްސީގެ ކޯޗުކަމުން ކޮންޓޭ ވަކިކޮށްފައިމިވަނީ އެ ކްލަބުގެ އިސްވެރިންނާއި އޭނާއާ ދެމެދު އޮތް ގުޅުން ގޯސްވެފައިވާ ކަމުގެ އަޑުތަކެއް ފެތުރިފައިވަނިކޮށެވެ.\nކޮންޓޭ އަށްފަހު ޗެލްސީގެ ކޯޗުކަމާ ދެން ހަވާލުވާނީ ނަޕޯލީއަށް ކުރިން ކޯޗުކޮށްދިން މައުރީޒިއޯ ސާރީއެވެ. ބެލެވޭ ގޮތުގައި ކުރިއަށް އޮތް މަދު ދުވަސްކޮޅެއްގެ ތެރޭގައި މިކަން ޗެލްސީން އިއުލާންކުރާނެއެވެ.\nސާރީގެ އިތުރުން ނަޕޯލީއަށް ކުޅެމުން އައި އިޓަލީގެ މިޑްފީލްޑަރު ޖޯޖީނިއޯ ވެސް ޗެލްސީ އަށް ބަދަލުވާނެ ކަމަށް ރިޕޯޓުތައް ބުނެއެވެ. ނަޕޯލީގެ މެދުތެރޭގައި މުހިއްމު ދައުރެއް އަދާކުރި ޖޯޖީނިއޯ ގެނައުމަށް މެންޗެސްޓަރ ސިޓީން ވެސް ވަނީ މިފަހަރުގެ ޓްރާންސްފާ މާކެޓުގައި މަސައްކަތް ކޮށްފައެވެ.\nޔުވެންޓަސް އާއި އިޓަލީގެ ގައުމީ ޓީމަށް ކުރިން ކޯޗުކޮށްދިން ކޮންޓޭ ޗެލްސީގެ ކޯޗުކަމާއި ހަވާލުވީ 2016 ވަނަ އަހަރުއެވެ. ކޮންޓޭގެ އިރުޝާދުގެ ދަށުން ކުޅެ ފުރަތަމަ ސީޒަނުގައި ވެސް ޗެލްސީން ވަނީ ޕްރިމިއާ ލީގު ކާމިޔާބުކޮށްފައެވެ. ޗެލްސީން އެފަހަރު ލީގު ކާމިޔާބުކުރީ ގިނަ ރެކޯޑުތަކެއް ވެސް މުގުރާލުމަށްފަހުއެވެ.\nއަދި މިދިޔަ ސީޒަނުގައި ޗެލްސީން ވަނީ މެންޗެސްޓަރ ޔުނައިޓެޑް ބަލިކުރުމަށްފަހު އިނގިރޭސި އެފްއޭކަޕް ކާމިޔާބުކޮށްފައެވެ. ނަމަވެސް މިދިޔަ ސީޒަން ޗެލްސީން ނިންމާލީ ޕްރިމިއާ ލީގުގެ ފަސްވަނައިގައި އޮވެ ކަމަށްވާއިރު އެޓީމަށް ވަނީ އަންނަ ސީޒަނުގެ ޗެމްޕިއަންސް ލީގުން ވެސް ޖާގަ ލިބޭގޮތް ނުވެފައެވެ.


ޕާޓީއެއް ބިނާކުރޭ، ފަނޑިޔާރުންނާމެދު ހުށިޔާރުވޭ، އަދި ދުވަހަކުވެސް ދޫނުކޮށްލާތި: ސިޔާސީ ހަރަކާތްތަކުން ފުރިގެންވާ ހަޔާތެއްގެ ފިލާވަޅުތަކެއް — Ihavandhoo.com\nޕާޓީއެއް ބިނާކުރޭ، ފަނޑިޔާރުންނާމެދު ހުށިޔާރުވޭ، އަދި ދުވަހަކުވެސް ދޫނުކޮށްލާތި: ސިޔާސީ ހަރަކާތްތަކުން ފުރިގެންވާ ހަޔާތެއްގެ ފިލާވަޅުތަކެއް\n29 ޖޫން 2014 0\nނޯޓް: މިއީ ފޮރިން ޕޮލިސީ މަޖައްލާގައި ރާއްޖޭގެ ކުރީގެ ރައީސް މުހައްމަދު ނަޝީދު 27 ޖޫން 2014 ގައި ލިޔުއްވާފައިވާ ކޮލަމްގެ ތަރުޖަމާއެވެ.\nޖޫން މަހުގެ ކުރީކޮޅު ރައީސް އަބްދުލް ފައްތާހް އަލްސީސީ ހުވާކުރެއްވުމާއެކު، މިސްރު ވަނީ މާޒީއަށް އިއާދަވެފައެވެ. މިއީ ދަންނަ އަދި މާޔޫސް ވާހަކަތަކުގެ ތެރެއިން މިފަދަ އެންމެ ފަހު ހާދިސާއެވެ.\nހުސްނީ މުބާރަކްގެ 30 އަހަރުގެ ލެއިން ތަތްތެޅިފައިވާ ވެރިކަން ކާމިޔާބުކަމާއެކު ވައްޓާލި އިންގިލާބަށް ފަހު އައި އުއްމީދާއި، ރަނގަޅު ކުރިމަގެއްގެ ވިސްނުމާއި އަދި ގައުމީ ފަހުރަށް ފަހު، މިސްރުގެ ރައްޔިތުން މިހާރު މިވަނީ އަނެއްކާވެސް ސުމަކަށް ޖެހިފައެވެ: އެހެން އަސްކަރީ ބާރުވެރިޔަކު މިވަނީ ވަހުމުން ފުރިފައިވާ އެހެން އިންތިހާބެއް ކާމިޔާބުކޮށްފައެވެ. އޭނާއާ ސިއާސީ ގޮތުން އިދިކޮޅު ފަރާތްތައް ފިލައިގެން ނުވަތަ ޖަލުގައި ނުވަތަ ކަށްވަޅުތަކުގައި ތިއްބައެވެ.\nމިސްރުގައި ހިނގަމުންދާ ކަންތައްތައް އަހަރެންގެ އަމިއްލަ ގައުމު، ދިވެހި ރާއްޖެއާ ދާދި އެއްގޮތެވެ. އަހަރެމެން ވެސް ވަނީ ހުދުމުހުތާރު ވެރިއެއްގެ އަނިޔާވެރިކަން 30 އަހަރު ތަހައްމަލުކޮށްފައެވެ. އަހަރެމެން ވެސް ވަނީ ސުލްހަވެރި އިންގިލާބަކާއެކު ކުރީގެ ވެރިކަން ފޮހެލައި އާ ޑިމޮކްރެސީއެއް ގާއިމުކޮށްފައެވެ. އެ ޑިމޮކްރެސީ 2012 ވަނަ އަހަރު ވަނީ ބަގާވާތަކުން އަހަރެމެންގެ އަތުން ނިގުޅައިގަންފައެވެ. އެއަށް ފަހު އަހަރެމެންނަށް ފެންނަމުންދަނީ އަހަރެމެންގެ މިނިވަންކަމާއި އިންތިހާބީ ނިޒާމު ގުޑުވަމުން އަންނަ ތަނެވެ.\nދިވެހި ރާއްޖޭގެ ތަޖުރިބާތަކާއި އަރަބި ހަރީފު މޫސުން ނުވަތަ "އަރަބް ސްޕްރިންގް" ގައުމުތަކުން ފެންނަ އުސްއަލިތަކަކީ ހުދުމުހުތާރު ވެރިކަން ހިންގާފައިވާ އިސްލާމީ ގައުމުތަކުގައި ޑިމޮކްރެސީ ބިންވަޅުނެގުމުގައި ހުރި ދަތިކަމެވެ. ހުދުމުހުތާރު ވެރިއަކު ވައްޓާލުމަކީ ވެސް އޭގެ ޒާތުގައި ބުރަ ކަމެކެވެ. ނަމަވެސް ޑިމޮކްރެސީއަށް ލޯބިކުރާ ފަރާތްތަކަށް، އިންގިލާބަކުން އަންނަން ޖެހޭ ދިގު މުއްދަތުގެ ފައިދާތައް ހަރުދަނާކުރުން ސާބިތުވަމުން އަންނަނީ މާބޮޑު ގޮންޖެހުމެއްގެ ގޮތުގައެވެ.\nވިނަތައް ނޮޅުމަކުން އަދި މަލެއް ނުފަޅާނެއެވެ. ބަގީޗާއެއް ފަދައިން، ޑިމޮކްރެސީއަކީ ވެސް އިންދާ ބޮޑުކުރަން ޖެހޭ އެއްޗެކެވެ. އެހެން ނޫނީ ވިނަތައް އަލުން ފަޅަން ފަށާނީ ކުރިއަށްވުރެ ވެސް މާވަރުގަދައެއްކޮށެވެ.\nއަހަރެންގެ އަމިއްލަ ތަޖުރިބާއަށް ބަލާއިރު – ފުރަތަމަ ޑިމޮކްރެސީ ހަރަކާތްތެރިއެއް ނުވަތަ އެކްޓިވިސްޓެއް ގޮތުން، އެއާވިދިގެން ދިވެހި ރާއްޖޭގެ ފުރަތަމަ ޑިމޮކްރެޓިކް އުސޫލުތަކުގެ މަތިން ހޮވުނު ރައީސްކަމަށްވެފައި އަދި އޭގެ ފަހުން ބަގާވާތެއްގެ ޝިކާރައަކަށް ވުމަށް ފަހު – އެނގުނު ކަމަކީ އެއް މަގުސަދެއްގެ ވަށައިގެން ސިޔާސީ ޕާޓީއެއް ބިނާކުރުމަކީ ޑިމޮކްރެޓުން އެންމެ ކުރީއްސުރެ ވެސް ފަށައިގަންނަން ޖެހޭ މުހިންމު އެއް ކަންތައް ކަމެވެ. މިއީ މިސްރުގެ "ލިބަރަލް" ނުވަތަ ތަނަވަސް ހިޔާލުގެ މީހުންނަށް ނުކުރެވުނު މަސައްކަތެވެ.\nޑިމޮކްރެސީ ތަންފީޒު ކުރުމަށްޓަކައި އެކަމުގެ އިންފްރާސްޓްރަކްޗަރު ހުރުން ބޭނުމެވެ. އާ ޑިމޮކްރެސީއެއްގެ އެންމެ މުހިންމު މުއައްސަސާއަކީ ސިޔާސީ ޕާޓީތަކެވެ. އެއީ އެކަމަށް ވާޖިބުވެގެންވާ ނަޓުތަކާއި ބޯލްޓްތަކެވެ. ޑިމޮކްރެސީ ފޯރުކޮށްދެވޭނެ މަގެވެ. އެ ޕާޓީތައް ގާއިމު ކުރުމަށް ފަހު، ޑިމޮކްރެސީގެ ޒަރީއާއިން ބާރު ލިބިގަންނާނެ އާ ވަސީލަތްތައް ޕާޓީތަކުގެ މެންބަރުންނަށް ދަސްކުރަން މަޖުބޫރުވެއެވެ. މުޖުތަމައުގެ އެންމެ ނިކަމެތި ފަންތި ނުވަތަ "ގްރާސްރޫޓްސް"އިން ފެށޭ ހިސާބުން ރައްޔިތުން ހަރަކާތްތެރި ކުރުވުމަށެވެ. ސިޔާސަތްތައް ކަނޑައެޅުމަށެވެ. އިންތިހާބަށް ކެމްޕޭން ކުރުމަށެވެ. ނޫސްވެރިކަމާ ގުޅުން ބަހައްޓާނެ ގޮތާއި އަދި މިފަދަ އެހެނިހެން ކަންތައްތަކެވެ.\nމި ނިޒާމުގެ ދަށުން އާބާދީގެ ބޮޑު ބައިތަކެއްގެ މެދުގައި ޑިމޮކްރެސީގެ އަސާސްތައް އަށަގަންނުވައެވެ. އަދި މީގެ ނަތީޖާއެއްގެ ގޮތުން އިތުރު ޑިމޮކްރެޓިކް އިސްލާހުތައް ގެނައުމަށް އިތުރު ޕްރެޝަރުތައް އުފައްދާނެ ގޮތް ދަސްވެއެވެ.\nދިވެހިންނަށް އެމީހުންގެ މައްޗަށް އޮތް ހުދުމުހުތާރު ވެރިކަން ފުދިއްޖެ ކަމަށް ނިންމުނު ހިނދު، އެތައް އެކްޓިވިސްޓުންނެއް، އޭގެ ތެރޭގައި އަހަރެން ވެސް ހިމެނޭ ގޮތަށް، ރާއްޖެއިން ބޭރުވެގަތީމެވެ. އަދި މޯލްޑިވިއަން ޑިމޮކްރެޓިކް ޕާޓީ (އެމްޑީޕީ) އުފެއްދީމެވެ. އެ ދުވަސްވަރު، 2004 ގައި، ސިޔާސީ ޕާޓީތައް ރާއްޖޭގައި ވަނީ މަނާ ކޮށްފައެވެ. އެހެންކަމުން އަރުވާލެވިގެން ހުރެ މަސައްކަތް ކުރުން ނޫން ގޮތެއް ނެތެވެ.\nމަގުމަތީގައި މުޒާހަރާ ކުރުމަށް އަހަރެމެންގެ ހުރިހާ ހަކަތައެއް ފޯކްސް ކުރެވުނީސް ވެސް މެއެވެ. ނަމަވެސް އަހަރެމެންނަށް ފަހުމްވި ގޮތުގައި އިންތިހާބެއް ކާމިޔާބުކޮށް ނުވަތަ ސަރުކާރެއް އެކަށީގެންވާ ގޮތަކަށް ހިންގާނެ ގާބިލިއްޔަތުކަމެއް ނެތި އެ ވެރިކަން ވައްޓާލުމުގެ ބޭނުމެއް ނެތެވެ. ދިވެހި ރާއްޖޭގެ ހުދުމުހުތާރު ވެރިޔާ މައުމޫން އަބްދުލް ގައްޔޫމް ހިތާދެކޮޅަށް 2008 ގައި ވާދަވެރި އިންތިހާބެއް ހުއްދަ ކުރިއިރު އެމްޑީޕީއަކީ ތަރައްގީ ކުރެވިފައިވާ ސިޔަސީ ޕާޓީއެކެވެ. އަހަރެމެންނަށް ރިއާސީ އިންތިހާބު ކާމިޔާބު ކުރެވުނީ ވޯޓުގެ 54 އިންސައްތަ ލިބިގެންނެވެ.\nއެއާ ހިލާފަށް، މިސްރުގެ ލިބަރަލުން ސަމާލުކަން ދިނީ މުބާރަކު ބޭލުމަށެވެ. އެކަން އެމީހުން ކާމިޔާބު ކުރިއެވެ. އަދި މިނިވަން ޑިމޮކްރެޓިކް މިސްރަކަށް އެދި އަހަރެމެން އެންމެން ނޭވާ ހިފަހައްޓާލައިގެން ތިބީމެވެ. ނަމަވެސް މުބާރަކް ވެއްޓުމަށް ފަހު، ލިބަރަލުންނަށް ރޭކާލީ، ޖެހިގެން އައި އިންތިހާބުތަކުގައި ކާމިޔާބު ކަމާއެކު ވާދަ ކުރެވޭވަރުގެ، އެކުލަވާ ސިޔާސީ ވަރުގަދަ ޕާޓީއެއް އެމީހުންގައި ނެތް ކަމެވެ. އެތައް އަހަރުތަކެއް ވަންދެން ސިއްރިޔާތުގައި ސިޔާސީ މެޝިނަރީއެއް ހިންގި މުސްލިމް ބްރަދަހުޑް ކުއްލިއަކަށް އައިސް ކާމިޔާބު ކުރިއެވެ. އެހެންކަމުން، ޑިމޮކްރެސީއަށް ލޯބިކުރާ މީހުންނަށް، އެހެން ހުރިހާ ކަމަކަށް ވުރެ ކުރިން އޮތް އެންމެ މުހިންމު ފިލާވަޅަކީ މިއެވެ: ތިބާގެ ސިޔާސީ ޕާޓީ ބިނާ ކުރަން ސަމާލުކަން ދޭށެވެ.\nއެހެނަސް، ކާމިޔާބު ސިޔާސީ ޕާޓީތަކެއް އުފެއްދުމަކީ، ޑިމޮކްރެސީ ގާއިމު ކުރަން ހަމައެކަނި ނާދިރު ކަމެކެވެ. މި ހިސާބުން އަންނަނީ އަހަރެންނަށް ލިބުނު ދެވަނަ ފިލާވަޅެވެ: ފަނޑިޔާރުންނާމެދު ފާރަވެރިވާށެވެ. ރާއްޖޭގައި، މިސްރު ފަދައިން، ތިބި ހުރިހާ ފަނޑިޔާރުންނަކީ ކުރީގެ ހުދުމުހުތާރު ވެރިޔާ ހޮވާފައިވާ ބައެކެވެ. ކުރީގެ ވެރިކަމަށް ވަފާތެރި މި ފަނޑިޔާރުންނަކީ އެމީހުންގެ ބާރު ނަގަހައްޓަން ކުރެވުނު ހުރިހާ ކަމެއް ކުރި ބައެކެވެ. އެ މީހުންނަކީ ޑިމޮކްރެސީއާ އިދިކޮޅު ނަޒަރިއްޔާތުތަކުން ފުރިގެންވާ ބައެކެވެ. އަދި އާ ޑިމޮކްރެސީ ނައްތާލަން ހަރަކާތްތެރިވިއެވެ.\nއާމްދަނީ ލިބޭނެ ފިޔަވަޅުތަކަށް ފަނޑިޔާރުން ހުރަސްއެޅިއެވެ. ކުރީގެ ވެރިކަމުގައި ތިބި މީހުންނާ ދެކޮޅަށް ކުރެވުނު ކޮރަޕްޝަނާ ގުޅޭ ދައުވާތަކުން އެ ފަރާތްތައް ހިމާޔަތް ކޮށްދިނެވެ. އަދި އެ މީހުން އަމިއްލައަށް އެމީހުންނަށް އިތުރު ބާރުތައް ލިއްބައިދިނެވެ. ރާއްޖޭގައި، 2008 ގައި، އާ ގާނޫނު އަސާސީއެއް ފާސްކޮށް، ތިން ބާރު ވަކި ކުރުމުގެ ގޮތުން، ފަނޑިޔާރުންނަށް މިނިވަންކަން ދިނެވެ.\nނަމަވެސް ލޭ ރައްކާކުރާ ބޭންކްގެ ތަޅުދަނޑި ޑްރެކިއުލާއަށް ދިން ފަދައިން، އެތެރެ ފީވެފައިވާ ޝަރުއީ ނިޒާމަށް އިމެއް ނެތި ބާރުތައް މި ނިންމުމުން ދެވުނެވެ. މި މައްސަލަ އަދިވެސް ދަނީ ރާއްޖެއަށް ހިޔަނި އަޅަމުންނެވެ. މިދިޔަ އަހަރުގެ ރިއާސީ އިންތިހާބުގައި، މިސާލަކަށް، ކުރީގެ ވެރިކަމަށް ވަފާތެރި ކެންޑިޑޭޓުންނަށް ފައިދާ ކުރާނެ ގޮތްގޮތަށް ސުޕްރީމް ކޯޓުން ކެނޑިނޭޅި މަސައްކަތް ކުރިއެވެ. އިންތިހާބުގެ ބުރުތައް ބާތިލު ކުރުމާއި އެ ބުރުތައް ފަސްކުރުން ފަދަ އުކުޅުތަކުންނެވެ. އިންތިހާބާ ގުޅޭ މުއައްސަސާ ކަމަށްވާ އިލެކްޝަންސް ކޮމިޝަންއަށް ގޯނާކޮށް، ވަގުތާ ގުޅޭ ގޮތަށް ގާނޫނުތައް ބަދަލުކުރަމުން ހަދަމުންނެވެ. މި އަހަރުގެ ރައްޔިތުންގެ މަޖިލީހުގެ އިންތިހާބުގެ ކުރިން އެ ކޯޓުން އަނެއްކާވެސް މި ބީދައިން މަސައްކަތް ފެށިއެވެ. އިލެކްޝަންސް ކޮމިޝަނަރު މަގާމުން ދުރުކޮށް، އަދި އޭނާގެ މުވައްޒަފުންނަށް ބިރު ދެއްކިއެވެ.\nމިނިވަން، ނަމަވެސް ކޮރަޕްޓްވެފައިވާ، ޝަރުއީ ނިޒާމަކާ ކުރިމަތިލުމަކީ އާ ވެރިންނަށް ހާއްސަކޮށް ބޮޑު ގޮންޖެހުމެކެވެ. މި މައްސަލައަށް ހޯދާނެ ހައްލަކާމެދު ބައިނަލްއަގުވާމީ މުޖުތަމައު އަދިވެސް އޮތީ ހަދާނެ ގޮތް ހުސްވެފައެވެ. ދިވެހި ރާއްޖެއަށް، މިސާލަކަށް، އެހީ ވެދޭން ޖެހޭ އެއް ޖަމާއަތް ކަމަށްވާ އދ ވަނީ، ޝަރުއީ މިނިވަންކަމަކީ އެއްގޮތަކަށް ވެސް ބެހިގެންވާނެ ކަމެއް ނޫން ކަމަށް ނިންމައިފައެވެ. މިއީ ކަމުގެ ފަރުވާ ނޭނގޭ ނިންމުމެކެވެ. އަދި މިހެންވެ، އެކަށީގެންވާ ތައުލީމު ލިބިފައި ނުވާ، ކޮރަޕްޓްވެފައިވާ އަދި ޖިނާއީ ކުށްތައް ކޮށްފައިވާ ފަނޑިޔާރުންނާމެދު ވެސް އދ.އިން ބަލައިގެންފައިވަނީ އެއީ އެމެރިކާގެ ސުޕްރީމް ކޯޓުގެ ފަނޑިޔާރުން ފަދަ ބައެއްގެ ގޮތުގައެވެ.\nކުރިމަތިލުމަކަށް ފަހު ނުވަތަ އިންގިލާބަކަށް ފަހު ޝަރުއީ ދާއިރާއަށް ބޭނުންވާ ފަދަ ހަރުކަށި އިސްލާހީ ޕްރޮގްރާމެއް ފެންނަން އޮތް މިސާލަކީ ކެންޔާ ކަމަށް ވެދާނެއެވެ. ކެންޔާގައި އާ ސަރުކާރުން ބައިނަލްއަގުވާމީ މުޖުތަމައުގެ އެހީގައި ވަނީ ޝަރުއީ ނިޒާމް "އެހެލުމަށް" ފަހު ފަނޑިޔާރުންނާއި މެޖިސްޓްރޭޓުން ކަނޑައެޅުމުގެ މަރުހަލާ އިސްލާހު ކުރުމަށްޓަކައި "ވެޓިން އޮފް ޖަޖަސް އެންޑް މެޖިސްޓްރޭޓްސް ބޯޑު"ގެ ނަމުގައި ބޯޑެއް އުފައްދައިފައެވެ. ކޮލިފައި ނުވާ، ގާބިލިއްޔަތު ކަމެއް ނެތް ނުވަތަ ކޮރަޕްޓް ވެފައިވާ ފަނޑިޔާރުން މަގާމުން ދުރުކޮށްފައެވެ. ކޮންމެ ފަދަ ގޮތަކުން ނަމަވެސް، ޑިމޮކްރެސީ ސުންނާފަތިވަމުންދާ ގައުމުތަކުގައި "ވާރުތަވެފައިވާ" ޝަރުއީ ނިޒާމުތައް އިސްލާހު ކުރުމަށް ބައިނަލްއަގުވާމީ މުޖުތަމަށް ވަނީ އާ ގޮތެއް ދެނެގަންނަން ޖެހިފައެވެ.\nމި ހިސާބުން އަންނަނީ އަހަރެންނަށް ތަޖުރިބާ ކުރެވުނު ތިންވަނަ އަދި ފަހު ފިލާވަޅެވެ؛ ދުވަހަކު ވެސް ދޫކޮށް ނުލާށެވެ. ޑިމޮކްރެސީ ހަރަކާތްތަކަށް ބޭނުންވަނީ ކެތްތެރިކަމާއި ކުރިމަގާމެދު އުއްމީދު އޮތުމާއި އަދި ކުރިއަށް ދިއުމަށް ވަރުގަދަ އަޒުމްއެކެވެ. އަހަރެންގެ ޖަޒީރާ ގައުމާމެދު އަހަރެން އަދިވެސް އުއްމީދު ކޮށްގެން މި ހުރީ ކިހިނެތްތޯ މީހުން އަހަރެންގެ ގާތުން ވަރަށް ގިނައިން ސުވާލު ކުރެއެވެ. ރާއްޖޭގެ ޑިމޮކްރެސީ ދަތުރާއި (އަދި ދިވެހި ރާއްޖެއަކީ ދުނިޔޭގެ އެންމެ ތިރި އެއް ގައުމު ކަމަށްވާތީ) އުފުލެމުންދާ ކަނޑުން ސަލާމަތްވާނެ ގޮތަކާމެދުއެވެ.\nނަމަވެސް، ހުދުމުހުތާރު ވެރިކަމެއްގައި ތިބާ ޑިމޮކްރެސީ ހަރަކާތްތެރިއަކަށް ވުމަށް ނިންމުމުން، ނުވަތަ މޫސުމަށް އަންނަ ބަދަލުތަކާމެދު ހަރުކަށި ފިޔަވަޅު އެޅުމަށް ގޮވާލާ ފަރާތަކަށް ވުމުން، ކުރިމަގާ މެދު އުއްމީދު ބެހެއްޓުން ނޫން ގޮތެއް ތިބާއަކަށް ނޯންނާނެއެވެ. ސަބަބަކީ ދެން އޮތް މަގަކީ މާ އަނދިރި ގޮތެކެވެ.\nމިއީ ހުރިހާ އެންމެންނަށް ވެސް މިކަން އޮންނާނެ ގޮތެވެ. މިސްރުގެ ލިބަރަލުން ފެށިގެން ދިވެހި ރާއްޖޭގައި އިންސާނީ ހައްގުތައް ދިފާއު ކުރާ ފަރާތްތަކާއި، ބަރުމާ އަދި ލީބިޔާ ފަދަ ގައުމުތަކުގައި އުޅޭ ޑިމޮކްރެސީ ހަރަކާތްތެރިންނަށް ވެސް މެއެވެ: ދުވަހަކު ވެސް ދޫ ނުކުރާށެވެ. އަދި ތިބާ މަސައްކަތް ކުރަމުން އަންނަ ނަޒަރިއްޔާތަކީ ގެއްލެނިވެފައިވާ ހަރަކާތެއްގެ ގޮތުގައި ދުވަހަކު ވެސް ހީ ނުކުރާށެވެ. ހިތްދަތިކަން ކުރިމަތިވި ނަމަވެސް، މަސައްކަތައިގެން ކުރިއަށްދާނެ، ކުރިން ހޯދިފައި ނުވާ އާ މަގުތަކެއް، ހުންނާނެއެވެ. ސެޕްޓެމްބަރު 2013 ގައި ރިއާސީ އިންތިހާބުގެ ފުރަތަމަ ބުރު އަހަރެންގެ ޕާޓީން ކާމިޔާބު ކުރިތަނާ، ދިވެހި ރާއްޖޭގެ ސުޕްރީމް ކޯޓުން އެ އިންތިހާބު ބާތިލު ކުރިއެވެ. އަދި އަހަރެމެންގެ ޕާޓީއަށް އިންތިހާބު ގެެއްލެންދެން އިންތިހާބު އެތައް ފަހަރަކު ބޭއްވުމަށް އިލެކްޝަންސް ކޮމިޝަނަށް މަޖުބޫރު ކުރުވިއެވެ. (މަތީގައިވާ ފޮޓޯއިން ފެންނަނީ އިންތިހާބުގެ ދެވަނަ ބުރު ބޭއްވުމަށް ގޮވާލާ މުހައްމަދު ނަޝީދު މާލޭގައި ކުރި މުޒާހަރާއެކެވެ.) މި ހުރިހާ ކަމަކަށް ފަހު، ބައެއް ދިވެހިން އަހަރެންގެ ގާތުގައި ބުނީ އެ މީހުންގެ ގައުމުގެ ކުރިމަގާމެދު ނާއުއްމީދު ވެއްޖެ ކަމަށެވެ. އަހަރެން ދިން ޖަވާބަކީ މިއެވެ: "މިއީ ފޮތުގެ ނިމޭ ހިސާބު ކަމަށް ނުބަލާށެވެ. އަހަރެމެން އަދި މިއުޅެނީ ވާހަކައިގެ މެދުތެރޭގައެވެ. ވާހަކަ ނިމޭނީ ކިހިނެތްތޯ ކަނޑައަޅަން އެހާ އަވަހަށް ތެޅިފޮޅި ނުގަންނާށެވެ."\nރަނިލް ވިކްރަމަސިންހަ، ލަންކާގެ ކުރީގެ ބޮޑު ވަޒީރު، އެއް ފަހަރަކު އަހަރެންގެ ގާތުގައި ވިދާޅުވިއެވެ: "މިއުޒިކް ހުއްޓުމުން ތިބާ އިށީންނާށެވެ." މިއީ ސިޔާސީ ލީޑަރުންނަށް އެކަށޭނަ ގޮތަކަށް ވެދާނެއެވެ. ނަމަވެސް މިއީ ޑިމޮކްރެސީ ހަރަކާތްތެރިންނަށް ރަނގަޅު ގޮތެއް ނޫނެވެ. ހުދުމުހުތާރު ވެރިކަމަކީ، ފެންނަ ފެނުމަށް ވުރެ، މާ ނާޒުކު އެއްޗެކެވެ. ކުޑަކޮށް ކޮއްޕާލުމުން، އެ ވެރިކަމުގައި ހުރި އަމިއްލަ އިދިކީލި ކަންތައްތަކުގެ ސަބަބުން، އެ ވެރިކަމެއް ވަރަށް ގިނަ ފަހަރު އަމިއްލަ ބަރުދަން މައްޗަށް ވިދޭނެއެވެ. އެހެންކަމުން، ގޮތް ދޫ ނުކުރާށެވެ. ހިކުމަތު އަމަލީ ބޭނުން ކުރާށެވެ. އަދި އެންމެ މުހިންމު ކަމެއްގެ ގޮތުން، ކެތްތެރިވާށެވެ.\nހިނގަހިނގާ ހުންނަ ޑިމޮކްރެސީއެއްކަން ދޭހަކޮށްދޭ ސިފައަކީ ސުލްހަވެރިކަމާއި ގާނޫނާ އެއްގޮތަށް ވެރިކަން ބަދަލުވުމެވެ. އެއީ މުޖުތަމައު އާރާސްތުވެ ތަރައްގީވާ ގޮތެވެ. އަދި މިއީ ކޮންމެ ޑިމޮކްރެސީ ހަރަކާތްތެރިއެއްގެ އެންމެ މުހިންމު މަގުސަދެވެ. ރައީސް އޮބާމާ ދެވަަނަ ދައުރަކަށް ހުވާ ކުރެއްވި ވަގުތު، އަހަރެންގެ ގައިން ހީބިހި ނެގި ތަގުރީރެއް އިވިގެންދިޔައެވެ. އެއީ ދިވެހި ރާއްޖޭގެ ބަގާވާތަށް އެންމެ އަހަރެއް ވެސް ނުވަނީހެވެ. ސެނޭޓަރެއް ކަމަށްވާ ލާމާ އެލެކްސެންޑާ ވަނީ ޑިމޮކްރެސީ ހަރަކާތްތެރިންގެ ހުރިހާ މަގުސަދަކީ ކޮބައިކަން އެކީއެކައްޗަކަށް ވިދާޅުވެދެއްވައިފައެވެ: އެއީ، ސުލްހަވެރި ގޮތުގައި އަދި ގާނޫނީ ޒަރީއާއިން އާއްމު އުސޫލުން ވެރިކަން ބަދަލު ކުރުމެވެ. އޭނާ ވިދާޅުވިއެވެ: "ހަވަރެއް، ބަގާވާތެއް، އަދި އަނިޔާވެރިކަމާއެކު ސަރުކާރަކާ ކުރިމަތިލުމެއް ނެތެވެ. މިއީ އެތައް މިލިއަން ބަޔަކު ހުއްޓި ހުރެ އަދި ބަލަން ހުންނަ ވަގުތުކޮޅެކެވެ." ދުނިޔޭގެ ހުރިހާ ކަންކޮޅުތަކެއްގައި އުޅޭ ޑިމޮކްރެސީ ހަރަކާތްތެރިންނަށް، އެ މީހުން ތިބީ އެކަތިގަނޑަކަށް ކަޑަތަކުގައި ކަމަށް ވިޔަސް، ނުވަތަ އެ މީހުންގެ ޖަލު ގޮޅިތަކުގައި ދުވަސްތައް ގުނަން ކަމަށް ވިޔަސް، ހުރިހާ ކަމެއް މުހިންމުވާ ދަނޑިވަޅަކީ މި ވަގުތުކޮޅެވެ.


Maadhamaa Sinopharm vaccine jahan fashanee – Iru\nމާދަމާ ސިނޯފާމް ވެކްސިން ޖަހަން ފަށަނީ\nޗައިނާގެ ސިނޯފާމް ވެކްސިން ރާއްޖޭގައި ޖެހުމުގެ ހުއްދަ މޯލްޑިވްސް ފުޑް އެންޑް ޑްރަގް އޮތޯރިޓީ (އެމްއެފްޑީ) އިން ދިނުމާއި ގުޅިގެން މާދަމާ އެ ވެކްސިން ޖަހަން ފަށަން ނިންމާފައިވާ ކަމަށް ހެލްތު ޕްރޮޓެކްޝަން އެޖެންސީ (އެޗްޕީއޭ) އިން ބުނެފި އެވެ.\nއެޗްޕީއޭއިން ބުނީ މާލެ ސަރަހައްދުގައި ކޮވިޑް ވެކްސިންގެ ފުރަތަަމަ ޑޯޒް ދިނުން ހުއްޓާލާފައި އޮތުމަށް ފަހު އަލުން ވެކްސިން ދޭން މާދަމާ ފަށާނެ ކަމަށެވެ. މާދަމާ ވެކްސިން ޖަހަން ފަށާއިރު ޖަހާނީ ޗައިނާގެ ސިނޯފާމް ވެކްސިނެވެ.\nސިނޯފާމާއި ފައިޒާ-ބަޔޯންޓެކް ވެކްސިން ރާއްޖޭގައި ބޭނުން ކުރުމުގެ ހުއްދަ މޯލްޑިވްސް ފުޑް އެންޑް ޑްރަގް އޮތޯރިޓީން ދިނީ މި މަހުގެ 15 ވަނަ ދުވަހު އެވެ. މި ދެ ވެކްސިނުގެ ތެރެއިން ސިނޯފާމް ވެކްސިނަކީ އީޔޫގެ ހުއްދަ ނުލިބޭ ވެކްސިނަށް ވުމުން ގިނަ ކަންކަމަށް ބަލާފައިވެ އެވެ. އެ ގޮތުން ކުންފުނީގެ މައުލޫމާތާއި ދުނިޔޭގައި އެ ވެކްސިނަށް ހުއްދަ ދިން ގައުމުތަކާއި ވެކްސިން އުފައްދާ ކުންފުނީގެ ފެންވަރު ހިމެނެ އެވެ. ނަމަވެސް ސިނޯފާމް ވެކްސިނަށް އީޔޫއިން ވަރަށް އަވަހަށް އެޕްރޫވަލް ދޭން ވަނީ ނިންމާފަ އެވެ.


Aadhevunu Gothakah 16 Vana Dhuvahuge Bodu Ehvumah Male' Aadhey- Gasim - Vaguthu\nއާދެވުނު ގޮތަކަށް 16 ވަނަ ދުވަހުގެ ބޮޑު އެއްވުމަށް މާލެ އާދޭ- ޤާސިމް\nއެމީހަކަށް އާދެވުނު ގޮތަކަށް އަތޮޅު ތެރޭގައި ތިބި ރައްޔިތުން، މި މަހުގެ 16 ވަނަ ދުވަހު އޮންނަ ބޮޑު އެއްވުމަށް މާލެ އައުމަށް ޖުމްހޫރީ ޕާޓީގެ ލީޑަރު، ޤާސިމް އިބްރާހީމް ވިދާޅުވެއްޖެއެވެ.\nރޭ އޭނާ މިހެން ވިދާޅުވެފައިވަނީ ވީޓީވީގައި ވާހަކަ ދައްކަވަމުންނެވެ.\nވީޓީވީގައި ވާހަކަ ދައްކަވަމުން މާމިގިލީ ދާއިރާގެ މެންބަރުކަންވެސް ކުރައްވާ ޤާސިމް ވިދާޅުވެފައިވަނީ އާދެވުނު ގޮތަކަށް މާލެ އަންނައިރު، އެއްވެސް މީހަކު ޚަރަދާމެދު ކަންބޮޑުވާން ނުޖެހޭނެކަމަށާއި މި އެއްވުމުގައި ވީހާވެސް ގިނަ މީހުން ބައިވެރިވުމަކީ މުޙިއްމު ކަމެއްކަމުގައެވެ.\nމީގެއިތުރުންވެސް، ޤާސިމް ރޭ ވިދާޅުވެފައިވަނީ މާރިޗު 16 ގައި ބޮޑު އެއްވުމަށް ބާއްވަން ނިންމާފައިވަނީ އިދިކޮޅު ކޯލިޝަންގެ ލީޑަރުންގެ މެދުގައި މަޝްވަރާ ކުރެއްވުމަށްފަހުގައިކަމަށެވެ.\nޔާމީން ވެސް އެއޮތީ ވާނުވާ ޖަހާފައި، އެކަމަކާއި އުފަލެއް ނުވޭ - ގާސިމް\nޔާމީން ޖަލަށް ލުމުން އުފާފާޅުކުރުމަކީ ބުއްދިވެރިކަމެއް ނޫން – ގާސިމް\nކަލޭ ލާރި ދޭނަން ތަ!\nމާޗް 4, 2018 09:51\nމިމަހުގެ 16 ވަނަ ދުވަސް އައުމުގެ ކުރިން ސަރުކާރުން ބަލަންވީ މިހާރު ހައުސިންގް މިނިސްޓްރީ އަށް ފްލެޓްސް ތަކަށް އެދި ފޯމް ލާފައިވާ 15 ހަސް މީހުންނަށް ފްލެޓްސް ތައް ދޭނެ ކަން ވަޒީރުންގެ މަޖްލީހުން ނިންމަވާ ލައިވް ނިއުސް ގެ ގޮތުގައި އަވަހަށް އެކަން ރައީސް އޮފީހުގައި ބޮޑު މީީޑިއާ އިވެންޓެއް ބާއްވައިގެން އެކަން ކުރަންވީއޭ އަދި މިހާރު މިރާއްޖެއަށް ވެރިވެފައިވާ ސިޔާސީ ކަންކަމުގެ މައްޗަށް އިގްތިސާދީ ވަރުގަދަ ޕެކޭޖްސް ތައް ނެރެންވީއޭ ރަށް ރަށަށް ކަންކަން ކޮށްދިނުމުގެ ބަދަލުގައި ސީދާ ފަރުދުންނާއި ގުޅުން ހުރި ކަންކަން ސަރުކާރުން ކޮށް ދޭންވީއޭ ކެބިނެޓް މިނިސްޓަރުން ބުނާ ގޮތަށް ކޮންމެހެން ހާކިމާ ހަދަން ނުޖެހޭނެއޭ ރައްޔިތުން އެދޭ ގޮތަށް ކަންކަން ރައްޔިތުންނަށް ކޮށްދޭންވީއޭ ހާކިމާ އެެެއްގެ ހައިސިއްޔަތުން މަމެން ގެ ރައީސް. އެއިރުން ޔަގީނޭ ރައްޔިތުންގެ ހިތް ތަކުން މަމެންގެ ރައީސް ވިން ވާނެ ކަން. 15 ހާސް މީހުންނަށް މާލެ ސަރަހައްދުން ފްލެޓްސް ލިބޭނެ ކަން އިއުލާން ކުރުމަށް ފަހު މިމަހު 16 ވަނަ ދުވަސް އަންނަން ވާއިރަށް މަދުވެގެން 7500 މީހުންނަށް ފްލެޓްސް ތައް ލިބޭނެ ކަމުގެ ލިޔުން ހަވާލު ކުރެވޭތޯ ބަލަންވީއޭ. އެއިރުން ރައްޔިތުންގެ ހިތް ތަކުން ސަރުކާރު ވިން ވާނެއޭ. ޓު ޑޭ އައި އޭމް ހެޕީ ދެޓް ހުރިހާ ކުދިންނަށް މާލެ ސަރަހައްދުން ފްލެޓްސް ލިބެނީއޭ ދެން ކުއްޔަށް މާލެ ސަރަަހައްދުގައި އުޅޭނެ އެއްވެސް ކުއްޖަކު ނުހުންނާނެއޭ އަވަހަށް ރަންރީނދޫ ޓްވިޓަރޭ މެން ވެސް މަމެން ޕިންކީން އަތުގައި ހިފަންވީއޭ. މަމެން ޕިންކީން މީ ހުރިހާ ކުދިންނަށް ވެސް ފްލެޓްސް ދޭ ސަރުކާރޭ އަދި ހުރިހާ ކުދިން ދެކެ ވެސް ލޯބިވާ ސަރުކާރޭ އޯ ކާންޓް ބިލީވް އިޓް ދިސް އިޒް ލަވް ލަވް އިޒް އީޒީ އިޓްސް ދަ އީޒިއެސްޓް ތިންގް ޓު ޑޫ. ދިސް އިޒް ލަވް ލަވް އިޓްސް ސޯ ސިމްޕެލް އިޓްސް ސޯ ނެޗުރަލް ދިސް އިޒް ލަވް ލަވް އިޒް ސޯ އީޒީ ސިމްޕްލް އީކްއޭޝަން ނޯ ކޮމްޕްލިކޭޝަން. ޑުޑުއްޑޫޑުޑޫޑޫ ޑުޑުއްޑޫޑުޑޫޑޫ ޑުޑުއްޑޫޑުޑޫޑޫ ޑުޑުއްޑޫޑުޑޫޑޫ...\nމާޗް 6, 2018 03:43\nޑާޑާ . ކަލޭ ތިހިރީ ހަމަހޭގައިތަ ؟.\nމާޗް 4, 2018 09:52\nއާދޭ އާދޭ ޖަލަށްދާން އަވަހަށް އާދޭ!\nމާޗް 4, 2018 09:54\nގާސިމް އަދުރޭދެކެ ރުޅިއައީދޯ؟16 ވެސް 17 ވެސް އައިސްފަ ދާނެ.\nމާޗް 4, 2018 10:01\nފުލައި މީ، ފްލައިޓުން ރައްޔިތުން ހިލޭ މާލެ ފޮނުވަދޭންވީނު،\nމާޗް 4, 2018 13:06\nވަރައް ރަނގަޅު ހިޔާލެށް؟\nވަރަށްރަގަޅު ޚިޔާލެއް އަދި ކުނޫޒުން ކެއުންބުއިމާ ނިދުން ހަމަޖައްސައި ދިނުމުން ފުދޭނެ.\nމާޗް 4, 2018 10:04\nގާނޫނު އަސާސީގެ 106 ވަނަ މާއްދާގެ (ށ) ގައި ބަޔާން ކުރެވިގެން ވަނީ އެއީ ދައުލަތުގެ އެންމެ މަތީ ވެރިއަކީ އަދި ސަރުކާރުގެ އެންމެ މަތީ ވެރިއަކީ އަދި ސިފައިންގެ އެންމެ މަތީ ވެރިއަކީ ވެސް ރައީސުލް ޖުމްހޫރިއްޔާ ކަމަށް. ދެން ގާނޫނު އަސާސީގެ6ވަނަ މާއްދާގައި ބަޔާން ކުރެވިގެން ވަނީ ވެރިކަން ހިންގުމުގެ ބާރު ލިބިގެން ވަނީ ރައީސުލް ޖުމްހޫރިއްޔާ އަށް ކަމަށް. މަޖްލީހުގެ މެމްބަރުންނާއި ރައްޔިތުން ވެރިކަން ހިންގަން އެއް ގޮތަކަށް ވެސް ހަވާލު ކޮށް ފައި ނެތޭ. ކަން މިހެން ހުރުުމުން ރައީސް ނެރުއްވި ކުއްލި ނުރައްކަލުގެ ހާލަތުގެ ގަރާރު އެއީ ސައްހަ ގަރާރެކޭ އެގަރާރަށް އެންމެހާ ރައްޔިތުން އަމަލު ކުރަން ޖެހޭނެއޭ. ގާނޫނު އަސާސީގެ 87 ވަނަ މާއްދާގެ (ށ) ގައި ބަޔާން ކޮށްފައިވާ ރައްޔިތުން އެމައްޗަށް އަމަލު ކުރަން ޖެހޭ ކަމެއް ކަމަށް އެބަޔާން ކުރެވެނީ ބޮޑަށް އެރިފަރ ުކުރެވެނީ އެއީ ގާނޫނު އަސާސީ އިސްލާހު ކުރާނަމަ އެވާހަކައޭ. އޯއް މަމެން ޕިންކީން ނޭ ވެރިކަމުގައި މިތިބީ މަމެން ނަކީ އެއީ ގާނޫނު އަސާސީގެ އާރކިޓެކްޓަރުންނަކީ.\nމާޗް 4, 2018 10:06\nމިހާރު އޮންނާނި ހެޔޮކޮށްވިއްޔާ ލާރިދީފަ ތޯއްޗެ އަންނަން ބޭނުންވާ މީހުނަށް! މަތި އޮއްބުމަށް އާދެވުނު ގޮތަކަށް އަންނާށޭ މިގޮވަނީ. ކޮރަޕްޝަން އައްޕަ.\nމާޗް 4, 2018 10:07\nމިސޮރުމިހިރީ ހާޓް ބަލިޖެހިފަކާ ނޫން މިސޮރުމިހިރީ ވެރިކަން ކިޔާ ޒާތުނުބައި ބައްޔެއް ޖެހިފަ...މީނާ އާހެދި މީނަގެ މުއްޒަފުން ބިކަވަނީ...ބަލިކަމުންފުލައިޓްގަ ރާއްޖެނާދެވުނުމީ ހާ ޖަރުމަނށްގޮސް އައްނިދިން ބޭސްގުޅައެއް ކާލާން ހިނދުކޮޅުއައިސް ފަ މިހުރީ...\nމާޗް 4, 2018 10:17\nއައިސް މާފަންނުވިލާ ފުޑާލާ ...\nމާޗް 4, 2018 10:23\nޢެނަ އެހެރި ބޮގޮވަަފަ\nމާޗް 4, 2018 10:26\nކަލޭ ވެސް އަންނާތި އަހަރުމެން އެކަންޏެއް ނުވާނެ، ކަލޭމެން އަބަދު ފިލާތިބެ އަހަރުމެން ތަޅުވަނީ، އެންމެފަހުން ދިޔަ ދަތުރަށްވެސް ހުރުމާއި ކެއުން އަދި ދަތުރު ޓިކެޓް ދޭންބުނި ލޯލާރިއެއްވެސް ހަރާމުން ހަރާން ނުދޭ، ކަލޭ މާލެ އަންނަންޏާ މިފަހަރު މަދާނީ ނުނީނެތް ދެވޭކަށް\nމާޗް 4, 2018 10:27\nހޯ ހޯ. ކަލޯ ބޯނެއް ގޮލަޔާ. ބަގާވާތައް ހަރަދު ކުރެވެ ދޯ؟ ކަލޯގެ ޗެނަލް ސަލާން ޖަހަނީ މިހާރުވެސް ޖޫރިމަނާ ނުދެއްކިގެން. ޭ\nމާޗް 4, 2018 10:28\nމީނާ ބޭރުގައި ފިލާ އޭސީ ކޮޓަރީގައި މީރު އެއްޗެހި ކައިގެން ހުރެ ރާއްޖޭގެ ރައްޔިތުން މަގުމައްޗަށް ނެރެ އެމީހުން ގޮޅިއަކަށް ފެއްތޭތޯ މިއުޅެނީ!! މީނާއަކީ އަމިއްލަ އެދުންބޮޑު ފިރިހެނެއް!! މީނާއަކީ ދެއްކޭ ނުދެއްކޭ ވާހަކަވެސް އެނެގޭހާ ޙާލަތެއްގައި ހުރި މީހެއްނޫން!! މީނަ ދައުލަތަށް ދައްކަންޖެހޭ ފައިސާ ނުދައްކާ ލިބިފައިވާ ތަނަވަސްކަންކަމުގެ ނާޖާއިޒު ފައިދާ ނަގައިގެން ގައުމު ހަލާކު ކުރަން ހުރިހާ ދައުރެއްގައި މަސައްކަތްކޮށްފައިވާ މީހެއް!! މައުމޫނުގެ ވެރިކަން ވައްޓަން ރައިސް ނަޝީދާއެކު އުޅުނު!! ނަޝީދުގެ ވެރިކަން ވައްޓަން މައުމޫނާއެކު އުޅުނު!! ޔާމީންގެ ވަރިކަން ވައްޓަން މިހާރު މިއުޅެނީ ނަޝީދާ މައުމޫނާއެކު!! މިއީ މީނާގެ ޙާލަތަކީ!! ވިޔާނުދާ މީހެއްމީ!!\nމާޗް 4, 2018 14:01\nމީނާބުނެފާއޮތީ މުަުމިނެއްގައިގާ އެއހަރުން ދެފަހަރަކު ކަށްޓެއްނުޖެހޭނޭ . މިހާރު އެބުނާދެފަހަރު ކަށިޖަހައިފި. އެހެންވީމާ އެބައިނގޭ މީނާމީ މުއުމިނެއްނޫންކަން. މުއުމިނަކަށް ނުވަންޏާ ދޮގަމަކަރާ ހީލަތަކީ އެމީހެއްގެހޮބީ.\nމާޗް 4, 2018 10:29\nގާސިމު މިހާރު ކަލޭމެނާހެދި މުސީ ބާތަކައް ވެއްޖެނު\nމާޗް 4, 2018 10:31\nމިގައުމަށް ހެވެއް އެދޭ ބަޔަކު ތިބިނަމަ.ޔާމީނުގެ ނުލަފާކަމުގެ ހަތަރު އަހަރު ނިމެންދެން މަޑުކުރާނެ އެކަމަކު އަމިއްލައެދުން ބޮޑުކަމުން ގައުމު ހަލާކަށް ގެނައީ ޔާމީނެއް ނުން. އިދިކޮޅުހަރަކާތްތަކުން. ވެރިޔަކަށް ހުންނަ މީހަކު ގައުމުސަލާމަތް ކުރަން ފިޔަވަޅު އަޅަން ޖެހޭ އެހެންނުންނަމަ މިގައުމު މިހާރު އެހެން ބަޔެެއްގެ ކޮންޓުރޯލަށްހިގައިދާނެ. އަންނިގެ ވެރިކަން ބަގާވާތަކުން ވެޢްޓުނޭ ބުނާމީހުން އެކަން އެގޮތަށް ކުރަންއުޅެ ހެއު ނުވާނެ. ތިމާމެން ގެ ދުރު ވިސްނުން ނެރުމުގެ މއްސަލަ މިއުޅެނީ.\nކޮންމެމީހަކުވެސް ހަލާކުވެގެންދަނީ އެމީހަކު އަމިއްލައަށް ކުރާކަމަކުން. ޤާސިމަށް ﷲ ދެއްވި ރިޒުގު އެބޭނުންކުރަނީ ގައުމެއް ހަލާކުތެރެއަށް ވައްޓާލަން. މީގަ އޮންނަނީ ދެގޮތެއް އެއްގޮތަކީ އެކަމުގައި ދިގުދެމިގެންގޮސް އެންމެބޮޑު އަޒާބު ލިބޭނެ މީހުންގެތެރޭގައި ހިމެނިގެން ދިއުން. އަނެއްގިތަކީ އަތްމަތިހުސްވެ ދުނިޔެމަތީގައި ތައުބާވުމަށް ފުރުސަތެއްލިބުން ބުއްދިވެތިއަކީ އަމިއްލައަށް ވިސްނާ ފިކުރުކޮށް އަވަހަށް ތައުބާވާމީހާ. މާތްﷲ ގާސިމަށް ހެޔޮވިސްނުންދެއްވާށި.\nމާޗް 4, 2018 10:39\nފްލައިމީ މައްޗަށް އަރާފަ ޖައްސަން ހުއްދަ ނުދީފިއްޔާޔޯ؟؟؟!\nމާޗް 4, 2018 10:43\nފަހަރަކު މީހަކު ލުމުގެ ބަދަލުގައި ޖަލަށްލާންޖެހޭ އެންމެ މީހަކު ލަނިކޮށް މައްސަލަ ހައްލުވީ. ސިމްޕަލް.\nމާޗް 4, 2018 10:47\nކުށްކުރިކަމަށްސާބިތުވާކަމަށް ޝަަރުއީ ކޯޓަކުން ނިއްމާ، ޖަލަށްހުކުމް ކޮށްފަހިރިމީހަކަށް، މީޑިއާ ތަކަށް އިންޓަވިވް ދެވިދާނެތޯ އެބަހިތަށް އަރާ...\nމާޗް 4, 2018 10:50\nހޭބަލިވޭ ބެއްޔާ ރައްޔިތިންގެ ލޭ ބޮއިގެން ގޮސް ފިލާ ތި އޮންނަނީ\nމާޗް 4, 2018 10:54\nއިދިކޮޅު އެމްއޯޔޫ އިން މިހާރު ތިޖަހަނީ މަރުފަލި... އެމްއޯޔޫ ލީޑަރުން ވިލާތު ގައުމުތަކުގެ ފިނި ކޮޓަރި ތަކުގައި ފިލާ ތިބެ ރައްޔިތުން ގެ ދާ އޮހޮރުވައިގެން ވެރިކަން ހޯދަން އުޅުމަކީ ފިނޑި އަމަލެއް..\nއެހެން ނޫންނަމަ ، އާދެވުނު ގޮތަކަށް ، 16 ވަނަ ދުވަހު ގާސިމް ވެސް އެހެން މީހުންވެސް އަންނަންވީ..\nމާޗް 4, 2018 10:58\nދެން ގާސިމަށްތާއިދު ކުރާފަރާތްތައްވެސް ގެއްލެމުންދާނީ! ކޮސްގޮލައެކާ އެކު އުޅެންޏާ ދެންކޮސްވާހަކަ ދެއްކޭނީ، ސަރުކާރަށް ދައްކަންޖެހޭ ފައިސާ ދައްކާފަ އަނގަހުޅުވިއްޔާތާހިރު(ރައްޔިތުންގެ ފައިސާ ނުދައްކާހުރެވޭތޯ، ސަރުކާރު ބަދަލު ނުވެގެން ތިޔައުޅެނީ ކޮންމެ ވެރިކަމެއްގަވެސް!!!!!!!!!!!!\nމާޗް 4, 2018 11:03\nގާސިމް ހަައްޔަރު ކުރޭ ޖަރީމާހިން ގައްދައު ވަތު ދިނީމަ\nމާޗް 4, 2018 11:06\nގާސިމްވެސް އަންނާނެތާ އައްނިވެސް އައްނާނެތާ ވާނެތަ ތިވަރުން ވާނެ ތިގޮވަނީ އަތައް ނައިއް ސިއްޔާ ސަޕޯތަރުން ނައްވެސް ދޯކާ ތިހެން ކިޔާފަ ކަލޭމެން ނައިއްސިއްޔާ ފަހުން ކަލޭބުނެގެން އެކަކުވެސް ނުނިކުންނާނެ. ހަދާންކުރާތި\nއެމެރިކާ އެކަކަށް ވެސް މިރާއްޖޭގެ ރިޔާސީ އިންތިޚާބުގައި ވޯޓް ލާން ހުއްދަ އެއް ނޯންނާނެ އަދި އެމެރިކާ ގެ އެމްބެސެޑަރަކަށް ނޯންނާނެ މިގައުމުގެ ދާޚިލީ ކަންކަމަށް ބޭނިގަތުމުގެ އެއްވެސް އިޚްތިޔާރެއް. އެމެރިކާ އެމްބެސެޑަރަށް އަދި ތިޔާ އުޅެވެނީ ކުޑާ ކޮށް ސައިޒު އޮޅިގެން ނެވެ.\nމާޗް 4, 2018 11:24\nކާސިމާ މެން ގޮވާލީމަ އަންނަހިތުން ތިބި ރައްޔިތަކު މިޤައުމުގަ ނެތްކަން ހަޔާތްކުޑަ ބައިގަނޑަށް އަދިވެސް ނޭގިގެން އުޅޭކަމީ ބޯހަލާކުވެފަތިބިވަރު.\nމާޗް 4, 2018 11:32\nކަލޭވެސް އަންނާނަންތަ؟ ކަލޭ ނާންނަންޏާ އަހުރެމެންވެސް ނުދާނަށް!\nމާޗް 4, 2018 11:37\nއަނެއްކާވެސް ޤާސިމް ބަގާވާތް ކުރަން ގޮވާލީ ދޯ\nމާޗް 4, 2018 11:39\nއަދިވެސް މަތައާދެވުނުގޮތަކަށް މާލެދާންވީ ކަލެއަށް ވެރިކަން ހޯދަދޭން ކަލޭތިހާ ވެރިކަން ބޭނުމިއްޔާ މާލެ އައިސް ކަންތަށް ކޮށްބަލަ އަހުރެމެން ކާންބޯން މަސަތްކަތް ކުރަންޖެހެ މަށަކަށް މައުމޫނު ފަސްރިސޯޓް ނުދެޔޭ މިހިރަ ޣަދާޜާ ..\nމާޗް 4, 2018 11:43\nގާސިމޫ ކަލެޔާ ނަޝީދު އާއި ދެންވެސް ފިލާތިބި މީހުން އާދެވުނުގޮތަކަށް 16ވަނަ ދުވަހު އާދެބަލަ ފުރަތަމަ. ކަލޭމެން ހަރަދަކަށް ބަލާނެ ކަމެއްނެތެންނު، ނިތަކަމެތި ރައްޔިތުންގެ ލާރިކޮޅު ނުދީ ހުރިހާ ހާޖާނެއް ހައްދަނީ.\nމާޗް 4, 2018 12:06\nއަޔަސް ހައްޔަރުކުރާނެ.... ހަހަހަހަ .. ބުއްދިވެރިން ނުދާނެ ތި ކުރާ މުޒާހަރާއަކަށް..\nމާޗް 4, 2018 12:20\nގާސިމް ފުރަތަމަ އެއެްވުމުގެ ބައިވެރިވެ، އޭތި ލީޑްކުރަން އަންނަންވީނުން. އެހެންނޫނީ އެއްކޮޅޭމެން މި ކިަޔަނީ މަނިކުފާނު ހުރީ ފިލައޭ..\nމީނަ ގެނެވުނުގޮތަކަށް ރާއްޖެ ގެނެސް ޖަލަށްލާ! ވަރަށް ނުބައި ޓެރަރިޒަމްގެ އަޑެއް އެ އިއްވީ!\nމާޗް 4, 2018 12:53\nހެޔޮލަފާ ލީޑަރުން ގެ ސިފަޔަކީ ތިމާ އެކަމެއް ކޮއްފަ ދެން އެހެން މީހުން ނައް އެކަމެއް ކުރަން އަމުރު ކުރުން. ގާސިމް ތިއުޅުވަނީ ފިނޑިން އުޅޭހެން. ފިނޑިން ބުނާގޮތް ހަދާނީ މޮޔައިން.\nމާޗް 4, 2018 13:05\nކަލެއަށް އާދެވޭނެތަ. ދެން ކީއްކުރަން އެހެން މީހުން ގެންނަން ތިއުޅެނީ. މީހަކު ނާންނާނެ ކަލޭމެން ކިތަންމެ އާދޭސް ކުރިޔަކަސް. ތިގޮލާންތަ ފިލާތިބެ ރައްޔިތުން ގުނބޯހައްދަން ނުޅެ\nމާޗް 4, 2018 13:11\nހުސްއެކަނި ރަށްރަށުގައި ތިބި މީހުނެއްނޫން އެ ދުވަހަށް މާލެ އަންނަންވީ އަކީ. ރާއްޖެއިން ބޭރުގައި ތިބި ދިވެހިންވެސ އަންނަންވީ. ޤާސިމުވެސް އާދޭ އަވަހަށް. ޚަރަދަކަށް ވިސްނާކަށް ނުޖެހޭނެ. ޗާޓަރު ފުލައިޓަކުންވެސް އާދެވިދާނެ. މަހުޖަނު އަތުގައި ފައިސާ ހުންނާނެ ތާ\nމާޗް 4, 2018 13:19\nމަ ނުދާނަނަ އަނބިދަރިން ދޫކޮށްފަ ކަލޭމެން ކަހަލަ ފިނޑިންނަށް ވެރިކަން ހޯދަދޭކަށް މަގުމައްޗަށް ނުކުމެ ހަޅޭލަވާކަށް. ފިލާތިބޭ ފިނޑިން ތީ. ތހީ ހަމަ ރަނޑާލި ރަނޑެއް.\nމާޗް 4, 2018 13:20\nއައިޓީބީ އަށް ދާން އުޅުނު ދިވެހިންނަށް ޖަރުމަނު އެމްބަސީން ވިސާ ނުދިނުމުން ސަރުކާރަށް އެކަމުގައި ފޮރިންގް މިނިސްޓްރީ އަށް އެއްވެސް ކަމެއް ނުކުރެވުނީ އެއީ ކީއްވެގެންތޭ. ލަންކާ ގައި ހުންނަ މުންދު މެން ޕްރޮޕެގެންޑާ ނުފަތުރާ ޖަރުމަނު އެމްބަސޭ އަށް ހަޔެއް ހަތަަރަކުން ދީފައި ހަމަ މިހާރު އައިޓީބީ ފެއަަރ އަށް ދާން އެދުނު އެންމެންނަށް ވިސާ ހޯދާ ދޭށޭ މިއަދު މިއަދަށް ޖެހޭނެއޭ މިކަން ނިމެން. ޖަރުމަނު އެމްބަސޭ އާއި ބެހޭ ކަމެއް ނޫނޭ މަމެން ޕިންކީންގެ އިންޓަރނަލް މެޓަރސް ތަކަކީ ޖަރުމަނު ގައި ކުއްލި ނުރައްކަލުގެ ހާލަތު އިއުލާން ކުރުމުން މަމެން އެކަމާއި އިންޓަރފިއަރ ނުކުރާނަމަ ތަމެން ނުޖެހޭނެއޭ މަމެންގެ ގައުުމުގައި ބިއުޓިފުލް ކުއްލި ނުރައްކަލުގެ ހާލަތު އޮތުމުން އެކަމުގެ ތެރެއަށް މަތިން ބައިން ޖެހިގެން ބޭނިގަންނާން ކެނެރީގެ ނަޝީދަށް މޭޒު ދަށުން ދަމާ ކުޅެގެން ވެރިކަން ހޯދާ ދޭނަމޭ ހިތާ. އައި ކާންޓް ޓޭކް ދިސް ގަންޖާބޯ ބަތާހަރާމީ ހަރާމްކޯރު ސްޓަފް ނޯމޯރ. ޑާޑާޑާާޑާ ޑާޑާޑާޑާ ޑާޑާޑާޑާ ޑާޑާ ޑާޑާ ޑާޑާ ޑާޑާ ޑޯންޓް ބީ ޑޯންޓް ބީ ޑާޑާ ޑާޑާ ޑާޑާ ޑާޑާޑާޑާ ޑާޑާޑާޑާ ޑާޑާޑާޑާ....\nމާޗް 4, 2018 13:21\nކަލޭ އާއިލާ ކާރީ ބުނޭ ނުކުނާށޭ. އަހަރެމެން މުޒާހަރާކުރަނިކޮށް ޖަލަށް ލާފިއްޔާ ަކަލެމެން ނުނިކުންނާނެަ އަހަރެމެން ނެރެން. މިހާރުވެސް މޭ ޑޭ ގެ މުޒާހަރާގަ ކިތަންމެ ބަޔަކު ވެއްެޖެ ޖަލުގަ. ކަލޭމެން ނަށް ފެންނަނީ ފަހަރި އިމްރާން އެކަނި. މޭ ގައިގަ އެއްފަހަރުސެ ކައްޓެއްނުޖެހޭނެ\nމާޗް 4, 2018 13:39\nމީ މުކައްޒަމަތުލް ކައްޒާބު އާ އެއްފެންވަރެއްގެ މުނާފިގެއް. ކަލޭ އަމިލައްލަ އަށް ދޭ މުޒާހަރާކުރަން. އަހަރެމެން ތިބޭނަން ޓީވީ ބަލަން.\nމާޗް 4, 2018 13:50\nމަނިކުފާނު އެދުވަހު މާލެވަޑައިގަންނަވަންޏާ އަޅުގަނޑުމެންވެސް ދާނަށް. އެކަމަކު މަނިކުފާނު ފިލާހުރެގެން އަޅުގަނޑުމެންލައްވާ ގޯސްހައްދަވަން ނޫޅުއްވާ.\nމާޗް 4, 2018 13:53\nމަނިކުފާން އައެކާވެސް ދިވެހިރައްޔަތުންގެ ތެރެއިން ބަޔަކު ޖަލަށް ވައްދަން ރާވަނީތޯ\nތިމާ ސަލާމަތުންހުރެ އެހެންމީހުން ގުބޯނުހައްދަބަލަ .....\nމާޗް 4, 2018 14:06\nތިޔަ އެންމެނަށްވުރެ މަތިވެރި ބާރެއް ވާކަން ކަލޯ ޤާސިމް ހަނދާން ކުރާތި! މިއަދު ޔާމީނަށް ފިލައިގެން ޖަރުމަނުގަ ހުރެވިދާނެ. އެކަމު ތިޔަ އުފައްދާ ފިތުނަ ފަސާދައިގެ ޝަޒާ އަންނައިރު މާތްﷲ އެ ފޮނުއްވާ ޝަޒާއަކާ ފިލަން ދާނީ ކޮންތާކަށް؟\nމާޗް 4, 2018 14:29\nގާސިމްވެސް އަންނަމަތިން މަދާނީ އެހެންނޫނީ ނުދާނަން .ޑީލް އިސްޑަން.\nމާޗް 4, 2018 14:30\nމިފަހަރުޖެހޭނެ މިސްކިތްތަކުގަ ނިދާމީހުން ބަލާ ފިޔަވަޅު އަޅަން.\nމާޗް 4, 2018 15:20\nކަލޭ ކީއްވެ ނާންނަން ތިހުންނަނީ\nމާޗް 4, 2018 15:38\nސޭޓު ތިތާއަރާމުގަ ހުރެއަހަރުމެން މަގުމައްޗައް ނެރެން ތިގޮވަނީ އަހަރުމެންހައްޔަރުކުރީމަ އަނބިދަރިން ތިބޭނީބިކަވެފަ ކަލޭމެނެއްއަޅައެއްނުލާނެ ހާލުގަޖެހުނީމަކާ\nމާޗް 4, 2018 15:46\nމާޗް 4, 2018 16:29\nހަގީގަތުގަ ތިޔައީ ބޭކާރު ކަންކަން ، ހަމަ އެކަނި މިސަރުކާރު މައިތިރިކުރެވޭނެ ގޮތަކީ ބޭރުން ސަރުކާރުުގެ ބޮޑުންނަށް ދަތިކުރުމުގެ ފިޔަވަޅު އަޅާއިގެން ، އެމީސްމީހުންގެ ބޭރުަގަ މުދަލެއް އެކައުންތެއް ހުރިއްޔާ ފުރީޒް ކޮށްގެން ، ބޭރުގައުމުތަކަށް ދަތުރު ނުކުރެވޭގޮތަށް ވިސާނިދީ ބުލޮކްކޮށްގެން ، ވިސާމާސްޓާރ ކާރޑުވެސްބޭނުންނުކުރެވޭގެ ގޮތްހަދައިގެން ، މުޒާހަރާ އަށް ނިކުންނަށް ރައްޔިތުން ޖެހިލުންވަނީ ބައްދުކޮށްފިއްޔާ އަނބިދަރިން ނުކައި ، ގޭކުލި ނުދެއްކި ، ވަޒީފާ ގެއްލި މުޅިމީހާ ހފުސްވެ ދެލޮލަށް ޕެޕާރ ސުޕްރޭޖަހާތީ ، ނަމަވެސް ވޯޓަކަށް ހިގައްޖެ ނަމަ ހިތިރަހަ ފެންނާނެ މިސަރުކާރަށް\nމާޗް 4, 2018 17:27\n16 ވަނަ ދުވަހު މާލެ އަރަންވީ ކަލޭގެ އަނބިންނާ ހަވާލު ވާންތަ؟\nކުދިންނޭ ހުރިހާކުދިންވެސް އަންނަގޮތައް ވިލާޝިޕިންގއައް ލާރިބަލާއާދޭ ހެނދުނުއަށަކުން ހަވީރުހަތަރަކަށް ހުޅުވިފަހުންނާނެ\nމާޗް 4, 2018 18:11\nގާސިމްގެ ލާރި ހޯދުނު ގޮތަކަށް ލާރި ހޯދަން އަޅުގަނޑު ސަރުކާރަށް ގޮވާލަން.\nމާޗް 4, 2018 18:26\nކަލޯ ރަނގަޅު ގާސިމޫ... ކަލޭ ޖަރުމަނުގަ އަޗާތަޅަނީ، ރައްޔިތުމީހާ ޖަލަށް ވަންނަން 15 ގަ މާލެ އަންނާށޯ... ކޮބާތަ ލަދު ހަޔާތް\nމާޗް 4, 2018 19:05\nއަހަރެމެން މިހާރު މަގުމަތީ ގައި ތެޅި ތެޅި ވަރު ބަލިވެއްޖެ. ސަރުކާުރު ވެއްޓުނީކީ ނޫން. ކަލޭމެން ތިޔަތިބީ ރާއްޖެއިން ބޭރުގައި ފިލާ.މީރުކޮށް ކާލައިގެން ފިނި ކޮޓަރީ ގައި. ހުރިހާ ލޮޓިއެއް އަހަރެމެއް ނިކަމެތީންނަށް.\nމާޗް 4, 2018 19:28\nމިކަލޭގެ މޮޔަވީތަ ގުރާދޫއައް ފޮނުވާ\nމާޗް 4, 2018 19:34\nކޮބާ އަދިވެސް މީނާގެ ނުލަފާކަމާ ޖައްބާރުކަމެއް ނުކެނޑޭނު......؟؟\nމާޗް 4, 2018 21:58\nއަޅެފަހެ މިމީހުންނަށް އަދިވެސް ހަމަ ނުވިސްނެނީބާ 2012 ގައި އެމްޑީޕީ ގެ ވެރިކަން ވައްޓާލުމަށް ފޫގަޅާފައި ނުކުތް އެއްމެން މިއަދު ޖަލަށްލާނިމުނީ އެމްޑީޕީ އަޑީގައި އޮވެގެން ކޮބާ އެމްޑީޕީން ގައްޔަރު ކުރި އެކަކުވެސް ކޮބާ އިބޫ ހަމަހެނީ ކޮބާ މާރިޔާ ހަމަ ހެނީ ކޮބާ ރީކޯ މޫސަ އުފަލުގަ ނަށަނީ ކޮބާ ޤާސިމު އަދި ބުރީވެސް ހަމަ ހުރެގެން ހަނާވަނީ ދެން މައު...................... ހުރީ ރިޔާޒު ގެންދެވެން އެމްޑީޕީ މީހުން މިތެޅުން ތަޅާނެ ޤާސިމު ޖެހޭނީ އެމްޑީޕީގެ ވަރައިގެ ދަށުގެ ތިގޮތަށް އެލިފަ އޮންނަން\nމާޗް 4, 2018 23:39\nޤާސިމް މުއްސަނދިކަންބޭނުންކުރަނީ ރައިއްޔަތުންގެ ހަލާކަށް އެހީއެއްދީފިނަމަ ކަލަގޮވާނެ ތަނަކުން މަންޛެއްފެންނައިރަށް ބޮޑެތިހާޚަރަދުތަށްކޮށްގެން އިންނާނެ ހަމައެގޮތަށް ޚަރަދުކޮށްގެން މިހާރު އެހެރަމޮޔަވަނީ ވެރިކަމާހުރެ\nމާޗް 4, 2018 23:44\nއާދޭ ޕެޕަ ސްޕްރޭއަކުން ނުނިންމާނަން އާދޭ އެއަށްވުރެ ގަދަ ބާރުވެސް ބޭނުންކުރެވޭނެ އާދޭ ސަހަރާގަ ބަހައްޓާނީ ވަޅުކޮނެ ރެޑީކޮށްފަ ވަޅުގަ އޮށޯންނަން ބޭނުންވާ މީހުން އާދޭ\nމާޗް 5, 2018 07:47\nގާސިންބެމެން ބުންޏަކަސް މިޒަމާނުގެ މީހުން ނުހެއްލޭނެ\nމާޗް 5, 2018 07:53\nމާޗް 5, 2018 10:27\n14ވަނަ ދުވަހުއަންނަންވީ ޕެރަޑައިސްރިސޯޓަށް ދެރޭ އެރަށުގަނީދާފަ ފުރަންވީ ،، ހުރިހާޚިދުމަތެއް އެތަނުން ލިބޭނެ އޯކޭތަ ؟\nމާޗް 6, 2018 01:10\nގާސިމް މި ބޮޑު ޖޯކެއް ކެކެ\nމާޗް 6, 2018 08:31\nއިރުކޮޅަކުން ބުނާނެ ބޮޑު އެއްވުމެއް ނޫނޭ.\nމާޗް 6, 2018 08:45\nކަލޭ މާލެއަރަގަ. ދެން ލަލަލަަ. ބޮޑު ފިނޑި ފިލި\nމާޗް 6, 2018 14:40\nޤާސިމްބެ ވެސް ދާންވާނެ މަވެސް ދާނަން\nމާޗް 6, 2018 18:04\nގާސިމްވެސް އަންނަންޗޭ. ޓިކެޓް ފޮނުވަންވީތަ؟\nމާޗް 6, 2018 19:10\nކަލޭެމެން ފިލާތިބެ ރައްޔިތުން ގުނބޯ ހައްދާ ގަނަ ތަޅުވަނީ. ފުރަތަމަ ކަލޭމެން އާދެބަލަ. އައިސް ދެން ކިޔާ އެއްޗެއް ކިޔާ.... ބިރު ފަހަނައަޅާ ގޮސް ބޭރު ގައުމުތަކުގަ ފިލާ ތިބޭ. ވާވާވާ ސާބަސް ކަލޭނޭ\nމާޗް 7, 2018 20:29\nބޭފުޅާ އަންނަން ތޯ !!! ނާނނަން ދޯ !!!\nމާޗް 8, 2018 07:27\nއާދެވުނު ގޮތަކަށް 16ގެ ބޮޑުއެއްވުމަށް ގާސިމް އަންނަންވީ ނުންތޯ؟ ބޮޑެތިމީހުން ބޭރުގަ ފިލާތިބެފަ ނިކަމެތި ރައްޔިތުމީހާ ހަލާކުގެތެރެއަށް ވައްޓާލަން މަސައްކަތް ނުކޮށްބަލަ އިދިކޮޅުގެ ބޮޑުންތައް.\nމާޗް 8, 2018 18:29\nގާސިމު ޔޫރަޕުގަ އަރާމުކުރަން ނިކަމުތި ރައްޔިތު މީހާ ޖަލުގަ ހަނާވާން އުމީހުންގެ އަބިދަރީން ބިކަވެފަ މީތޯ ތިބުނާ އޯގާތެރި މީހުންނަކީ 16 ވަނަ ދުވަހު ފުރަތަމަ ގާސިމު މެން ނުކުމޭ ފަހަތުން ރައްޔިތު މީހާ ނުކުންނާނެ ގާސިމު އަން މިގައުމުގަ މިހާރަކު ޖާގައެން ނެން ވަރަން ސަލާމް ޖޭޕީ އަދި އުމްދީޕީ\nމާޗް 8, 2018 21:28\nމިބައިގަނޑު މިއުޅެނީ އަރާމުގަ ބޭރުގަތިބެގެން އާއްމު ރައްޔިތުންނަށް އަނިޔާދޭން ތީ ހަމަ އަމިއްލަ އެދުމުން ފޯވެފައި ތިބި ބައިގަނޑެއް ރައްޔިތުންނޭ ހޭއަރާ\nމާޗް 10, 2018 07:02\nރައްޔިތުންނަށް ހެޔޮއެދޭކަމަށް ހެދިގެން މީނަ މަސައްކަތް ކުރަނީ މީނަގެ ވިޔަފާރި ހިމާޔަތް ކޮށް، ނިކަމެތި ރައްޔިތުންނަށް ދޯކާދޭން\nމާޗް 10, 2018 14:48\nސޭޓާ ހެޔޮ ނުވާނެ ތިޔަ ގައްދާރު ވެވެނީ އިސްލާމީ ދައުލަތަކައް ކަން ހަނދާނުގަ ބަހައްޓާ\nމާޗް 10, 2018 17:12\nމާލެ އަންނަނަމީހުންނަށް ޤާސިމް ކެއުމާއި ސަޔާއި ބޮނޑިބަތާއި ނިދާތަނާއި ފެންވަރައި ފާހާނާ ކުރެވޭނޭ ގޮތް ހައްދަވައިދެއްވާނެ. ކުނޫޒުގައި އެ އިންތިޒާމު ހުރީ ހަމަޖެހިފައި. ގާސިމް ބޭނުންފުޅުވެވަޑައިގަންނަވަނީ އަންނީގެ ވެރިކަން ވައްޓާލި ގޮތަށް ޔާމީހުގެ ވެރިކަން ވެސް ވައްޓާލަން. މިހާރު ފައިސާ ބަހަމުން ދަނީ މިކަމަށް ބޭނުންވާ އެންމެނަށް. ފިސާރި ބޮޑު ޚަރަދެއް ކޮށްގެން ޔާމީނު ވެރިކަމުން ދުރުކުރާނީ ގާސިމުކަމުގައި ހެދުމަށް ގާސިމުކުރައްވާ ޚަރަދުގެ ފައިދާ ވީހާވެސް ގިނަ ބަޔަކު ހިފަންވީ. ވެރިކަމެއް ވެއްޓޭނީ ފައިސާ ޚަރަދުކޮށްގެންކަން އެނގިވަޑައިގަންނަވާ ބޭފުޅަކީ ގާސިމް. އެއީ ތަޖުރިބާއިން. މިފަހަރުވެސް ގާސިމު މިކަން ކާމިޔާބު ކުރައްވާނެ. ސަރުކާރުން ރައްޔިތުން ކޮންޓްރޯލުކުރެވޭކަށް ނެތް. ގާސިމް ކުރައްވާ ވަރަކަށް ސަރުކާރުން ޚަރަދެއް ނުކުރެވޭ. 16 ގައި ވެއްޓޭނެ ކަމަށް ވަރަށް ބޮޑަށް ގާސިމް ބައްލަވާ. މައްސަލައަކީ ވެއްޓޭ އެއްޗެއް ނަންގަވަން ގުދު ވެ ވަޑައިގެންނެވޭން ގާސިމަށް ނެތުން.\nޖުލައި 1, 2018 14:43


Ahmed Fauzan vakivegenedhiyaee hiyvarugadhakamuge laamaseel namoonaa dhakkuvaidheefai: Raees | Jazeera\tއަޙްމަދު ފައުޒާން ވަކިވެގެން އެ ދިޔައީ ހިތްވަރުގަދަކަމުގެ ލާމަސީލު ނަމޫނާ ދައްކުވައިދީފައި: ރައީސް - Jazeera\nއަޙްމަދު ފައުޒާން ވަކިވެގެން އެ ދިޔައީ ހިތްވަރުގަދަކަމުގެ ލާމަސީލު ނަމޫނާ ދައްކުވައިދީފައި: ރައީސް\nއަބްދުﷲ ނަސީރު އިބްރާހިމް January 10, 2021 366 views0\n2 އަންހެން ކުއްޖަކު އޮޔާދާތީ ސަލާމަތްކުރުމަށް މޫދަ ފުންމާލި ދޫނިޑިގަން، ޔޫރޯ އަހްމަދު ފައުޒާން ވަކިވެގެން އެ ދިޔައީ ހިތްވަރުގަދަކަމުގެ ލާމަސީލު ނަމޫނާ ދައްކުވައިދީފައިކަމަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހް ވިދާޅުވެއްޖެ އެވެ.\nރައީސް ސޯލިހް ކުރެއްވި ޓުވީޓެއްގައި އެމަނިކުފާނު ވިދާޅުވީ އަޙްމަދު ފައުޒާން ވަކިވެގެން އެ ދިޔައީ ހިތްވަރުގަދަކަމުގެ ލާމަސީލު ނަމޫނާ ދައްކުވައިދީފައިކަމަށެވެ. އަދި އޭނާގެ އެ ޤުރުބާނީން ޤައުމު ރޮއްވައިލާފައިކަމަށެވެ. އެމަނިކުފާނުގެ ދުޢާއަކީ ފައުޒާނަށް ސުވަރުގޭގެ ދާއިމީ ނިޢުމަތް މިންވަރުކޮށްދެއްވުންކަމަށެވެ.\nނައިބް ރައީސް ފައިސަލް ނަސީމް ކުރެއްވި ޓުވީޓެއްގައި ވިދާޅުވީ ފުވައްމުލަކު ސްކޫލްގެ ދަރިވަރު އަޙްމަދު ފައުޒާން އެންމެފަހު ވަގުތުވެސް ދައްކުވައިދިނީ، ތިމާގެ އަމިއްލަ ނަފުސަށް ވުރެ އެނެކާ ސަލާމަތް ކުރުމުގެ ވަރުގަދަ ހިތްވަރުކަމަށެވެ.\nއުމުރުން 17 އަހަރުގެ ފައުޒާން މޫދަށް ފުންމާލީ އެ ރަށު މާނޭރެ އަތިރި ސަރަހައްދުން މޫދަށް ދިޔަ2އަންހެން ކުއްޖަކު އޮޔާދާތީ ސަލާމަތްކުރުމަށެވެ. އެ ކުދިން ސަލާމަތްކޮށް ފަރުމައްޗަށް އެރުވީ ފައުޒާން އެކަންޏެވެ. އެހެންނަމަވެސް، އޮޔާ ދެކޮޅަށް ފަތައި އެ ކުދިން ފަރުމައްޗަށް އެރުވުނު އިރު ވަރުބަލިކަން އިހުސާސްކުރެވެން ފަށައިފިއެވެ. އަމިއްލައަށް ތޮށިގަނޑު މައްޗަށް އެރުމުގެ ހިއްވަރެއްވެސް ގައަކުނެތެވެ. އޭނާގެ ފަހުބަހަކަށްވީ، "ވަރަށް ޓަޔަރޑް ވެއްޖެ. ދެން ނުވާނެ" މިއެވެ.\nފައުޒާން ގެއްލުނު ކަން ފުލުހުންނަށް ރިޕޯޓް ކޮށްފައިވަނީ ހަވީރު 04:47 ހާއިރުއެވެ. އަދި އޭނާ ހޯދުމުގެ މަސައްކަތް ފެށުނުތާ ގާތްގަނޑަކަށް 1 ގަޑިއިރު ފަހުން، 05:50ގައި ފެނުނު އެވެ. އޭނާގެ ހަށިގަނޑު ހޮސްޕިޓަލަށް ގެންދެވުނުއިރުވެސް ވިންދު ހުރިކަމަށް އެ ރަށު ހޮސްޕިޓަލުންވެސް ބުނެއެވެ. އެހެންނަމަވެސް، އޭނާގެ ހޮސްޕިޓަލަށް ގެންދެވުނުތާ ކުޑަ ހިނދުކޮޅެއްގެ ތެރޭގައި ފައުޒާން ވަނީ ނިޔާވެފަ އެވެ.


Atholhu therein masthuvaa thakechaaeku bayaku hayyarukohfi | Jazeera\tއަތޮޅުތެރެއިން މަސްތުވާތަކެއްޗާއެކު ބަޔަކު ހައްޔަރުކޮށްފި - Jazeera\nއަތޮޅުތެރެއިން މަސްތުވާތަކެއްޗާއެކު ބަޔަކު ހައްޔަރުކޮށްފި\nމުޙައްމަދު އަފްޒަލް September 29, 2020 76 views0\nމަސްތުވާތަކެއްޗާ ދެކޮޅަށް ފުލުހުން ކުރަމުންގެންދާ މަސައްކަތުގެ ތެރެއިން4ރަށަކުން މަސްތުވާތަކެއްޗާއެކު ބަޔަކު ހައްޔަރުކޮށްފިއެވެ. ފުލުހުން މައުލޫމާތު ދޭ ގޮތުގައި، އަތޮޅުތެރޭގައި މަސައްކަތްކުރާ ފުލުހުންނާއި ފުލުހުންގެ އިންޓެލިޖެންސް ގުޅިގެން އޮޕަރޭޝަންތައް ހިންގާފައިވަނީ ހދ.ކުޅުދުއްފުށި، ދ.ކުޑަހުވަދޫ، ތ.މަޑިފުށި އަދި ގދ.ތިނަދޫގައެވެ.\nހދ.ކުޅުދުއްފުށީގައި އޮޕަރޭޝަން ހިންގާފައިވަނީ ސެޕްޓެމްބަރު މަހުގެ 27ވަނަ ދުވަހުއެވެ. މިއީ މަސްތުވާތަކެތީގެ ވިޔަފާރިކުރާކަމަށް ފުލުހުންގެ އިންޓެލިޖެންސަށް ލިބުނު މައުލޫމާތަކާ ގުޅިގެން ކުރިއަށްގެންދިޔަ އޮޕަރޭޝަނެއް ކަމަށް ފުލުހުން މައުލޫމާތު ދެއެވެ. މި އޮޕަރޭޝަންގައި 38 އަހަރުގެ2ދިވެހިންނާއި 34 އަހަރުގެ ދިވެއްސަކު ވަނީ ހައްޔަރުކޮށްފައެވެ. ފުލުހުން މައުލޫމާތުދޭ ގޮތުގައި މި މީހުން ހައްޔަރު ކުރުމަށްފަހު ތިން ގެއެއް ބަލާ ފާށްކުރުމުގެ ތެރޭގައި މަސްތުވާތަކެތިކަމަށް ޝައްކުކުރެވޭ އެއްޗެއް ހުރި ތިން ރަބަރު ޕެކެޓާއި، 15 ސެލޯފިންކޮޅު ފެނިފައިވެއެވެ.\nތ.މަޑިފުށީގައިވެސް އޮޕަރޭޝަން ހިންގާފައިވަނީ ސެޕްޓެމްބަރު މަހުގެ 27 ވަނަ ދުވަހުއެވެ. ފުލުހުން މައުލޫމާތުދޭ ގޮތުގައި، މަޑިފުށި ޕޮލިސް ސްޓޭޝަނާ އެ އަތޮޅު ދިޔަމިގިލި ޕޮލިސް ޑެސްކް ގުޅިގެން ހިންގި މި އޮޕަރޭޝަންގައި 36 އަހަރުގެ ދިވެހި ފިރިހެނަކު ވަނީ ހައްޔަރުކޮށްފައެވެ. އަދި އެމީހާ ބަލާ ފާސްކުރުމުގެ ތެރޭގައި މަސްތުވާތަކެތިކަމަށް ޝައްކުކުރެވޭ އެއްޗެއް ހުރި ރަބަރު ޕެކެޓެއް ވަނީ ފެނިފައެވެ.\nމީގެއިތުރުންވެސް ފުލުހުން ވަނީ ގދ.ތިނަދޫގައިވެސް އޮޕަރޭޝަނެއް ކުރިއަށް ގެންގޮސްފައެވެ. މި އޮޕަރޭޝަން ކުރިއަށް ގެންދިޔައީ ސެޕްޓެމްބަރު މަހުގެ 28 ވަނަ ދުވަހުއެވެ. މިއީ ފުޅާ ދާއިރާއެއްގައި މަސްތުވާތަކެތީގެ ވިޔަފާރިކުރާކަމަށް ފުލުހުންގެ އިންޓެލިޖެންސަށް ލިބުނު މައުލޫމަތާކާ ގުޅިގެން ހިންގި އޮޕަރޭޝަނެކެވެ. ފުލުހުން ހާމަކޮށްފައިވާ ގޮތުގައި މި އޮޕަރޭޝަންގައި ހައްޔަރު ކޮށްފައިވަނީ 27 އަހަރުގެ ދިވެހި ފިރިހެނެކެވެ. ކޯޓު އަމުރެއްގެ ދަށުން އޭނާ ދިރިއުޅޭ ގެ ބަލައި ފާސްކުރިއިރު، މަސްތުވާތަކެތިކަމަށް ޝައްކުކުރެވޭ އެއްޗެއް ހުރި 15 ރަބަރު ޕެކެޓާއި، 23 ސެލޯފިންކޮޅު އިތުރުން ފިލްމް ހުސްކުރި ދަޅެއް ފެނިފައިވާކަމަށް ފުލުހުން މައުލޫމާތުދެއެވެ.\nފުލުހުން މައުލޫމާތުދީފައިވާ ގޮތުގައި ދ.ކުޑަހުވަދޫއިން މީހަކު ހައްޔަރުކޮށްފައިވަނީ ފުލުހުން ރަށުތެރެ ޕެޓްރޯލްކުރަމުން ދިޔައިރު މީހެއްގެ އަމަލުތައް ހުރިގޮތުން އެމީހާ ހުއްޓުވައި ބަލައި ފާސްކުރުމުގެ ތެރޭގައި މަސްތުވާތަކެތިކަމަށް ޝައްކުކުރެވޭ އެއްޗެއް ހުރި ރަބަރު ޕެކެޓެއް ފެނިގެންނެވެ. މި މައްސަލައިގައި ހައްޔަރު ކޮށްފައިވަނީ 34 އަހަރުގެ ދިވެއްސެއް ކަމަށް ފުލުހުން ހާމަކޮށްފައިވެއެވެ.\nފުލުހުން ހާމަކޮށްފައިވާ ގޮތުގައި މިހާރު މި މައްސަލަތައް ދަނީ ތަހުގީގު ކުރަމުންނެވެ.


Alia Aai Ranbir Kapoor Ge Kaiveni December Mahu - Vaguthu\nއާލިއާ އާއި ރަންބީރު ކަޕޫރް ކައިިވެނި ޑިސެމްބަރު މަހު\n7 މަސް ކުރިން ( ފެބުރުއަރީ 7, 2020 )\nބޮލީވުޑްގެ އެންމެ ގުޅޭ ދެ ޖޯޑު ކަމަށްވާ އާލިއާ ބަޓް އާއި ރަންބީރު ކަޕޫރުގެ ކައިވެނި މި އަހަރުގެ ޑިސެމްބަރު މަސް ތެރޭގައި ބާއްވަން ނިންމާފައިވާކަަމަށް ރިޕޯޓްތައް ބުނަން ފަށައިފިއެވެ.\nމި ދެތަރިން ލޯބީގެ ގޮތުން ގުޅިގެން އުޅޭތާ ދުވަސްކޮޅެއް ވެއްޖެެއެވެ. ދެ މީހުންގެ ކައިވެނި ބާއްވަން އުޅޭކަމަށް ބުނެ މީގެ ކުރިން ވެޑިންގ ކާޑެއްވެސް މީސް މީޑިއާގައި ދައުރުވިއެވެ. ނަމަވެސް އެއީ ފޭކު ކާޑަކަށް ވަނީ ވެފައެވެ.\nއެހެން ނަމަވެސް މިއަދު އެންޑީޓީވީން ރިޕޯޓްކޮށްފައިވާގޮތުގައި، މި ދެ ތަރިންގެ ކައިވެނި ޑިސެމްބަރު މަސް ތެރޭގައި ބާއްވާ ގޮތަށް މިހާރު ވަނީ ހަމަޖައްސާފައެވެ. ނަމަވެސް ކައިވެނި ކުރެވޭނެ ތަނަކާއި، ތާރީހު އަދި އިއުލާނުކޮށްފައެއް ނުވެއެވެ.\nއެ ނޫހުން ބުނީ، ދެ ތަރިންގެ ކައިވެނި ކުރެވިގެން ދާނީ ދެ މީހުން އެކުގައި ފެނިގެންދާ ފިލްމް ނެރުމަށްފަހު ގައި ކަމަށެވެ. ދެ މީހުން އެކުގައި ފެނިގެންދާ ފުރަތަމަ ފިލްމް ނެރުމަށް ހަމަޖެހިފައި ވަނީ ޑިސެމްބަރު ހަތަރު ވަނަ ދުވަހުއެވެ. އެ ފިލްމަކީ ބަރަހްމަސްތްރާ އެވެ.\nއެ ފިލްމް ނެރުމަށްފަހުމާ ގިނަ ދުވަހެއް ނުވަނީސް ކައިވެނި ކުރާނެ ކަމަށް އެ ނޫހުގައި ބުނެފައި ވެއެވެ.\nރަންވީރް، ރަންބީރް އަދި ވިޝާލް ޑްރަގް ބޭނުން ކުރާ ކަމުގެ ވާހަކަތަކެއް\nއަހަރެން މިއީ ވަރަށް ބާރުފޯރުވާ ވައްތަރުގެ ލޯބިވެރިއެއް - ރަންބީރު\nއާލިއާ މިހާރު އެންމެ ގާތް ރަހުމަތްތެރިންނާއެކު ވަގުތު ހޭދަކުރާ ގޮތަކީ މިއީ\nފެބުރުއަރީ 12, 2020 01:03\nވަރައްދެރަ ހަބަރެއް މަމިޔަހުރީ ރަންބީރުނޫން މީހަކާ ނީންނަން އަދި.


ޙަމާސް އިން އިސްރާޢީލް ދައުލަތެއްކަމުގައި ޤަބޫލެއް ނުކުރާނެ | Dhiislam | Dhiislam\nޙަމާސް އިން އިސްރާޢީލް ދައުލަތެއްކަމުގައި ޤަބޫލެއް ނުކުރާނެ\nއަލްއަޚް އިބްރާހީމް ނާޒިމް\nޙަމާސްގެ ސިޔާސަތު ކަނޑައަޅާ ގޮފީގެ ވެރިޔާ ޚާލިދު މަޝާލް ބުނާގޮތުގައި އެ ޖަމާޢަތުން ދުނިޔޭގެ ފިއްތުންތަކަށް ބޯލަނބައި އިސްރާޢީލް ދައުލަތެއްކަމުގައި ޤަބޫލެއް ނުކުރާނެ އެވެ. އޭގެ ބަދަލުގައި ޙަމާސް އިން އިޚްތިޔާރުކުރާނީ ހަތިޔާރު ބޭނުންކޮށްގެން އިސްރާޢީލް އާއި ދެކޮޅަށް ޖިހާދުކުރުމެވެ.\nޚާލިދު މަޝާލް މިހެން ބުނެފައި ވަނީ ސޫރިޔާގެ ވެރިރަށް ދިމިޝްޤުގައި އޮތް އެއްވުމެއްގައި ވާހަކަދައްކަމުންނެވެ. މި އެއްވުން ބޭއްވިފައި ވަނީ ޒަޔަނިސްޓް އިސްރާޢީލުން ފަލަސްޠީނުގެ ޣައްޒާ އަށް ދެމުންދިޔަ ޢުދުވާނީ ހަމަލާތައް ނިމުނުތާ އެއް އަހަރު ފާހަގަކުރުމުގެ ގޮތުންނެވެ. އިސްރާޢީލްގެ މި ޢުދުވާނުތަކުގައި ވަނީ 1400 ފަލަސްޠީނު މީހުން ޝަހީދުވެފަ އެވެ. މީގެ ތެރޭގައި 420 ކުޑަކުދީން ހިމެނެ އެވެ. މީގެ އިތުރުން 5300 މީހުން ވަނީ ޒަޚަމްވެފަ އެވެ. ޚާލިދު މަޝާލް ބުނާގޮތުގައި ޙަމާސް އިން އިތުރު ހަނގުރާމައެއް ބޭނުމެއް ނުވެ އެވެ. ނަމަވެސް ފޭރިގަނެފައިވާ މުސްލިމުންގެ މުޤައްސަލް ބިން އަލުން މިނިވަންކުރުމަށް ހަތިޔާރު ބޭނުންކޮށްގެން ޖިހާދުކުރުމުގެ މަގުގައި އެމީހުން ދެމިތިބޭނެ އެވެ.\nފަލަސްޠީނުގެ ބިން ހިފެވި އެ ޤައުމުގެ ރައްޔިތުން އަޅުވެތިކުރެވިފައި އޮތް އޮތުން ޙަމާސް އިން ޤަބޫލެއްނުކުރާނެ އެވެ. އަދި ފަލަސްޠީނުގެ ބިމުގެ މައްޗަށް ޒަޔަނިސްޓުންނަށް އެއްވެސް ޙައްޤެއް އޮންނަންޖެހޭނެކަމަށް އެ ޖަމާޢަތުން ނުދެކޭނެ އެވެ. އެބައިމީހުން އެންމެ އިސްކަންދޭނީ އިސްރާޢީލް އާއި ދެކޮޅަށް ޖިހާދުކުރުމަށެވެ.\nމަޝާލް ބުނިގޮތުގައި، އެމީހުންނަށް ފިއްތުންތައް ކުރިމަތިކުރުމާއި، ހަތަރުފަރާތުން ޙިޞާރުކުރުމާއި، ފައިސާގެ ދަޅަދެއްކުންތަކަށް ޙާމާސް ނުހެއްލޭނެ އެވެ. އެމީހުންނަށް 'އިތުރު ދޮރުތައް' ހުޅުވާދިނުމާއި، ވާހަކަދެއްކުމަށް ދައުވަތުދިނުން ފަދަ އެއްވެސް ކަމަކުން ޙަމާސް މޮޔަހައްދާ ނުލެވޭނެ އެވެ. މިއިން އެއްވެސް ކަމަކުން ފަލަސްޠީނު މީހުންގެ ޙައްޤުތަކަށް އުނިކަން އަތުވެދާނެކަހަލަ ކުޑަވެސް ފުރުޞަތަކަށް އެމީހުން ޖާގަނުދޭނެ އެވެ. ޙަމާސްގެ އަމާޒަކަށް އޮތީ ފަލަސްޠީނުގެ ބިން އެތަނުގެ މުސްލިމް ރައްޔިތުންނަށް އެއްކޮށް ލިބިދިނުމެވެ.\nމަޝާލް މި އިޝާރާތްކުރަނީ ޣައްޒާ ހަނގުރާމައިގެ ފަހުން ހުޅަނގުގެ ޑެލިގޭޝަންތަކާއި ޙަމާސް އާއި ދެމެދު ވާހަކަދެއްކުންތައް ބޭއްވެމުންދާ ދިޔުމަށެވެ. މީގެ އިތުރުން އެމެރިކާގެ ފަރާތުން ކުރިން ރަޝިޔާ އަށް ކަނޑައަޅާފައި ހުރި އެމްބެސެޑަރ ޖެކް މެޓްލޮކް ހިމެނިގެންވީ ވަފުދަކާއި ޙަމާސްގެ ފަރާތުން ބައްދަލިކޮށްފައި ވާތީ އެކަމަށެވެ.\nމަޝާލް ބުނާގޮތުގައި ޣައްޒާ މިއަދު ދަނީ ޔަހޫދީ ދައުލަތުގެ މައްޗަށް ކާމިޔާބު ހޯދަމުންނެވެ. މިހެންކަމާއެކު ޣައްޒާ އަށް މިވަނީ ޒަޚަމްތަކެއް ލިބިފަ އެވެ. އެތަނުގެ ރައްޔިތުންގެ ގެދޮރުތަށް ވަނީ ހަލާކުވެފަ އެވެ. އަދިވެސް ޣައްޒާ ވަނީ ޙިޞާރުކުރެވި މުޅިންހެން ބަންދުކުރެވިފަ އެވެ. މީގެ އިތުރުން ޣައްޒާ އާއި މިޞުރާއި ދެމެދު ދަގަނޑު ފާރެއް ބިނާކުރެވެމުން ދަނީ އެވެ. މީގެ ބޭނުމަކީ ޣައްޒާ އަށް އެއްވެސް އެއްޗެއް އެތެރެވިޔަނުދީ އެމީހުން ބަނޑަށްޖެއްސުމެވެ. މިއަދު ޙަމާސް އިން ހަނގުރާމައެއްކުރަން ބޭނުންވެގެން އުޅެނީއެއް ނޫނެވެ. އެކަމަކު ހަނގުރާމަކުރަން އެމީހުންނަށް ޖައްސުވައިފިނަމަ ހިތްވަރާއެކު ހަނގުރާމަކުރާނެ އެވެ.\nޙަމާސްގެ ފަރާތުން މިހާރު ވަނީ އެބައިމީހުންގެ ހުރިހާ ހަނގުރާމަވެރި ގްރޫޕްތަކަށް އިސްރާޢީލް އާއި ދެކޮޅަށް ހަމަލާދިނުން މިވަގުތައް މަޑުޖައްސާލުމަށް އަންގާފަ އެވެ. މީގެ އެއް އަހަރު ކުރިން އިސްރާޢީލުން ޣައްޒާ އާއި ދެކޮޅަށް ހަނގުރާމަ ފެށީ ޙަމާސް އިން އިސްރާޢީލްގެ ރަށްތަކަށް ރޮކެޓް ހަމަލާތައް ދޭކަމަށް ބުނެފަ އެވެ. މިހެންކަމާއެކު އިސްރާޢީލްގެ ވައިގެ ހަމަލާތަކުގައި އެތަކެއް ބައިވަރު ފަލަސްޠީނު މީހުންނެއް ވަނީ މަރުވެފަ އެވެ.\n2007ވަނަ އަހަރުން ފެށިގެން އިސްރާޢީލް އާއި މިޞުރު ގުޅިގެން ވަނީ މުޅި ޣައްޒާ ބަންދުކޮށް ޖަލަކަށް ހަދާފަ އެވެ. މިހެންކަމާއެކު އެތަނުގެ ރައްޔިތުންނަށް ކާބޯތަކެއްޗާއި ބޭސް ލިބުން ވަނީ ވަރަށް ދަތިވެފަ އެވެ.\nރައީސް މަހުމޫދު ޢައްބާސްގެ ސަރުކާރުން އިސްރާޢީލް އާއި ޞުލްޙަވުމަށް ގެންގުޅޭ ހަމަތަކާއި ޙަމާސް ކަނޑައެޅިގެން ދެކޮޅެވެ. މީގެ އެއް އަހަރު ކުރިން އިސްރާޢީލުން ޣައްޒާ އަށް އަރާ ޢުދުވާނީ ހަމަލާތައް ދޭން ފެށުމާއިއެކު މަހުމޫދު ޢައްބާސް ވަނީ އިސްރާޢީލް އާއި އެކު ދައްކަމުން އައި ޞުލްޙައިގެ ވާހަކަތައް ހުއްޓާލާފަ އެވެ. މި ވާހަކަތައް އަލުން ފެށޭތޯ އެމެރިކާއިން ކުރި މަސައްކަތްތައް މިހާތަނަށް ވަނީ ކާމިޔާބުވާގޮތް ނުވެފަ އެވެ.\nމަޝާލް ބުނާގޮތުގައި މަހުމޫދު ޢައްބާސްއާއި އެކު ޞުލްޙަވެވޭނެ މަގެއް ފެނޭތޯ ބެލުމަކީ ފަލަސްޠީނު މީހުންގެ ޖިހާދު ވަރުގަދަކުރުމަށް ކޮންމެހެން ބޭނުން ކަމެކެވެ. އެކަމަކު އެކަން ކުރާނެ ވަކި ގޮތެއް މަޝާލް ބަޔާނެއްނުކުރެ އެވެ. މީގެ ކުރިން މިޞުރުން އިސްނަގައިގެން ޙަމާސް އާއި ފަތަޙަ ޞުލްޙަކުރެވޭތޯ ކުރި މަސައްކަތުން ވަނީ އެދެވޭ ނަތީޖާއެއް ނުކުންނަގޮތް ނުވެފަ އެވެ.